text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Saturday, January 14, 2012
བླང་དོར་དཔྱད་ཀྱི་མེ་ལོང་།
༄༅། །ལུགས་གཉིས་ཀྱི་སྤྱོད་པ་ལ་འཇུག་ཐབས་བླང་དོར་དཔྱད་ཀྱི་
མེ་ལོང་ཞེས་བྱ་བ་བཞུགས་སོ།།
ཡོངས་འཛིན་ཚུལ་ཁྲིམས་རྒྱལ་མཚན།
མཁྱེན་བརྩེ་ཕུལ་ཕྱིན་རྒྱུད་གསུམ་བླ་མ་རྗེ།།
སྤངས་རྟོགས་ཕུལ་ཕྱིན་དུས་གསུམ་སངས་རྒྱས་དང།།
དོན་གཉིས་ཕུལ་ཕྱིན་ཐེག་གསུམ་གཡུང་དྲུང་བོན།།
ལུང་རིག་ཕུལ་ཕྱིན་བསླབ་གསུམ་སེམས་དཔར་འདུད།།
དཔྱད་གསུམ་ནོར་བུའི་གན་མཛོད་ལས་ཐོན་པའི།།
ཡ་རབས་ཤེས་ལྡན་གོང་མའི་བཟང་སྤྱོད་ལ།།
འཇུག་ཐབས་བླང་དོར་དཔྱད་ཀྱི་མེ་ལོང་འདི།།
༸ མི་ལུས་དལ་ལྡན་དབང་གཙང་རྣམས། །སྤྱོད་འཇུག་ཚུལ་ལ་རིང་ལུགས་གཉིས། །ཀུན་རྫོབ་འཇིག་རྟེན་མི་ཐབས་དང། །དོན་དམ་བོན་ལ་སྤྱོད་ལུགས་སོ།། ༸ ཀུན་རྫོབ་འཇིག་རྟེན་མི་ཐབས་ཀྱང།། འགྲོ་བ་སྤྱི་ཡི་ལས་སྤྱོད་དང།། བྱེ་བྲག་སོ་སོའི་སྤྱོད་འཇུག་གོ།། འགྲོ་སྤྱིའི་སྤྱོད་ལམ་ཇི་ལྟར་ན།། སྐྱེ་བ་མཐོ་དམན་ཇི་ལྟར་རུང།། བོན་བཞིན་སྤྱོད་པའི་ཡབ་མེས་དང་།། ཡ་རབས་མཁས་པའི་རྗེས་འབྲང་ཞིང་།། བླང་དོར་གནད་ལ་མཁས་པར་བསླབ།། ༸ ལེགས་ཉེས་བྱ་བ་གང་བརྩམ་ཡང།། ཡུལ་གྱི་མི་ཆེན་ཤེས་ལྡན་དང།། རྒན་རབས་ཉམས་མྱོང་ཅན་ལ་དྲིས།། རང་རང་ཡུལ་གྱི་ལུགས་དང་བསྟུན།། ༸ དཀོན་མཆོག་མཉེས་དང་མ་མཉེས་དང།། འདོད་དོན་འགྲུབ་དང་མི་འགྲུབ་འབྱུང་།། དེ་ཕྱིར་བྱ་བ་ཀུན་གྱི་སྔོན།། དཀོན་མཆོག་མཆོད་པ་ཤིན་ཏུ་གཅེས།། ༸ རྒྱུ་འབྲས་བརྩིས་དང་མ་བརྩིས་ལས།། འདི་དང་ཕྱི་མའི་བདེ་སྡུག་འབྱུང།། དེས་ན་དཀར་ནག་རྒྱུ་འབྲས་ལ།། མ་འདྲེས་ཕྲ་ལ་ཞིབ་པར་སྲུངས།། ༸ རང་རྒྱུད་དྲང་དང་འཁྱོག་པོ་ལས།། ཀུན་ལ་མཐུན་དང་འགལ་བ་འབྱུང།། དེ་ཕྱིར་རང་གཞུང་དྲང་པོ་རུ།། བསྲང་ན་འཇིག་རྟེན་ཀུན་ཏུ་བདེ།། ༸ མནའ་ཁྲེལ་ངོ་ཚ་བག་ཡོད་བཞི།། ཤེས་དང་མ་ཤེས་ཁྱད་པར་ལས།། བཟང་དང་ངན་གྱི་ཐ་སྙད་ཆགས།། དེ་ཕྱིར་ཚུལ་དང་ལྡན་པར་བྱ།། ༸ རྐུན་རྫུན་གཡོ་ཁྲམ་བག་མེད་རྣམས།། སྤང་དང་མ་སྤང་ཁྱད་པར་ལས།། སྐྱེས་བུ་ཚད་དང་ལྡན་མི་ལྡན།། བརྟག་གཞི་ཡིན་པས་བླང་དོར་གཅེས།། ༸ རང་གིས་ཇི་ལྟར་འདོད་པ་བཞིན།། གཞན་གྱིས་དེ་ལྟར་འདོད་པས་ན།། རང་གི་འདོད་དཔེ་གཞན་ལ་ཁེབས།། གཞན་སེམས་མགུ་བའི་ཀུན་སྤྱོད་བསྟན།། ༸ གཞན་སེམས་དཀྲུག་པའི་ཚིག་ངན་དང།། ཁྱད་གསོད་བརྙས་ཐབས་ཟུར་ཟ་སྤོངས།། ཀུན་ལ་དམའ་དམའ་ཞུམ་ཞུམ་གྱིས།། གཞན་སེམས་དགའ་ན་རང་ཡང་དགེ།། ༸ ངོས་དགའ་གསར་འགྲོགས་མ་ཆེ་ལ།། འདྲིས་ན་ཕྱི་ཐག་མི་ཐུང་བ།། འགྱུར་ལྡོག་མེད་པར་དུས་ཀུན་ཏུ།། ཞི་དུལ་སྤྱོད་པའི་ངང་ཐག་བསྲིང།། ༸ བཟང་པོ་ངོ་མཚར་ཆེ་བ་དང།། ངན་པ་དྲག་ཐལ་ཆེ་བ་རྣམས།། འཕྲལ་དུ་བསྟོད་དང་སྨད་མ་སྔ།། ཐ་མ་ཅི་འགྱུར་སུ་ཡིས་ཤེས།། ༸ མཐོང་མ་ཐག་ཏུ་ངོ་ཤེས་དང།། འདྲིས་མ་ཐག་ཏུ་བློ་གཏད་དང་།། འགྲས་མ་ཐག་ཏུ་དཔྱས་འདོགས་གསུམ།། དེ་མ་ཐག་ཏུ་རུལ་བའི་རྒྱུ།། ༸ མི་ཤེས་པ་ལ་གཉེར་ཁ་དང་།། མི་ཉན་པ་ལ་ཁ་ཏ་དང།། མི་འདོད་པ་ལ་མཐུན་བསྡེབས་གསུམ།། རང་སྡུག་གཞན་ཡང་ཁྲོ་བའི་རྒྱུ།། ༸ མི་འགྲུབ་པ་ཡི་བསམ་རྒྱ་དང།། མི་འབྱོང་པ་ཡི་ཁས་ལེན་དང།། མི་ཐུབ་པ་ལ་དོ་བསྡོ་གསུམ།། རང་སྡུག་རིན་གྱིས་ཉོས་པ་ཡིན།། ༸ ང་རྒྱལ་ཅན་གྱི་མཚང་འདྲུ་དང།། སྐམ་ཆགས་ཅན་ལ་ནོར་བཅོལ་དང།། སྣ་ཐུང་མི་ལ་ཀུ་རེ་གསུམ།། དོན་མེད་རྩོད་གཞི་སློང་བའི་རྒྱུ།། ༸ ངོ་ཚ་བྲལ་བའི་འཁོང་ཚིག་དང།། ཕྱོགས་ལྷུང་ཅན་གྱི་ཟུར་ཟློས་དང།། གཡོ་སྒྱུ་ཅན་གྱི་ཕྲ་མ་སོགས།། གཞན་ཟེར་འབྲང་ན་རང་སྨ་འབེབ།། ༸ དྲིན་ཆེན་དམ་པའི་ཞལ་གདམས་དང།། མཁས་པས་ཕྱེས་པའི་ལེགས་བཤད་དང།། ཉམས་ཆེན་ཤ་ཚའི་ཁ་ཏ་གསུམ།། གོ་ཉན་ཤེས་ན་ཇེ་མཐོར་འགྲོ།། ༸ རང་འཆི་མི་ཚོར་གཞན་སྲོག་གཅོད།། ཕ་ནོར་མི་བཙའ་གཞན་ནོར་བརྐུ།། ཁེ་འདོད་རྫུན་གྱི་སྡེབས་སྦྱོར་གསུམ།། སྐྱིད་འདོད་སྡུག་གི་སྟ་གོན་ཡིན།། ༸ ང་རྒྱལ་ཅན་གྱི་རང་བསྟོད་དང།། ཕྲག་དོག་ཅན་གྱི་གཞན་སྨད་དང།། ཆགས་སྡང་ཅན་གྱི་ཟུར་ཟ་གསུམ།། བཟང་འདོད་ངན་གྱི་ཁ་འཛིན་ཡིན།། ༸ ཁ་མང་དགྲ་ཡི་གཡབ་མོ་དང།། བྱ་མང་བྱུར་གྱི་སྣ་འདྲེན་དང།། བློ་མང་མདོ་དོན་འཆོར་འདྲེ་གསུམ།། གྲོགས་མང་འདུན་མའི་འཐོར་ཤིང་ཡིན།། ༸ ཁ་ཡངས་མི་དང་བུད་མེད་དང།། གཅམ་བུ་མཁན་དང་ངོ་གཉིས་སར།། གབ་གསང་ཚིག་དང་སྙིང་ཉེའི་གཏམ།། གྲོས་ཕུག་བཅོལ་ན་ཕུང་བའི་རྒྱུ།། ༸ རིགས་ངན་མི་དང་འཕྱར་གཡེང་ཅན།། སྒྲིན་བུ་རང་མཐོང་ཁོང་སྒྲན་ཅན།། ཁ་འཇམ་གྱ་གྱུ་ཅན་རྣམས་ལ།། བློ་གཏད་བཅོལ་ན་ཕུང་ལ་སྦྱོར།། ༸ ཕུང་སྣ་ཕལ་ཆེར་གྲོགས་ཀྱིས་འདྲེན།། རྩོད་པ་ཕལ་ཆེར་གཉེན་ལས་འཕྲོས།། མི་བདེ་ཕལ་ཆེར་རང་གིས་སློང།། དེ་བས་དཔྱད་ཀྱི་བྱ་ར་ཚུགས།། ༸ ཞིབ་མོས་བློ་ཡིས་མ་བརྟག་པར།། བྱ་བ་གང་ཡང་བརྩམ་མི་བྱ།། འཇུག་ཕྱིན་ལས་དེ་མ་འགྲུབ་བར།། ཐང་ལྷོད་ལམ་ནས་ལྡོག་མི་རུང།། ༸ བྱ་བ་རང་གིས་ཤེས་ན་ཡང་།། རོགས་ལ་དྲིས་ཏེ་ལེ་མེད་བྱ།། མདོ་དོན་གྲོས་ཀྱིས་བཅད་ན་ཡང་།། གྲོས་མཐིལ་གཏོགས་འདོད་ཅན་ལ་གསང།། ༸ དབང་ཆེ་རང་ལ་ཡོད་ན་ཡང།། ཤེས་ལྡན་གཞན་གྱི་བློ་དང་བསྟུན།། བརྟག་ཞིབ་མང་དུ་བགྱིས་ན་ཡང་།། དོན་གྱི་མདོ་རྩ་ཉུང་དུ་གཅོད།། ༸ བྱ་བ་ཇི་ལྟར་བརྩམ་ན་ཡང།། འགྲུབ་པར་ངེས་པའི་གདེང་མེད་ན།། ཁ་སྤོབས་སྔོན་དུ་མ་ཆེ་དགོས།། གྲུབ་ན་དངོས་པོ་ནམ་ཡང་གསལ།། ༸ དོན་མེད་བྱ་བ་རང་ངལ་ཡིན།། དོན་ཆུང་ཡིན་ཀྱང་ཐབས་ལམ་གཟབ།། དོན་ཆེན་བསྒྲུབ་ན་བློ་སྤོབས་བསྐྱེད།། ཆུས་ཆེན་རྩོད་ན་ཆགས་ཆེན་འཇལ།། ༸ རང་གི་ཡི་གར་མི་འབབ་པའི།། འདྲ་མིན་རྣམ་འགྱུར་གང་ལ་ཡང་།། འཕྲལ་དུ་བཞིན་མདངས་མི་ལྡོག་པར།། ཟོ་བཟང་ངང་ནས་ཐབས་ཀྱིས་ལེན།། ༸ ནུས་རྩལ་ལྡན་པའི་དགྲ་བོ་དེ།། གདོང་ཐུག་དྲག་པོས་མི་ཐུལ་བས།། ཕྱི་རུ་སྙན་པའི་འཇམ་སྐད་གཏོང།། ནང་དུ་ཐབས་ཀྱི་འཕྲུལ་འཁོར་བཤམས།། ༸ ཡ་རབས་དགྲ་བོ་བཏུལ་བ་བས།། འཐད་པར་བསྟུན་ན་གཉེན་དུ་འགྱུར།། མ་རབས་དགྲ་བོ་རེངས་མ་འཇུག །དམྱལ་ཐག་བཅད་ན་རང་སར་ཞི།། ༸ རྒྱལ་ཁ་ལོངས་ན་རྒྱལ་ཚོད་བཟུང་།། འཕྲལ་དུ་རྒྱལ་ཁ་མ་ལོངས་ཀྱང་།། ཕུག་ཏུ་རང་གི་གཏན་ཆུས་ལ།། ཕན་པའི་ཁེབས་སུ་གང་ཆེ་བརྩི།། ༸ ཕོ་སྒོ་ཞན་ན་ཀུན་གྱིས་བརྙས།། དྲག་ཐལ་ཆེ་ན་ནམ་ཕུག་འགྱོད།། དེ་བས་ཡུལ་དུས་གནས་སྐབས་དང་།། དགྲ་གཉེན་བར་མ་བརྟག་ལ་འཇུག ། ༸ ཕན་པའི་གཉེན་ལ་བསྟོད་མི་དྲགས།། བྱམས་གདུང་ཡིད་ལ་བསྒོམ་པས་ཆོག །གནོད་པའི་དགྲ་ལ་སྨད་མི་ཐལ།། ངག་འཛངས་ཟོལ་གྱིས་བསླུ་ན་ལེགས།། ༸ རང་གི་བུ་གཉེན་བྲན་འཁོར་ལ།། ཧ་ཅང་བྱམས་ན་གཉའ་བ་རེངས།། བརྡེག་བཙོག་མང་ན་སུ་ཞིག་འཁོར།། རན་པར་རྒོལ་ལ་བག་རེ་སྟེར།། ༸ བྱས་པའི་ལས་ལ་ཡུས་ཆེ་དང་།། ཕན་པའི་དྲིན་གྲངས་བརྩི་མང་དང་།། རང་འདོད་གྱོང་ཁེངས་ཆེ་དྲགས་ན།། བུ་གཉེན་ཡིན་ཀྱང་ཡི་ག་ལྡོག ། ༸ ཡི་གར་འབབ་པའི་འདོད་དོན་ལ།། ཧ་ཅང་རྔམ་སེམས་ཆེ་དྲགས་ན།། གཉེན་འབྲེལ་ཡིན་ཀྱང་ཞེ་ཁྲེལ་སྐྱེ།། ངོ་ཚ་གཏམ་ངན་རྒྱུན་མི་ཆད།། ༸ དགྲ་ལ་སྡང་ཆེ་རང་མཚང་འབུད།། གཉེན་ལ་བྱམས་ཆེ་ནམ་ཕུག་འཁོན།། གྲོགས་ལ་རྔམ་ཆེ་ཞེ་འཛིན་འཇུག །འཁོར་ལ་རྩུབ་ཆེ་ཁོང་སྐྲན་ཆགས།། ༸ དཔེ་ངན་གཞན་ལ་མ་གཏོང་གྱིས།། གཏམ་ངན་རང་ལ་འཁོར་ཉེན་ཆེ།། བསམ་ངན་མི་ལ་མ་བྱེད་གྱིས།། སྦྱོར་བ་ངན་པ་རང་ལ་འབབ།། ༸ གཞན་གྱིས་སྡུག་བསྔལ་ཇི་མྱོང་ཡང་།། སྙིང་ཚིམས་མ་བདར་རང་ལ་འཁོར།། རང་ལ་འཕྲལ་སྐྱིད་ཅི་བྱུང་ཡང་།། གཞན་ལ་མ་ངོམ་མི་རྟག་ངེས།། ༸ ངོ་བསྟོད་ཅན་ལ་འཛུམ་མི་སྟོན།། བསླུ་ཉེས་ཡོད་པས་དོགས་ཟོན་ཆུགས།། བསླང་སྤྱོད་ཅན་ལ་གདོང་མི་ལྡོག །དཔྱད་བདར་གྱིས་དང་བྱམས་སྡང་གསལ།། ༸ ལེ་ལོ་ཅན་དང་ལས་མ་འཐུ།། མཚང་ཅན་མི་དང་གཉེན་མ་སྦྲེལ།། ཕྱི་ཐག་ཐུང་དང་མཛའ་མ་སྡེབས།། ཁྲོ་གཏུམ་ཅན་དང་ཁ་མི་ཡ།། ༸ ཐོས་ཚད་བཤད་ན་རྫུན་ལ་འཐོག །དྲན་ཚད་སྨྲས་ན་སྐེ་ལ་ཉེ།། མཐོང་ཚད་བྱས་ན་ཀུན་ཀ་འཆོལ།། དེས་ན་རན་ཚོད་སྐབས་དང་སྦྱར།། ༸ མཐོང་ཐོས་དགྲ་རུ་མི་ལེན་ཞིང།། འདུལ་དགོས་བྱུང་ན་སྙིང་སྟོབས་སྐྱེད།། ཐམས་ཅད་གཉེན་དུ་མི་འགུག་ཅིང།། བློ་གཏད་ཐུབ་ན་ཁད་ཀྱིས་བསྟེན།། ༸ གཞན་མགོ་མ་སྐོར་རང་བསླུ་ཡིན།། གཞན་མཚང་མ་འདོན་རང་ཚུགས་འཆོལ།། གཞན་སྐྱོན་མ་ཚོལ་རང་སྐྱོན་འཕེལ།། གཞན་འདུལ་མ་འདོད་རང་བདུད་འབབ།། ༸ དྲིན་ཆེན་ཕ་མ་བླ་སློབ་དང།། གཞུང་བཟང་གྲོགས་དང་རང་ཉིད་ལ།། བློ་གཏད་བཅོལ་རྣམས་སུན་མ་འཇུག །བརྩེ་གདུང་བྱམས་པས་བུ་བཞིན་སྐྱོང།། ༸ ལོ་སོང་རྣམས་ཀྱིས་ན་ཆུང་བཙའ།། ལེགས་ཉེས་བླང་དོར་ཡང་ཡང་བསླབ།། གཞོན་ནུས་རྒན་པའི་ངག་ལ་ཉོན།། དགོས་པའི་དོན་དེ་གཅེས་པར་ཟུངས།། ༸ ཟས་ནོར་རང་གིས་ལྕོགས་ཚད་སྐབས།། རན་པའི་ཆོག་ཤེས་མ་བརྟེན་ན།། འཛམ་གླིང་ནོར་བུས་ཁེངས་ན་ཡང་།། མི་སེམས་སྟོང་པ་གང་དུས་མེད།། ༸ ཡ་རབས་དམན་སར་དབབ་མི་རུང་།། མ་རབས་ཆེ་སར་བཏོན་ན་རེངས།། རང་གི་ཆེ་སྐད་འདོན་ན་ལོད།། གང་ལ་ཁ་དགྲ་བསགས་ན་སྨེ།། ༸ མཐོན་པོ་དམའ་སར་བབ་ན་ཡང་།། ཞུམ་པ་མི་སྐྱེ་སྔོན་ལས་གཞིག །དམན་པ་ཅུང་ཟད་མཐོ་ན་ཡང་།། ཁེངས་པ་མི་སྐྱེ་སྔ་ཚད་གཞལ།། ༸ ཡ་རབས་མཐོན་པོ་སྤྱི་བོས་ཁུར།། ཉམ་ཆུང་དམན་རྣམས་བྱམས་པས་སྐྱོངས།། གང་ལ་བཟང་ངན་ངོ་སྲུང་སྤོངས།། ཆགས་སྡང་མེད་པར་རྟག་ཐུབ་གྱིས།། ༸ གཞན་ཕན་བྱ་བ་ལེགས་བསྒྲུབ་ན།། རང་ཕན་དེ་ཡིས་ངང་ལས་འབྱུང་།། ཕ་རོལ་གཞན་ལ་གནོད་བྱས་ན།། རང་ལ་གནོད་པ་ཤུགས་ལས་འབྱུང་།། ༸ མ་དྲིས་བར་དུ་གཏམ་མི་སྨྲ།། དྲིས་ན་གང་ཤེས་དྲང་པོར་ཤོད།། ཉམས་ཚོད་ཅན་ལ་འཁྱོག་པོར་བརྗོད།། རྩོད་པ་བྱུང་ན་ཕེབས་པར་སྨྲ།། ༸ གསང་བའི་སྙིང་གཏམ་གྲོགས་ཡིན་ཀྱང་།། བཤད་པར་མི་འོས་ནམ་ཞིག་འགྱུར།། ཕན་པའི་གདམས་ངག་དགྲ་ཡིན་ཀྱང།། མི་གསང་དྲང་ལ་འཇིབས་པར་སྨྲ།། ༸ དགེ་བའི་ཚོགས་དང་ཡོན་ཏན་རྣམས།། གཞན་ལ་ངོམ་ན་འགྲིབ་པར་འགྱུར།། སྡིག་པའི་ཚོགས་དང་ཉེས་སྐྱོན་རྣམས།། ཁོང་དུ་སྦས་ན་འཕེལ་བར་འགྱུར།། ༸ མང་པོའི་གསེབ་ཏུ་ཤག་འགྱེད་ན།། ཕན་ཚུན་གཉིས་ཀའི་ངན་མཚང་འབུད།། དེས་ན་ཕེ་ཤས་གཏམ་རྒྱངས་དང་།། མིག་བརྡ་ཤབ་ཤིབ་ཟུར་ཟློས་ཞོག ། ༸ མ་ཤེས་པ་ཡི་ཚོད་བཟོ་ཞོག །ཤེས་པའི་དོན་དེ་ཚད་མར་སྲོང།། མ་བསྐོས་པ་ཡི་བྱ་བ་བཤོལ།། བསྐོས་པའི་ལས་དེ་མཐར་ཕྱིན་དགོས།། ༸ བྱ་བ་རྣམ་དཀར་དགེ་ལ་བརྩོན།། ལྟང་མ་སྡང་བའི་དགྲ་ལས་ལོངས།། ངོ་སོ་གཡུང་དྲུང་བོན་ལ་བྱེད།། ཇུ་གང་བྱམས་པའི་གཉེན་ལ་སྐྱེལ།། ༸ འདི་ཕྱིར་བདེ་ན་ཕོ་རྒོད་ཡིན།། རང་མགོ་ཐོན་ན་གྲུང་པོ་ཡིན།། ངོ་སྲུང་མེད་ན་ཤེས་ལྡན་ཡིན།། གཡོ་སྒྱུ་མེད་ན་མི་རབ་ཡིན།། ༸ དགེ་སྡིག་ཕྱེད་ན་མཁས་པའི་མཆོག །ཆོག་ཤེས་ལྡན་ན་ཕྱུག་པོ་རབ།། རང་གཞན་མགུ་ན་མཛངས་པའི་ཕུལ།། རང་ཡིད་ཆེས་ན་ཚད་ལྡན་དངོས།། ༸ རང་མཐོང་ཆེ་ན་ཤེས་ཆུང་ཡིན།། གཏོགས་འདོད་ཆེ་ན་ཀླད་ཆུང་ཡིན།། རྩིས་གདབ་མེད་ན་མདོ་མེད་ཡིན།། རྒྱུ་འབྲས་མེད་ན་བླུན་པོ་ཡིན།། ༸ ཁ་ཉུང་བློ་གཙང་ཕལ་པའི་མཆོག །གང་བཅོལ་བསྒྲུབ་པ་བྲན་གྱི་རབ།། བཀའ་བློ་བདེ་བ་གྲོགས་ཀྱི་ཕུལ།། རང་སྲོག་བཙའ་ཤེས་དཔའ་བོ་དངོས།། ༸ དཔའ་འདོད་རོ་སྐྱེལ་གླེན་པའི་ཐ།། ཁ་འཇམ་ཁོག་སྒྱུ་ཕུང་སྲིའི་གཙོ།། སྒྲིན་བུ་དབྱེན་ཁ་བསླུ་བའི་བདུད།། མནའ་ཁྲེལ་དམ་མེད་ཡུལ་གྱི་འདྲེ།། ༸ མཁས་བཙུན་བཟང་འཛོམས་ཐར་པའི་བཤེས།། ཉམས་ཆེན་ཤེས་ལྡན་དཔྱད་ཀྱི་གཞི།། ཞི་དུལ་རྒྱུད་འཇམ་དག་པའི་ལྷ།། རྒྱུ་འབྲས་ཞིབ་རྩིས་ཚད་མའི་སྲང།། ༸ ཆང་དད་མ་ཆེ་བག་མེད་འབྱུང་།། གྲོགས་དད་མ་ཆེ་རྩོད་གཞི་སློང་།། ཁ་རྦད་མ་ཆེ་མི་སྡེས་ཁྲེལ།། ཀུ་ཅོ་མ་ཆེ་ཨར་པས་བརྡུང་།། ༸ གཡོ་སྒྱུ་མ་ཆེ་ལྷ་མིས་ཁྲེལ།། ཟོལ་ཟོག་མ་མང་ངན་ཁུང་རྡིབ།། ཞེ་ངན་མ་གཏུམ་རང་ལ་སྡིག །རང་འདོད་མ་ཆེ་གཏམ་ངན་འཕེལ།། ༸ ངོ་ཚ་མེད་པའི་གཉེན་འབྲེལ་ལས།། བག་ཡོད་དགྲ་ལ་རེ་ན་འཚེངས།། ཡིད་བརྟན་མི་ཐུབ་བཟའ་མི་བས།། ཟུང་ཐུབ་ངང་བཟང་ཡུལ་མི་ཤིས།། ༸ བློ་ཆུང་འདུས་པའི་སློབ་དཔོན་བས།། བློ་ལྡན་མཁས་པའི་ཞབས་གྲལ་སྐྱིད།། མི་ཉན་ཁ་འདུས་དཔོན་པོ་བས།། བསོད་ནམས་ཅན་གྱི་མངའ་འབངས་དགེ།། ༸ དཔོན་ངན་དམྱལ་བའི་དེད་དཔོན་དང་།། གྲོགས་ངན་སྡིག་པའི་གཡབ་མོ་དང་།། ཡུལ་ངན་མུན་པའི་གླིང་འཁོར་གསུམ།། སྐད་ཅིག་མ་འབྲེལ་བྱོལ་ན་ལེགས།། ༸ བཤེས་གཉེས་ཐར་པའི་ལམ་སྒྲོན་དང་།། གདམས་ངག་ཐར་པའི་ལམ་བཟང་དང་།། དགེ་སྦྱོར་ཐར་པའི་ལམ་རྒྱགས་གསུམ།། ནམ་ཡང་མི་འབྲལ་རྟག་ཏུ་བསྟེན།། ༸ ནོར་ཟས་དཔྱད་ཤེས་མཁས་པ་མིན།། རྒྱུ་འབྲས་ལེགས་དཔྱད་ཤེས་ན་མཁས།། ཐུབ་ཚད་རྡུང་བ་དཔའ་བོ་མིན།། འཁྲུལ་བའི་གཡུལ་ལས་རྒྱལ་ན་དཔའ།། ༸ སྒྱུ་མའི་ནོར་ཡོད་ཕྱུག་པོ་མིན།། བསླབ་གསུམ་ནོར་དང་ལྡན་ན་ཕྱུག །འཇིག་རྟེན་དབང་ཡིག་ཆེན་པོ་མིན།། བྱང་སེམས་རྒྱལ་ས་ཟིན་ན་ཆེ།། ༸ འདི་ཁའི་རྒྱལ་ཁྲིམས་ཆུང་ངུ་ཡིན།། ཕྱི་མའི་རྒྱལ་ཁྲིམས་རབ་ཏུ་ཚ།། ད་རེས་ཕམ་རྒྱལ་རེས་མོ་ཡིན།། ཕྱི་མའི་ཕམ་རྒྱལ་གཏན་འཇགས་ཡིན།། ཞེས་བླང་དོར་དཔྱད་ཀྱི་མེ་ལོང་ལས་འཇིག་རྟེན་སྤྱི་ཡི་འཇུག་སྤྱོད་བསྟན་པས་རབ་ཏུ་བྱེད་པ་སྟེ་དང་པོའོ།། །།
༸ རྒྱལ་ཁམས་སྐྱོང་བའི་མི་དཔོན་རྣམས།། རྒྱལ་ཁྲིམས་གསེར་གྱི་ཐིག་ཤིང་དེ།། ཡབ་མེས་མཁས་པའི་ལུགས་བཟང་ལྟར།། ཡོ་འཁྱོག་མེད་པར་དྲང་པོར་སྲོང་།། ༸ སྒྱུ་མའི་ནོར་ལ་མི་བལྟ་ཞིང་།། བདེན་རྫུན་ཚིག་ལ་དཔྱད་བརྡར་གྱིས།། ཕན་ཚུན་བདེ་སྐལ་ཆེ་ཆུང་དང་།། བསྟུན་པའི་བཀའ་ཁྲིམས་ཚད་མར་སྐྱོངས།། ༸ བདེན་རྫུན་རང་གིས་མ་གཞིག་པར།། གང་ལ་འབབ་པའི་གནད་མེད་བཞིན།། གཞན་ཟེར་གཏམ་གྱི་རྗེས་འབྲེང་ནས།། འོལ་ཚོད་ཞལ་ལྕེ་གཅོད་མི་རུང།། ༸ བཙན་བཙན་གོང་དུ་མི་གཏོང་ཞིང་།། ཉམ་ཆུང་རས་སུ་མི་འབོར་བར།། ཀུན་ལ་དྲང་ཐིག་འགོ་སྙོམས་ཀྱིས།། མངའ་རིས་དལ་ལ་འཇམ་པར་སྐྱོངས།། ༸ སྒེར་དུ་རེ་ལྟོས་འཆའ་བ་རྣམས།། གཞན་ངོར་མི་མངོན་ཐབས་ཀྱིས་བཙའ།། འོག་ཏུ་འཛུལ་བའི་སྐྱབས་ཞུ་རྣམས།། ཐབས་དང་བརྩེ་བས་འཇུག་བདེ་བྱེད།། ༸ ནང་མི་ཕྱི་རུ་མི་གཏོང་ཞིང་།། ཕྱི་མི་ནང་དུ་མི་བཅུག་ལ།། ནག་ཅན་མཐའ་རུ་མི་ཕུད་པར།། ཁྲིམས་ཀྱིས་བཀག་ན་ཞིང་ཁམས་བདེ།། ༸ སྔར་གྱི་ལམ་སྲོལ་མ་གཏོགས་པ།། རང་འདོད་བྱ་བ་གསར་སྤྲོས་ཀྱིས།། འབངས་འཁོར་མནར་བའི་ལས་མི་བྱེད།། དགེ་ལ་བསྐུལ་ན་འོས་པའི་མཆོག ། ༸ ཤེས་ལྡན་བློན་པོ་མང་ན་ཡང་།། བློ་གྲོས་ཐབས་མཁས་གཅིག་ལ་ཤོམས།། རིག་པའི་འཕྲུལ་ཆ་མང་ན་ཡང།། སྨྲ་བ་ཚིག་གཅིག་མི་འགྱུར་ཚད།། ༸ ཕོ་རྒོད་སྨྲ་བ་སུ་རྐྱེན་དང་།། རྒྱུ་སྤོབས་སུ་ཆེའི་དབང་བཏང་ན།། ཚེ་འདིར་དམོད་བྱེད་ཡ་ཀ་འདུ།། ཕྱི་མར་གཤིན་རྗེའི་འོག་རྡོར་འགྱུར།། ༸ བློན་རྣམས་རྒྱལ་གྱི་ཆེ་བ་སྒྲུབས།། འབངས་ལ་མཐུན་འཇུག་བཀྲ་ཤིས་སྤེལ།། ཀུན་མཐུན་ནུས་ན་སྒམ་པོ་ཕྱྭ།། རྒྱལ་གསུང་འགྲུབ་ན་རྒྱལ་ལས་ཆེ།། ༸ ཁེ་སྐམ་ཆེ་ན་དམངས་སུ་འབབ།། གྱ་གྱུ་མང་ན་ཁྲིམས་ལ་འཐོག །ཟ་འདོད་ཆེ་ན་ལ་ཡོག་འབྱུང་།། དེ་བས་རང་ཚོད་ཟིན་པ་གཅེས།། ༸ ལྕེ་འགྱུར་མཁས་པའི་འཕྲིན་པ་རྣམས།། གཉིས་གཏམ་དྲང་བརྗོད་རྫུན་ལ་འཐོག །བཅའ་བཅོས་བར་བཟོ་མང་ན་ལད།། དེ་བས་གཉིས་མཐུན་བདེ་སྦྱོར་གཟབ།། ༸ ཤེས་རིག་ལྡན་པའི་མོ་བཙུན་རྣམས།། རྒྱལ་བློན་བཀའ་སྒྲུབ་སྲི་ཞུས་བཀུར།། འབངས་འཁོར་ངང་བཟང་བྱམས་པས་སྐྱོངས།། བག་ཡོད་སྦྱོར་བ་ཤིན་ཏུ་གཟབ།། ༸ རང་དགའ་མ་སྤྱོད་ལུས་ཚགས་སྡོམས།། མཛའ་བཤེས་མ་མང་རྒྱལ་རྒྱུད་ལད།། རང་ཆུད་འཆོར་ཞིང་གཞན་དག་ཕུང།། དེ་བས་གནས་མལ་གཅིག་ཏུ་ཟུངས།། ༸ གཡུལ་ངོ་ཟློག་པའི་དེད་དཔོན་རྣམས།། འཁྲུག་ཆེན་གཡུལ་ལ་ཤོམ་ར་རྩི།། རྒྱུག་ཆེན་ཇག་ལ་ཐེག་ཐང་གཅེས།། དཔུང་ཆེན་དམག་ལ་རྒྱལ་ཚོད་ཟུངས།། ༸ ཡ་མེད་ཡིན་ཀྱང་རང་སྲོག་བཙའ།། སྡར་མ་ཡིན་ཀྱང་རོགས་ལ་དཔྱད།། མི་ཐུབ་ངེས་ན་བློ་གྲོས་ཤོམས།། རྒྱལ་ཁ་ལོངས་ན་སྲོག་ལ་འཛེམས།། ༸ ཕ་རོལ་ཇི་ལྟར་ཉམ་ཆུང་ཡང།། ཞེ་བརྙས་མི་རུང་དོགས་ཟོན་དགོས།། རང་ཉིད་དཔུང་ཚོགས་ལྡན་ན་ཡང།། བཙན་ཚོད་མེད་ན་ནམ་ཡང་ཕུང།། ༸ ནོར་གླིང་བགྲོད་པའི་ཚོང་དཔོན་རྣམས།། ཉོ་ཚོང་དམར་ཟོག་གང་ཡིན་ཀྱང་།། རང་རང་ཡུལ་གྱི་སྤྱི་ཐང་ལྟར།། ཕམ་རྒྱལ་མེད་པ་དྲང་མཉམ་བྱ།། ༸ མི་ཁུག་རིན་ཆེན་སྟོང་ལོག་ཁུར།། རང་བསྟོད་གཞན་སྨད་ཁྲོམ་པས་ཁྲེལ།། གཡོ་སྒྱུ་ཐོབ་ཤོར་ཚོང་ལམ་འགག །མནའ་རྫུན་མགོ་སྐོར་ངན་འགྲོའི་རྒྱུ།། ༸ ཤེས་རིག་རྣོ་བའི་བཟོ་བོ་རྣམས།། ལག་ལེན་གནད་ལ་མཁས་པར་སློབས།། དུས་སུ་རྣམ་དཀར་སེམས་ཀྱིས་སྒྲུབས།། ཟ་ཡོན་ཚོད་ཟིན་གཉིས་ཕན་བྱ།། ༸ ལག་ལེན་མེད་པའི་ཚོད་མདའ་འཕེན།། ལས་ལ་མི་གཟབ་གླ་ལྟོ་རྩོད།། རྐུ་ལ་རེ་ན་ཟ་ལམ་འགག །ནམ་ཞིག་ཚ་གྲང་སྡུག་བསྔལ་འབྱུང་།། ༸ བསོད་ནམས་བསགས་པའི་འབྱོར་ལྡན་རྣམས།། མཆོད་དང་སྦྱིན་པའི་ཞིང་ས་རུ།། གཏོང་ཕོད་ཇི་ལྟར་ཆེ་བ་བཞིན།། དགེ་འབྲས་ལོངས་སྤྱོད་སླར་ལ་འཕེལ།། ༸ སྐྱབས་ཡུལ་གང་མཉེས་ནོར་གྱིས་མཆོད།། རང་ལ་སྐྱིད་ཀྱི་དཔལ་ཁ་བསྟོད།། གཞན་ལ་དགའ་མགུའི་ཟས་ཀྱིས་བརྔན།། བྲན་ལ་བརྔན་པའི་རེ་བ་ལྷོད།། ༸ མཐའ་མ་སུས་རོལ་མི་ཤེས་པར།། དགེ་ལ་མི་གཏོང་རང་ཉིད་ཀྱང་།། སྤྲང་པོར་བརྫུ་ནས་སྡུག་བསྲན་བསྐྱེད།། འདིར་སྡུག་ཕྱི་མའི་གག་ཤིང་ཡིན།། ༸ རང་བཞིན་སྐྱེ་བོ་ཕལ་པ་རྣམས།། བླ་དཔོན་བཀའ་ཉན་ཞི་དྲག་སྒྲུབས།། རང་རང་དུས་ཀྱི་སོ་ནམ་བྱ།། དགྲ་འདུལ་གཉེན་སྐྱོང་ཐབས་ལམ་གཟབ།། ༸ རྗེ་ལ་མ་རྒོལ་རང་སྲོག་ཉེས།། རྩིང་སྤྱོད་མ་མང་ནག་མཚན་ཕོག། །ཁྲམ་བྱི་མ་བརྟེན་རང་ཉིད་ཕུང།། སྡིག་རྔམ་མ་ཆེ་དམྱལ་བར་ལྟུང་།། ༸ བུད་མེད་བདག་པོའི་གྲོས་ལ་བསྡུར།། ཁྱིམ་གྱི་འདུ་འཛི་ཡེངས་མེད་སྒྲུབས།། ལྟོ་གོས་ནམ་དུས་ཚད་ལ་སྦྱར།། ཆད་མེད་ཀུན་ཚིམས་ཚོད་ཅིག་ཟུངས།། ༸ ཕན་དབང་མ་གཅོད་བྱ་བ་ལད།། ཁྱོ་དད་མ་ཆེ་དམེ་གཞི་སློང་།། ལོང་གཏམ་མ་མང་རྫུན་དབྱེན་འགྲོ།། དར་མདུད་མ་དཀྲོལ་བཀའ་ཆད་འབབ།། ༸ ནོར་མེད་ཕྱུག་པོའི་གམ་དུ་སྡོད།། སྙིང་རིང་མ་བྱེད་རང་སེམས་ཟུངས།། གང་བཅོལ་ལྷད་མེད་སེམས་ཀྱིས་སྒྲུབས།། དཀའ་ཚེགས་ཆེ་ཡང་སྡུག་ཐེག་གྱིས།། ༸ ཟས་ལ་འཇབ་ཅིང་ལས་ལ་བྱོལ།། ཟ་ཁ་བསྟན་ཀྱང་སྙིང་ཁ་ལྡོག །སྡུག་སྐད་དམོད་མོ་རྒྱུན་མི་ཆད།། རང་ཉིད་ཡི་དྭགས་བསྒྲུབ་པ་ཡིན།། ༸ ཨར་ཁྲམ་ཡུལ་གྱི་སྤྱང་ཀི་ཚོ།། གཞན་ནོར་ཟ་ཚོད་མ་ཐིག་ན།། ཚེ་འདིར་གཅེས་པའི་དབང་པོ་ལ།། དུས་ཀྱི་ལ་ཡོག་མྱུར་དུ་འབབ།། ༸ ལར་ཡང་རང་དབང་ཡོད་པའི་དུས།། དགེ་སྡིག་རྒྱུ་འབྲས་མ་བརྩིས་ན།། ངན་འགྲོར་འཁྱམས་པ་ལྟ་ཅི་སྨོས།། ཐར་དུས་མེད་པ་སྙིང་རེ་རྗེ།། ༸ འཇིག་རྟེན་འདི་ཡི་མེ་རླུང་བས།། ཕྱི་མའི་མེ་རླུང་དགུ་འགྱུར་ཚ།། སྐད་ཅིག་རང་ལུས་ཚལ་བརྒྱ་བའི།། ཚ་གྲང་རེག་བྱ་སུ་ཡིས་བཟོད།། ༸ མི་རྒན་རྒྱགས་པའི་ཁ་སྒམ་འདི།། གོ་ན་སྙིང་གི་གདམ་པ་ཡིན།། མ་གོ་ཚིག་གི་མཚོན་ཆ་ཡིན།། ཨི་གོ་རང་རང་ལས་དབང་གཙོ།། ཞེས་བླང་དོར་དཔྱད་ཀྱི་མེ་ལོང་ལས་འཇིག་རྟེན་བྱེ་བྲག་གི་སྤྱོད་འཇུག་བསྟན་པས་རབ་དུ་བྱེད་པ་སྟེ་གཉིས་པའོ།། །།
༸ དོན་དམ་བོན་སྤྱོད་ཟབ་མོ་ཡང།། སྐལ་ལྡན་སྤྱི་ཡི་བོན་སྤྱོད་དང་།། བྱེ་བྲག་སོ་སོའི་སྤྱོད་འཇུག་གོ།། སྤྱི་ཁྱབ་བོན་སྤྱོད་ཅི་ལྟར་ན།། ༸ འཁོར་བར་སྐྱེས་པ་མཐའ་ཡས་ཀྱང།། དལ་འབྱོར་ཡོན་ཏན་བཅོ་བརྒྱད་དང་།། ལྡན་པའི་མི་ལུས་རིན་པོ་ཆེ།། ཐོབ་པའི་སྐལ་བཟང་ད་ལན་ཙམ།། ༸ ཕྱི་སྣོད་ཆགས་གནས་འཇིག་སྟོངས་དང།། ནང་བཅུད་སྐྱེ་རྒས་ན་འཆི་ལས།། ཐར་བའི་དངོས་པོ་མ་མཆིས་ན།། དལ་འབྱོར་འདི་ཡང་མི་རྟག་ངེས།། ༸ དལ་འབྱོར་ཆུད་ཟོས་མི་རུང་བས།། མཁས་བཙུན་བཟང་པོའི་ཡོན་ཏན་གྱིས།། བརྒྱན་པའི་མཚན་ལྡན་བླ་མ་བསྟེན།། མིག་སྙིང་སྲོག་བས་གཅེས་པར་ཟུངས།། ༸ དད་མེད་གདམས་པ་གང་ཞུས་ཀྱང།། ཡོན་ཏན་རྒྱུད་ལ་མི་སྐྱེ་བས།། རྩེ་གཅིག་མོས་པའི་བློ་གཏད་དེ།། དྭངས་སྤྲོ་མོས་འདུན་ཡིད་ཆེས་བྱ།། ༸ སྙིང་རྗེ་མེད་ན་ངེས་འབྱུང་གི།། ཤེས་རབ་རྒྱུད་ལ་མི་སྐྱེ་བས།། འགྲོ་ཀུན་འཁོར་བའི་སྡུག་བསྔལ་ལས།། ཐར་འདོད་བསམ་པ་རབ་ཏུ་གཏོང་།། ༸ གདམས་པ་མེད་ན་ལམ་འབྲས་ཀྱི།། ཡོན་ཏན་གང་ཡང་མི་འཆར་བས།། བོན་སྒོ་ཕྱི་ནང་གང་མོས་ལ།། འཇུག་རིམ་གདམས་པ་གནད་སྨིན་ཞུ།། ༸ རྒྱུ་འབྲས་ལེགས་པར་མ་དཔྱད་ན།། འདིར་སྣང་མངོན་ཞེན་མི་ལྡོག་པས།། མཐོ་རིས་ངན་འགྲོའི་བདེ་སྡུག་ལ།། བརྟག་སྟེ་ལས་ལ་ཡིད་ཆེས་བྱ།། ༸ འཁོར་བའི་འཇིགས་ལས་སྐྱོབས་ནུས་པ།། དཀོན་མཆོག་མ་གཏོགས་གཞན་མེད་པས།། སྒོ་གསུམ་མོས་འདུན་གུས་འཇུག་གིས།། འགྲོ་ཀུན་སྐྱབས་གསོལ་འབྲལ་མེད་གདབ།། ༸ སེམས་བསྐྱེད་མེད་ན་དགེ་འབྲས་གང།། རྣམ་པར་སྨིན་པའི་རྒྱུ་མེད་པས།། འགྲོ་ཀུན་བྱང་ཆུབ་ཐོབ་འདོད་ཀྱི།། སྨོན་འཇུག་སེམས་མཆོག་རྟག་ཏུ་བསྐྱེད།། ༸ སྔར་བསགས་སྡིག་ཚོགས་མ་བཤགས་ན།། ཟབ་མོའི་སྣོད་དུ་མི་རུང་བས།། སྐྱབས་གནས་དམ་པའི་སྤྱན་ལམ་དུ།། གནོང་འགྱོད་དྲག་པོས་འགྱོད་བཤགས་འབུལ།། ༸ སྐྱབས་ཡུལ་མཆོད་པས་མ་མཉེས་ན།། བསོད་ནམས་ཚོགས་ཆེན་མི་རྫོགས་པས།། ལུས་སྲོག་རྒྱན་དང་ལོངས་སྤྱོད་ཚོགས།། བསླུ་མེད་ཚོགས་ལ་མཎྜལ་འབུལ།། ༸ མཐུ་དང་བྱིན་རླབས་མ་ཞུས་ན།། རང་རྒྱུད་སྨིན་གྲོལ་མི་ནུས་པས།། སྐྱབས་ཡུལ་ཐུགས་རྗེའི་མངའ་བདག་ལ།། གསོལ་འདེབས་བྱིན་རླབས་ཡང་ཡང་ཞུ།། ༸ སྲོག་གིས་བསྡུས་པའི་འགྲོ་བ་གང།། བསད་ན་སྡིག་ལྟུང་ཆེན་པོར་འགྱུར།། གང་གི་སྲོག་ལ་མི་འཚེ་བར།། ལུས་སྲོག་གསོ་བའི་སྦྱིན་པ་གཏོང།། ༸ གཞན་བློས་མ་ཐོངས་འདོད་དོན་གང།། བླངས་ན་བཀྲེས་སྐོམ་རྒྱུན་མི་ཆད།། མ་བྱིན་ཟས་ནོར་མི་ལེན་པར།། རང་ནོར་སྦྱིན་པའི་ཞིང་ལ་བསྔོ།། ༸ དམན་ལུས་འཁོར་བའི་ཞིང་ས་ལ།། སོ་ནམ་བྱས་ན་ཐར་དུས་མེད།། ལུས་དང་ཁ་ལག་མ་འབྲལ་བར།། ཆགས་མེད་ཚངས་སྤྱོད་རྒྱུད་ལ་བརྟེན།། ༸ གང་ལ་མི་བདེན་གཏམ་སྨྲས་ན།། ལྕེ་ལ་དམྱལ་ཞིང་རྨོ་བར་འགྱུར།། གང་སྨྲས་ཚིག་དོན་མི་བསྣོལ་བར།། བདེན་གཏམ་དྲང་ལ་སྙན་པར་བརྗོད།། ༸ མཐུན་གཉིས་བར་ལ་དབྱེན་བཅུག་ན།། རང་ལ་མི་འདོད་སྣ་ཚོགས་འབྱུང།། གང་ལ་ཕྲ་མ་མི་སྨྲ་བར།། ཀུན་ལ་དགའ་བའི་མཐུན་འཇུག་སྤེལ།། ༸ བསྟན་དོན་འབྲེལ་མེད་ལོག་པའི་གཏམ།། སྨྲས་ན་ལྐུག་པ་ཁ་མེད་འགྱུར།། མ་དག་འཆལ་ཚིག་མི་སྨྲ་བར།། ངག་ཞི་གསོང་ལ་འབྲེལ་ཆགས་སྨྲ།། ༸ གཞན་ཡིད་འགེམ་པའི་ཚིག་སྨྲས་ན།། རང་ལུས་གསོད་གཏུབ་གནས་སུ་ལྟུང།། ཁྲོ་ཚིག་དྲག་པོ་མི་སྨྲ་བར།། ཚིག་འཇམ་དོན་གསལ་གཞན་ཕན་སྨྲ།། ༸ ཡིད་འོང་ཞིང་ལ་ཞིག་དགའི་སེམས།། བཏང་ན་རོ་མྱག་འདམ་ལ་ལྟུང།། གང་ལ་མངན་སེམས་མི་བཟུང་བར།། གཞན་ཕན་ལྷག་སེམས་བཟང་པོར་སྐྱེ།། ༸ མི་འདོད་ཡུལ་ལ་གདུག་རྩུབ་སེམས།། གཏང་ན་ཐིག་ནག་ཞིང་ལ་སྦྱང།། ཞེ་སྡང་གདུག་པའི་སེམས་སྤང་སྟེ།། བརྩེ་གདུང་བྱམས་པའི་ཕན་སེམས་བསྐྱེད།། ༸ བདེན་པའི་དོན་ལ་ལོག་ལྟ་གང།། ཐར་མེད་ན་རག་གན་ལ་འབྱར།། བོན་ལ་ལོག་པར་མི་ལྟ་ཞིང།། ཡང་དག་བདེན་པའི་དོན་ལ་སྤྱོད།། ༸ སྤང་བླང་ཡིད་ཀྱི་གཡར་དམ་ལས།། འདས་ན་ཐར་པའི་འབྲས་བུ་འཚིག །བཅས་པའི་དམ་ལས་མི་འདའ་བར།། དམ་ཚིག་མིག་གི་རྡུལ་བཞིན་སྲུངས།། ༸ དམན་ལ་སྔོན་སྦྱིན་མ་གཏང་ན།། མ་འོངས་འདོད་དགུ་མི་འཚོགས་པས།། བོན་སྐྱབས་མི་ནོར་ཡུལ་མཁར་ཟས།། ཆགས་མེད་སྦྱིན་པ་ཡོངས་ལ་བཀྱེ།། ༸ དལ་དུས་སྡོམ་ཁྲིམས་མ་བསྲུང་ན།། འཁོར་བའི་རྩ་བ་མི་ལྡོག་པས།། སྒྲིབ་སྦྱོང་འཁོར་བའི་རྒྱུ་ལྡོག་པའི།། ངེས་འབྱུང་ཚུལ་ཁྲིམས་རྣམ་དག་སྲུངས།། ༸ དགྲ་ལ་བཟོད་སེམས་མ་བསྐྱེད་ན།། ཞེ་འཁོན་བརྣག་སེམས་མི་ཞི་བས།། གཞན་གྱིས་གནོད་འཚེ་ཇི་བརྩམ་ཡང།། བྱུང་ཚོར་མེད་པའི་བཟོད་པ་བསྒོམ།། ༸ ལོང་མེད་རྒྱུད་ལ་མ་བརྟེན་ན།། འཁྲུལ་པའི་རྟོག་ཚོགས་མི་འགག་པས།། འཇིག་རྟེན་སྒྱུ་མའི་འཁྲུལ་འཁོར་ལ།། གཡོ་རྩོལ་མེད་པའི་བསམ་གཏན་བསྒོམ།། ༸ བྱང་ཆུབ་སེམས་སྟོབས་མ་བསྐྱེད་ན།། འཁྲུལ་སྣང་ཟིལ་གྱིས་མི་ནོན་པས།། ཉོན་མོངས་དབང་དུ་མི་གཏོང་ཞིང།། ཞུམ་པ་མེད་པའི་སྟོབས་མཆོག་བསྐྱེད།། ༸ འགྲོ་ལ་བརྩེ་བའི་སེམས་མེད་ན།། བྱང་སེམས་རྒྱུད་ལ་མི་སྐྱེ་བས།། བཟོད་མེད་འཁོར་བའི་སྡུག་བསྔལ་ལ།། དཔག་སྟེ་སྙིང་རྗེ་ཚད་མེད་བསྐྱེད།། ༸ སྨོན་ལམ་རྣམ་པར་མ་དག་ན།། དོན་གཉིས་མཐའ་རུ་མི་ཕྱིན་པས།། གང་ལ་རེ་དོགས་མེད་པ་ཡི།། དམིགས་མེད་སྨོན་ལམ་རྒྱ་ཆེར་གདབ།། ༸ བསྒྲུབ་པའི་ཐབས་ལ་མ་མཁས་ན།། འདོད་དོན་ཉེ་བར་མི་འགྲུབ་པའི།། བསམ་སྦྱོར་ཕྱིན་ཅི་མ་ལོག་པའི།། འབྲས་བུ་བསྒྲུབ་པའི་ཐབས་ལམ་གཟབ།། ༸ བདག་མེད་རྟོགས་པའི་བློ་མེད་ན།། འཁྲུལ་རྟོག་རང་སར་མི་ཞི་བས།། འཁོར་འདས་གང་ལ་མི་རྨོངས་པར།། སྟོང་ཉིད་རྟོགས་པའི་ཤེས་རབ་བསྐྱེད།། ༸ ཞེ་སྡང་བྱམས་པས་མ་བཏུལ་ན།། ཁོང་ཁྲོས་ཁོང་ཁྲོ་ག་ལ་ཐུལ།། སྡང་ལན་ཚད་མེད་བྱམས་པས་སྐྱོངས།། རང་དུལ་གཞན་གྱི་བརྣག་པ་ཞི།། ༸ འདོད་ཆགས་སྦྱིན་པས་མ་བཏུལ་ན།། འདོད་གདུང་གདོད་པས་མི་སེལ་བས།། འདོད་ཆགས་སྦྱིན་པས་ཚིམས་བྱས་ན།། རང་གཞན་གཉིས་ཀ་ཆགས་སེམས་བྲལ།། ༸ གཏི་མུག་མཁྱེན་པས་མ་བསལ་ན།། རྨོངས་པས་རྨོངས་པ་ཅི་སྟེ་སེལ།། མ་ཤེས་ཤེས་པར་བསླབ་བྱས་ན།། རང་གྲོལ་གཞན་གྱི་ཤེས་རབ་རྒྱས།། ༸ ང་རྒྱལ་ཞི་བས་མ་བཅོམ་ན།། དྲེགས་པས་དྲེགས་པ་མི་ཆོམ་པས།། ཤིན་ཏུ་དམན་པའི་ཚུལ་བཟུང་ནས།། བདག་གཞན་རང་ཆེའི་ཁེངས་པ་ཐུལ།། ༸ འཕྲག་དོག་ཡངས་པས་མ་བཀྲོལ་ན།། དོག་པོས་དོག་པོ་ཅི་མ་ཁྲོལ།། རུ་ཏྲའི་འགྲན་ཉམས་ཡངས་པས་མེན།། རང་ཁོག་ཡངས་ན་གཞན་ཁོག་ཁྲོལ།། ༸ རང་རྒྱུད་ཉོན་མོངས་དགྲ་ཆོམས་ན།། ཕ་རོལ་དགྲ་ཚོགས་ཐུལ་བ་ཡིན།། ཅི་ཕྱིར་དམིགས་པའི་ཡུལ་མེད་ན།། ཆགས་སྡང་སྐྱེ་བ་ག་ལ་སྲིད།། ༸ རང་ཉིད་ཞི་བར་མ་གྱུར་ན།། ཕྱི་དགྲ་ཟད་པའི་དུས་མི་སྲིད།། དུག་ལྔས་དུག་ལྔ་འདུལ་འདོད་དེ།། མེ་ལ་རླུང་གཡབ་ཐོག་པ་འདྲ།། ༸ རང་ཉིད་བྱང་ཆུབ་སེམས་ལྡན་ན།། བདུད་སྲིན་ཡིན་ཀྱང་ལྷ་སེམས་སྐྱེ།། རྣོ་མཚོན་ཡིན་ཀྱང་ངར་སོ་ཉིལ།། ཐོག་རྒོད་ཡིན་ཀྱང་ལྡོག་པར་ནུས།། ༸ རང་སྣང་དགྲ་རུ་མ་ལོང་ན།། ཕ་རོལ་དགྲ་རུ་མི་ལོང་སྟེ།། རིག་པའི་རང་རྩལ་མ་ཡིན་པའི།། དགྲ་གཉེན་སྣང་ཆས་དབེན་ཕྱིར་རོ།། ༸ རང་སྣང་འཁྲུལ་པའི་འགྲོ་ལ་ལས།། འདྲ་མིན་རྣམ་འགྱུར་ཅི་བསྟན་ཀྱང།། བཟང་ངན་མེད་པར་རོ་གཅིག་ཏུ།། མཉམ་སྙོམས་བག་དང་ལྡན་པར་བྱ།། ༸ ལོག་སྤྱོད་སྟོན་པའི་ངོ་གང་ལ།། རང་ཉིད་བག་དང་མི་ལྡན་པས།། དེ་ཡི་ཚོར་བ་བསླང་གྱུར་ན།། རང་གིས་རང་ཉིད་བསླད་པ་ཡིན།། ༸ བག་ཡོད་བོན་པོས་མ་བྱས་ན།། སྐྱེ་བོ་ཕལ་པས་ག་ལ་ཤེས།། བྱང་སེམས་མཁས་པས་མ་བསྒོམ་ན།། དྲེགས་ལྡན་བླུན་པོས་ཅི་ལ་བསྒོམ།། ༸ རང་སེམས་དུལ་བར་མ་གྱུར་ན།། འདུལ་བའི་མིང་གིས་ཅི་ཞིག་བྱ།། འཁོར་བ་བློ་ཡིས་མ་ཐོངས་ན།། དཀའ་ཚེག་སྤྱོད་པ་རང་ལ་ཡིན།། ༸ སངས་རྒྱས་རང་ལ་ཡོད་ན་ཡང།། མ་བཙལ་བར་དུ་དེ་མི་རྙེད།། རྙེད་ཀྱང་དཀའ་བ་དུ་མས་སྒོས།། མ་བསྒྲུབ་བར་དུ་སངས་མི་རྒྱས།། ༸ ཚིག་གི་སྒྲོ་འདོགས་མ་བཅད་ན།། དོན་གྱི་གདར་ཤ་མི་ཆོད་པས།། ཐོག་མར་ཐོས་བསམ་རྒྱུད་ལ་བརྟེན།། གང་བསླབ་གཅིག་ལ་ཕུལ་ཕྱིན་བྱ།། ༸ དོན་གྱི་རྣམ་པ་ཤར་ཙམ་ན།། ཚིག་སྤུ་མི་སློང་དོན་ལ་སྒྲིལ།། དོན་མེད་རྟོག་གེའི་ཚིག་སྐམ་གྱིས།། ཐེ་ཚོམ་ཆོད་པའི་དུས་མཐའ་མེད།། ༸ ངེས་དོན་ཟབ་མོའི་གནས་ལུགས་ལ།། ཡིད་ཆེས་གཏིང་ནས་སྐྱེས་ཙམ་ན།། རྣམ་མཁྱེན་མངོན་དུ་མ་གྱུར་བར།། འབྲལ་མེད་ཆུ་བོའི་རྒྱུན་བཞིན་བསྒོམ།། ༸ འགྲོ་ལ་ཤེས་རྒྱུད་གཉིས་མེད་པས།། ལུས་ངག་ཡེངས་ན་སེམས་ཀྱང་ཡེངས།། བྱ་བ་ཀུན་བཏང་ཁོང་དལ་ན།། རང་འབྱུང་ཡེ་ཤེས་མངོན་དུ་འགྱུར།། ༸ བོན་སྒོ་ཕྱི་ནང་གང་སྤྱོད་ཀྱང།། ལྟ་བ་ཁོག་དབུབ་སྒོམ་པ་ཡིས།། ལམ་འདྲེན་སྤྱོད་པས་ལམ་དོར་ཞིང།། དམ་ཚིག་དག་གི་གཞི་བཟུང་དགོས།། ༸ ཕྱི་རྒྱུད་ལྟར་ན་སྣང་བ་ཀུན།། ཀུན་རྫོབ་རྗེས་ཐོབ་སྣང་ཚུལ་དུ།། གསལ་ལ་རང་བཞིན་མ་གྲུབ་པ།། བདེན་སྟོང་སྒྱུ་མ་བཞིན་ཏུ་ལྟ།། ༸ དོན་དམ་སྣང་མེད་མཉམ་བཞག་དུས།། ཡིན་ཚུལ་ཅི་ཡང་མ་གྲུབ་ཅིང།། ཡེ་ནས་སྐྱེ་མེད་གདོད་དག་པ།། སྤྲོས་བྲལ་ནམ་མཁའི་ངོགས་བཞིན་བལྟ།། ༸ ནང་རྒྱུད་ལྟར་ན་སྣང་གྲགས་ཀུན།། ཀུན་རྫོབ་རོལ་པ་འགག་མེད་དུ།། སྣོད་བཅུད་གཞལ་ཡས་ལྷ་ལྷ་མོ།། སྣང་ལ་རང་བཞིན་མེད་པར་བལྟ།། ༸ དོན་དམ་ངོ་བོ་སྐྱེ་མེད་དུ།། གཞལ་ཡས་ལྷ་དང་ལྷ་མོ་སོགས།། ཐིག་ལེ་ཉག་གཅིག་ངང་ལ་འདུས།། དེ་ཉིད་བློ་འདས་ཆེན་པོར་བལྟ།། ༸ གསང་རྒྱུད་ལྟར་ན་བལྟ་ཡུལ་དང།། ལྟ་བྱེད་ལྟ་བའི་རང་བཞིན་སོགས།། འདི་ཞེས་ཅི་ཡང་མ་ཡིན་པ།། མཐའ་བྲལ་རྒྱ་ཡན་ཉིད་དུ་བལྟ།། ༸ ཕྱི་ལྟར་སྒྲིབ་གཉིས་རྟོག་ཚོགས་ཀུན།། རིམ་དང་གཅིག་ཆར་སྤང་བ་ཡི།། གཉེན་པོ་ཡེ་ཤེས་རྒྱུད་ལ་བསྟེན།། མཉམ་རྗེས་ཟུང་འབྲེལ་ཚུལ་དུ་བསྒོམ།། ༸ ནང་ལྟར་འབྱུང་དུག་ཕུང་པོ་དང།། ཁམས་དང་སྐྱེ་མཆེད་རྟོག་ཚོགས་ཀུན།། གཞལ་ཡས་ལྷ་སྐུ་ཡེ་ཤེས་བསྒྱུར།། བསྐྱེད་རྫོགས་ཟུང་འབྲེལ་ཚུལ་དུ་བསྒོམ།། ༸ གསང་ལྟར་བསྒོམ་བྱ་སྒོམ་བྱེད་སོགས།། ཡུལ་དང་ཡུལ་ཅན་སྤྲོས་པ་ཀུན།། ཡེ་སྟོང་མཐའ་བྲལ་ཆེན་པོའི་ངང།། བཅས་བཅོས་མེད་པར་ལྷང་ངེར་ཞོག ། ༸ ཕྱི་ལྟར་དགེ་བཅུ་བསླབ་པ་གསུམ།། ཕར་ཕྱིན་བཅུ་དང་བསྡུ་བ་བཞི།། སེམས་དཔའི་བསླབ་པ་ཟབ་མོ་ལ།། བདེན་གཉིས་ཟུང་འབྲེལ་ཚུལ་དུ་སྤྱོད།། ༸ ནང་ལྟར་ལྷ་སྔགས་ཕྱག་རྒྱ་རྫས།། ཏིང་འཛིན་ཡི་གེའི་འཕྲོ་འདུ་དང།། རྩ་རླུང་ཐིག་ལེའི་སྤྲོ་བསྡུ་སོགས།། ཐབས་ཤེས་ཟུང་འབྲེལ་ཚུལ་དུ་སྤྱོད།། ༸ གསང་བ་སྤྱད་བྱ་སྤྱོད་བྱེད་དང།། དག་དང་མ་དག་སྐྱོན་ཡོན་སོགས།། སྤང་བླང་དགག་སྒུྲབ་དང་བྲལ་བ།། བྱར་མེད་རང་གྲོལ་ཆེན་པོར་སྤྱོད།། ༸ ཕྱི་ལྟར་སོ་ཐར་སྡེ་བཞི་དང།། བྱང་སྡོམ་རྩ་ལག་དམ་ཚིག་ཀུན།། ཉམས་ཆག་དྲི་མས་མ་གོས་པར།། བདེན་གཉིས་ཟུང་འབྲེལ་ཚུལ་དུ་བསྲུང།། ༸ ནང་ལྟར་སྤྱི་དང་ལྷག་པ་དང།། ཁྱད་པར་རྩ་ལག་དམ་ཚིག་ཀུན།། འདོར་མེད་སྙིང་གི་རག་ཏ་བཞིན།། ཐབས་ཤེས་ཟུང་འབྲེལ་ཚུལ་དུ་བསྒོམ།། ༸ གསང་བ་བསྲུང་བྱ་སྲུང་བྱེད་དང།། སྲུང་ཚུལ་ཉམས་ཐུབ་སྐྱོན་ཡོན་སོགས།། སྤྲོས་བྲལ་ཉིད་ལས་མི་འདའ་བ།། ཡེ་སྲུང་ཆེན་པོའི་ངང་ལ་འོ།། ༸ བོན་ལ་སྤྱོད་པའི་སྐལ་ལྡན་དེ།། ལྟ་སྒོམ་སྤྱོད་དམ་ཟུང་འབྲེལ་ན།། ཚེ་འདིར་ས་ལམ་ཉེར་བགྲོད་ནས།། འབྲས་བུ་མངོན་སངས་རྒྱས་པར་ངེས།། ༸ བོན་པོས་བོན་བཞིན་མི་སྤྱོད་པར།། ལྟ་བ་ལོག་གམ་སྒོམ་པ་གོལ།། སྤྱོད་པ་ནོར་རམ་དམ་ཚིག་འཆལ།། གང་དེ་མནར་མེད་དམྱལ་བར་འགྲོ།། ༸ བོན་རྣམས་ཤེས་པས་མི་ཕན་ཏེ།། སྒྲུབ་པ་ཟབ་མོ་ཉམས་ལེན་དགོས།། བསྒྲུབ་པ་ཙམ་གྱིས་མི་ཆོག་སྟེ།། གྲུབ་པ་མཐའ་རུ་ཕྱིན་པ་གཅེས།། ཞེས་བླང་དོར་དཔྱད་ཀྱི་མེ་ལོང་ལས་བོན་སྤྱོད་སྤྱི་ཡི་སྤྱོད་འཇུག་བསྟན་པས་རབ་ཏུ་བྱེད་པ་སྟེ་གསུམ་པའོ།། །།
༸ གཞན་དོན་མཛད་པའི་བླ་མ་རྣམས།། རྒྱལ་བའི་བཀའ་དང་འཕགས་པའི་ལུང།། རང་རིག་ཚད་མ་ཟུང་འབྲེལ་ནས།། བདེན་གཉིས་དོ་མཉམ་ཚུལ་དུ་སྤྱོད།། ༸ ཚུལ་འཆོས་རྫུན་གཡོས་མ་བསླད་པའི།། གྲུབ་མཐའི་ལྟ་སྒོམ་སྤྱོད་དམ་དང།། འབྲལ་མེད་མདུང་ཁྱིམ་བཞིན་དུ་བརྟེན།། དེ་བས་ལྷག་པའི་མི་ཐབས་གང།། ༸ མངོན་ཤེས་རྩལ་དང་ལྡན་ན་ཡང།། རྟག་ཏུ་མི་སྨྲ་དུས་སུ་བརྗོད།། གྲུབ་རྩལ་ཐོགས་པ་མེད་ན་ཡང།། ཚད་ལ་མ་ཕྱིན་བར་དུ་སྦ།། ༸ དག་དང་མ་དག་སྣང་ཚུལ་དང།། ལྷ་འདྲེའི་ལུང་བསྟན་བཟང་ངན་སོགས།། ཉམས་ཀྱི་འཆར་ཚུལ་མཐའ་ཡས་ཀྱང།། ཁེངས་རྟོག་མེད་པར་ཀུན་ཏུ་གསང།། ༸ སངས་རྒྱས་བསྟན་པའི་སྤྱི་ཆུས་དང།། རང་རང་གྲུབ་མཐའི་རིང་ལུགས་འཚོ།། ལས་འཕྲོ་མཐུན་པའི་གྲྭ་སློབ་རྣམས།། ཉེ་རིང་མེད་པ་བརྩེ་བས་སྐྱོངས།། ༸ ལས་ཀྱི་འབྲེལ་བའི་དད་སྦྱིན་སོགས།། འགྲོ་དྲུག་ཐུགས་རྗེའི་ཞིང་ས་ལ།། བཟང་ངན་ངོ་སྲུང་མེད་པ་རུ།། ཚད་མེད་སྙིང་རྗེའི་ཚད་གཅིག་བཟུང།། ༸ བོན་སྒོ་ཕྱི་ནང་གང་འཆད་ཀྱང།། བློ་ཚད་ཐེག་པའི་སྟོབས་དང་སྦྱར།། སྒྲ་དག་ཚིག་གསལ་དོན་མཐུན་པ།། མ་རྟོགས་བར་དུ་ལེགས་པར་ལྡབ།། ༸ བོན་གང་རྩོད་པས་མ་ཟིན་ན།། ལོག་པའི་གོལ་ས་མི་ཆོད་པས།། བསྟན་པ་རྣམ་དག་འབྱུང་བ་དཀའ།། དེས་ན་རྩོད་པ་ཤིན་ཏུ་གནད།། ༸ ལུང་དང་བླ་མས་མ་གནང་བའི།། ཡིག་སྦྱོར་བརྩམས་ཀྱང་དགོས་པ་ཆུང།། གནང་བ་ཐོབ་ཀྱང་རང་ལུགས་ཀྱི།། ལུང་དང་རིག་པ་ཟུང་འབྲེལ་དགོས།། ༸ རྒྱལ་བའི་ཐུགས་རྗེ་ཚད་མེད་དུ།། ཤར་བའི་གྲུབ་མཐའི་ཁྱད་མེད་ཀྱང།། རང་རང་གོང་མའི་རང་ལུགས་དེ།། སོ་མར་བཞག་ན་རབ་ཏུ་དགེ།། ༸ གོང་མའི་འཕྲིན་ལས་ཇི་ལྟ་བ།། འཛིན་སྐྱོང་སྤེལ་བའི་ལེགས་བྱས་ཀྱིས།། འོག་མ་སྨིན་གྲོལ་ལམ་ལ་བཀོད།། བསྟན་པའི་གཉེར་ཁ་རྫོགས་ལ་གཏད།། ༸ འབུལ་སྡུད་དཀོར་རྫས་ཇི་སྙེད་པ།། ཁྲོག་རླག་མེད་པར་ཚོགས་སུ་གཏང།། དཔོན་དང་ཁྱིམ་པའི་ངོ་སྲུང་ལ།། གཏང་ན་རྣམ་སྨིན་རང་ལ་ལྗི།། ༸ མི་ནུས་པ་ཡི་འགྲོ་དོན་དང།། མི་ཕེབས་པ་ཡི་དབང་བསྐུར་དང།། མི་ཤེས་པ་ཡི་ལུང་བསྟན་གྱིས།། མི་ཞུ་པ་ཡི་འབུལ་སྡུད་བཤོལ།། ༸ བཟང་འདོད་རྫུན་གྱི་འཁོར་ལོ་བསྐོར།། གཞན་སྣང་འདྲེན་པའི་ཆུལ་འཆོས་གཟབ།། སྙིང་རྗེ་མེད་པར་འབུལ་ཚད་གཞལ།། དེ་དག་རང་གཞན་གཉིས་ཕུང་ཡིན།། ༸ རང་དོན་མ་འགྲུབ་གཞན་དོན་དེ།། ལག་སྦྲེལ་ཕྱམ་ལ་ཡལ་བ་འདྲ།། གང་ཡང་མི་ཐར་གཉིས་ཀ་ལྟུང།། དེ་བས་རང་དོན་འགྲུབ་པ་གཅེས།། ༸ བཀའ་ལུང་རིག་པས་མ་ཟིན་པའི།། ལུང་མེད་འཁོར་བའི་འདུ་འཛི་བཀག །རྒྱལ་རིགས་བཟང་པོའི་སྤྱོད་པ་ལས།། རྣམ་པ་ཀུན་ཏུ་འདའ་མི་རུང།། ༸ ཁྱིམ་ལས་ཐར་པའི་བཙུན་པ་རྣམས།། འདུལ་བའི་གཞུང་ལུགས་ཇི་ལྟ་བ།། ཕྱི་ཚུལ་ནང་ཁྲིམས་ཟུང་དུ་སྦྲེལ།། རྒྱལ་སྲིད་གཅིག་པའི་ཁྲིམས་བཞིན་བྱ།། ༸ རང་རང་གནས་སྡེའི་བཅའ་ཁྲིམས་དང།། བླ་མས་ཇི་ལྟར་བསྐོས་པའི་བཀའ།། འལ་འོལ་སབ་སོབ་མེད་པ་རུ།། རྣམ་དག་སེམས་ཀྱིས་ལེགས་པར་བསྒྲུབ།། ༸ བཙུན་པ་བཙུན་པའི་གྲལ་ན་སྐྱིད།། བཞུགས་ཚུལ་ལེགས་ན་ལྷ་མིས་སྨོན།། གཅིག་པུར་གྲོང་ཡུལ་འགྲིམས་ཆེ་ན།། མ་དག་སྐྱེ་བོས་ཁ་མདའ་ཕོག ། ༸ མངོན་ལྐོག་སྤྱོད་པ་གཞན་གྱིས་འཕྱ།། རང་སེམས་དབང་མེད་རང་གིས་ཁྲེལ།། སྡོམ་པ་ཉམས་ན་ཁྱི་བས་ལོད།། བསྐལ་བརྒྱའི་བསོད་ནམས་ཆུད་ཟོས་འགྱུར།། ༸ རང་ལ་གཉེན་འབྲེལ་ཡུལ་པ་རྣམས།། བཙའ་སྐྱོང་མི་དགོས་རང་མགོ་ཐོན།། ཡུལ་གཉེན་བདུད་ཀྱི་ཞགས་པ་ཡིས།། འཆིང་དོགས་ཡོད་པས་ཁོང་ཟོན་རེམས།། ༸ རང་བཞིན་ཁ་ན་མ་ཐོ་བས།། ལོང་གཏམ་འཕྱར་གཡེང་ཐོལ་མ་གྱུ།། ཤོ་བག་ཚོང་ཆས་ཐ་མ་སོགས།། འདུལ་བའི་ལུང་དང་འགལ་བས་སྤོངས།། ༸ གཞན་གྱི་ཚོགས་སྦྱོར་ལེན་པའི་ཚེ།། སྦྱོར་དངོས་རྗེས་གསུམ་མ་དག་ན།། རང་ལ་མི་ཞུ་ཁྲོ་ཆུ་འདྲ།། གཞན་ལ་མི་ཕན་མུན་ཁྲོད་རྫས།། ༸ རྒྱལ་བའི་བཀའ་དང་བསྟན་བཅོས་ལ།། རང་དོན་ཐོས་བསམ་སྒོམ་སྒྲུབ་དང།། གཞན་དོན་འཆད་རྩོདརྩོམ་གསུམ་ལ།། གང་བརྩོན་བསྟན་པའི་རྒྱན་དུ་འགྱུར།། ༸ ཟབ་ལམ་གསང་བ་སྔགས་འཆང་རྣམས།། མཚན་ལྡན་ལུང་གི་གཉེར་དཔོན་ལ།། དབང་ལུང་མན་ངག་རྫོགས་པར་ཞུ།། ཁྲིད་གདམས་ཕྱག་ལེན་ཕུལ་ཕྱིན་བསླབ།། ༸ གསང་སྔགས་ཐེག་པ་ཆེན་པོ་ཡི།། ལྟ་སྒོམ་སྤྱོད་དམ་འཕྲིན་ལས་ལྔས།། ཡང་དག་དོན་གྱི་ཁོག་ཕུབ་སྟེ།། རང་དོན་བསྙེན་སྒྲུབ་མཐར་ཕྱིན་བྱ།། ༸ བདག་དོན་ལྷུན་གྱིས་གྲུབ་ཙམ་ན།། ཞི་རྒྱས་དབང་དྲག་རྒྱུན་ལ་སོགས།། ལས་མཐའ་གང་དགོས་སྐབས་དང་སྦྱར།། གཞན་དོན་མཐའ་རུ་ཕྱིན་པར་མཛོད།། ༸ ཚད་མེད་སྙིང་རྗེས་མ་ཟིན་བར།། གསང་སྤྱོད་ཟབ་མོ་ཁར་ཁྱེར་ཏེ།། བསྒྲལ་བསད་ཞེ་སྡང་རང་ཁ་མ།། ཐེག་ཆེན་ཟབ་མོའི་དོན་ལས་གོལ།། ༸ ཐེག་ཆེན་ལུགས་ལ་ཁ་འཕང་སྟེ།། ཐབས་ཤེས་རོལ་པ་ཁ་ཁྱེར་གྱི།། ཆགས་སྦྱོར་འདོད་པ་རང་ཁ་མ།། གསང་སྔགས་ཟབ་མོའི་དམ་ལས་འགལ།། ༸ གསང་སྤྱོད་ཟབ་མོའི་ཐོས་ལོ་བ།། སངས་རྒྱས་བསྟན་དོན་མ་གཏོགས་པ།། གཞན་ལ་དམོད་བྱད་སྡིག་པ་དེ།། རང་ཉིད་དམྱལ་བ་ལྟུང་བའི་རྒྱུ།། ༸ ཐེག་ཆེན་བསྒོམ་པའི་རྣལ་འབྱོར་ཚོ།། སྔགས་བཙུན་སྒོམ་ཆེན་གཅེར་བུ་དང།། སྨྱོན་པ་བྱིས་ཚུལ་སྦས་ཐབས་སོགས།། རྣམ་འགྱུར་ཇི་ལྟར་བསྟན་ཀྱང་རུང།། ༸ ལྟ་བ་གཏད་མེད་ཟང་ཐལ་ལ།། སྒོམ་པ་དམིགས་མེད་བློ་འདས་དང་།། སྤྱོད་པ་ཤུགས་འབྱུང་རྒྱ་ཡན་ཏེ།། འབྲལ་མེད་གཙང་རྒྱལ་རྒྱུན་བཞིན་དགོས།། ༸ ཟས་བཅུད་ཏིང་འཛིན་ཟབ་མོ་བཟང་།། གོས་ལ་ཉམས་ཀྱི་བདེ་དྲོད་དྲོ།། གྲོགས་ལ་རང་འབྱུང་ཡེ་ཤེས་འཐད།། དེ་གསུམ་རྣལ་འབྱོར་ཕ་ནོར་ཡིན།། ༸ རྩ་རླུང་ཉམས་ཀྱི་བོགས་འདོན་དང།། ཆགས་མེད་ལུས་ཀྱི་སྦྱིན་པ་དང་།། བསང་གཏོར་ཚོགས་ཀྱི་འཁོར་ལོ་སོགས།། རྣལ་འབྱོར་སྤྱོད་པའི་རྒྱན་དུ་འགྱུར།། ༸ ཉམས་རྟོགས་མེད་པར་སྟོང་སྐད་སྒྲོག །རྟོག་བཅས་བག་མེད་རྟུལ་ཤུགས་འཆང་།། ཟ་འདོད་འགོ་སྐོར་གྲུབ་ཚུལ་སོགས།། རང་གཞན་ཐར་མེད་ཞིང་ལ་སྦྱོར།། ༸ མོ་རྩིས་ས་གཏོ་སྨན་པ་རྣམས།། དང་པོ་ལག་ཁྲིད་མཁས་པར་སློབས།། བར་དུ་བཟང་ངན་ཞིབ་པར་དཔྱོད།། མཐའ་མ་ལུང་བསྟན་དྲང་པོར་བྱ།། ༸ མི་ཤེས་པ་ཡི་གཟུ་ལུམ་དང་།། ལེགས་པར་མ་དཔྱད་འོལ་ཚོད་དང་།། བཟང་ངན་ལུང་སྟོན་ལོག་པ་སོགས།། རང་གཞན་གཉིས་ཀ་ཕུང་བའི་རྒྱུ།། ༸ གཞན་དོན་བྱ་བ་གང་ལ་ཡང་།། སེམས་བསྐྱེད་རྣམ་པར་མ་དག་ན།། བྱ་བ་གནད་ལ་ཐེབས་ན་ཡང་།། རང་ལ་ཕན་པའི་འབྲས་བུ་མེད།། ༸ སེམས་བསྐྱེད་རྣམ་པར་དག་གྱུར་ན།། བྱ་བ་གནད་ལ་མ་ཁེལ་ཀྱང།། རང་ལ་ཕན་བདེའི་སྐལ་པ་འབྱུང་།། དེ་བས་སེམས་བསྐྱེད་ཤིན་ཏུ་གཙོ།། ༸ སྔོན་ཚེ་རྣམ་དཀར་ཚོགས་བསགས་པས།། ལྷ་ལས་ལྷག་པའི་ལུས་འདི་ཐོབ།། སླར་ཡང་འདི་འདྲ་འཐོབ་འདོད་གང་།། རྣམ་བྱང་ཐར་པའི་འདུན་མ་རེམས།། ཞེས་བླང་དོར་དཔྱད་ཀྱི་མེ་ལོང་ལས་བོན་སྤྱོད་སོ་སོའི་སྤྱོད་འཇུག་བསྟན་པས་རབ་ཏུ་བྱེད་པ་སྟེ་བཞི་པའོ།།
སྨྲས་པ། རང་ཉིད་དུས་ཀྱི་ལྟོ་ཚོད་མི་ཐིག་པར།།
སྤྱོད་གདམས་འཆད་འདོད་ཧ་ཅང་བླུན་མོད་ཀྱི།།
གཞན་སེམས་བསད་པའི་ཉེས་པས་གོས་དོགས་ནས།།
གོང་མས་ལུང་ལས་རིག་པས་ཕྱེས་ཏེ་སྦྱར།།
སྡེབས་ལེགས་སྙན་ཚིག་རྒྱན་གྱིས་བཅིངས་གྱུར་ན།།
དཔྱོད་ལྡན་རྣ་བའི་དཔྱིད་དུ་གྱུར་ན་ཡང་།།
ཐོས་ཆུང་རྣམས་ལ་བརྡ་དོན་འཕྲོད་དཀའ་བས།།
གླེན་པའི་འབོལ་རྩོམ་ཕལ་པའི་བརྡ་ལས་དྲངས།།
འགྲོ་རྣམས་རང་སྣང་མི་མཐུན་ཐ་དད་པས།།
ཀུན་ཡིད་རངས་པའི་སྤྱོད་པ་མི་འབྱོང་ཡང་།།
འདིར་འཇུག་དོན་བཞིན་བགྱིས་པའི་སྐྱེས་བུ་གང་།།
ཡ་རབས་མཁས་པའི་གྲལ་གོང་བསྙེག་པར་ནུས།།
འདིར་འབད་རྣམ་པར་དཀར་བའི་ཆ་མཆིས་ན།།
འགྲོ་ལ་ཕན་བདེ་སྤེལ་བའི་རྒྱུ་རུ་བསྔོ།།
བརྡ་དོན་ལོག་པར་གོལ་བའི་ཉེས་པ་གང་།།
ཚུལ་བཞིན་སྤྱོད་པའི་མཁྱེན་ལྡན་ཚོགས་ལ་བཤགས།།
འདི་ལ་བརྟེན་ནས་མཁའ་མཉམ་འགྲོ་བ་ཀུན།།
ལོག་པའི་ལས་དོར་བདེ་བའི་ལམ་ཞུགས་ནས།།
ཡང་དག་ཐར་པའི་ས་ལམ་ཉེར་བགྲོད་དེ།།
བདེ་ཆེན་བོན་སྐུའི་རྒྱལ་ས་ནོན་གྱུར་ཅིག །
ཅེས་པའི་ཚུལ་འདི་རང་གཞན་ཀུན་ལ་དམ་པའི་ལེགས་བཤད་གཅིག་བས་གཅིག་ལེགས་དུ་མ་ཡོད་བཞིན་དུ་བླུན་པོའི་འཆོལ་གཏམ་འདི་འདྲ་དགོས་གལ་མེད་པ་ཤེས་མོད་ཀྱི་རང་རྒྱབ་པ་གཡུང་དྲུང་བསྟན་པས་རང་ལུགས་དང་མཐུན་པའི་ལུགས་གཉིས་ཀྱི་བསླབ་པ་ཚིག་ཉུང་དོན་ཚང་ཞིག་དགོས་ཚུལ་ཉེ་བར་བསྐུལ་བ་མི་བཅག་ཙམ་དུ་གཤེན་གྱི་བཙུན་གཟུགས་ཚུལ་རྒྱན་བྱ་བའི་སྙོམས་ལས་པས་གཤེན་བསྟན་གཡུང་དྲུང་གླིང་དུ་བཀོད་པ་དགེའོ།། བཀྲ་ཤིས་པར་ཤོག །། །།
རྩོམ་པ་པོ། ཁྱུངཿསྨོན་ལམ། དུས་ཚོད། 5:17:00 AM
Labels: བོན་འབྲེལ་ཤེས་བྱ།
No comments:
Subscribe to: Post Comments (Atom)


c: text/html

text:
ལ་རྩེའི་གསལ་བསྒྲགས།
འདས་ལོར་བོད་ཡུལ་དུ་གཏན་འཁེལ་བྱུང་བའི་“བོད་ཀྱི་ཡིག་གཟུགས་ཉིན་མོ་” (སྤྱི་ཟླ་ ༤ ཚེས་ ༣༠)ལ་རྒྱབ་སྐྱོར་དང་མཉམ་ཞུགས། དེ་དར་ཁྱབ་ཏུ་གཏོང་བ་ལ་རམ་འདེགས་བཅས་ཀྱི་ཆེད་དུ་ལ་རྩེ་ནས་འདི་ལོའི་ཟླ་ ༤ ཚེས་ ༢༩ ཨ་རིའི་གྲོང་ཁྱེར་ནེའུ་ཡོག་ཏུ་བོད་ཀྱི་ཡིག་གཟུགས་ཀྱི་ལས་འགུལ་ཞིག་སྤེལ་གཏན་འཁེལ་བ་ཡིན། ང་ཚོས་ཨ་རིའི་གྲོང་ཁྱེར་ནེའུ་ཡོག་ལ་བོད་ཀྱི་ཡིག་གཟུགས་ཀྱི་དུས་སྟོན་འདི་སྤེལ་རྒྱུ་ནི་དུས་སྟོན་འདི་བོད་ཁམས་བརྒལ་ནས་རྒྱལ་སྤྱིའི་སྟེང་ལ་བསྐྱོད་པའི་གོམ་སྟེགས་ཤིག་ལ་ངོས་འཛིན་བྱེད་ཀྱི་ཡོད། ལས་འགུལ་འདི་ནི་ཡིག་གཟུགས་བརྩམས་ཆོས་འགྲེམས་སྟོན་དང་། ཡིག་མཁན་གྱིས་ཡིག་གཟུགས་འབྲི་སྟོན། བོད་ཕྲུག་རྣམས་ལ་ཡིག་གཟུགས་ཀྱི་སྦྱོང་བརྡར་བཅས་ཀྱིས་གྲུབ་པ་ལས། འགྲེམས་སྟོན་བྱ་རྒྱུའི་ཡིག་གཟུགས་ཀྱི་བརྩམས་ཆོས་ནི་མི་རིགས་དང་རྒྱལ་ཁབ་ཀྱི་དབྱེ་བ་མེད་པར། རྒྱལ་སྤྱིའི་སྟེང་ནས་བསྡུ་རྩིས་ཡིན། ལ་རྩེའི་ལས་བྱེད་ཡོངས་ནས་བོད་ཀྱི་ཡིག་གཟུགས་ལ་དགའ་མཁན་དང་འབྲི་མཁན་གང་མང་མང་ཞིག་གི་བརྩམས་ཆོས་ལས་འགུལ་འདིར་ཞུགས་རྒྱུའི་རེ་བ་བྱེད་ཀྱི་ཡོད་ཅིང་། དེ་ལ་ཞུགས་སྟངས་ཀྱི་སྐོར་ལ་དོན་ཚན་འགའ་ཞུ་རྒྱུ་ཡོད་པ་གཤམ་གསལ་ལྟར།
• འདེམས་ཞུགས་བརྩམས་ཆོས་རྣམས་ང་ཚོའི་ཡིག་ཟམ་(email 电子邮箱)info@latse.org དང་སྐད་འཕྲིན་(微信) lartsegrogspo ཞེས་པ་བརྒྱུད་ནས་སྐུར་གཏོང་གནང་རྒྱུ་དང་། ཟླ་ ༣ ཚེས་ ༡༥ ཉིན་ནི་འབྱོར་ཚེས་མཐའ་མ་ཡིན།
• བརྩམས་ཆོས་བསྐུར་སྐབས་དེ་དང་མཉམ་དུ་ཡིག་མཁན་གྱི་མཚན་དང་། བཞུགས་གནས། བརྩམས་ཆོས་ཀྱི་ཆེ་ཆུང་གི་ཚད། ཡིག་མཁན་གྱི་ཕོ་མོའི་དབྱེ་བ་བཅས་གནས་ཚུལ་གནང་རྒྱུ་མ་བརྗེད་རོགས།
• ཡིག་མཁན་རེ་ནས་འདེམས་ཞུགས་ཀྱི་བརྩམས་ཆོས་གཉིས་རེ་བཏང་ཆོག བརྩམས་ཆོས་ཀྱི་ཆེ་ཆུང་གི་ཚད་ནི་ མཐའ་རྒྱན་འདུས་པའི་ 91cm*122cm (公分ཡང་ན་ལི་སྨི་)ཡིན།
• དཔྱད་འདེམས་ཚོགས་ཆུང་ནས་དཔྱད་འདེམས་བྱས་རྗེས་འགྲེམས་སྟོན་གྱི་གྲས་སུ་ཚུད་པ་རྣམས་ཟླ་ ༣ ཚེས་ ༡༥ ནས་གཟའ་འཁོར་གཅིག་གི་ནང་ལ་ཁྱབ་བསྒྲགས་བྱ་རྒྱུ།
• འགྲེམས་སྟོན་དུ་འོས་འདེམས་བྱུང་བའི་བརྩམས་ཆོས་རྣམས་ཟླ་ ༤ ཚེས་ ༢༡ གི་བར་དུ་འདི་ག་ལ་འབྱོར་དགོས།
• འགྲེམས་སྟོན་ལ་འདེམས་ཐོན་བྱུང་བའི་བརྩམས་ཆོས་རྣམས་འདི་གར་སྐུར་གཏོང་གི་འགྲོ་སོང་ནི་ཡིག་མཁན་རང་གི་འགན་ཁུར་ཡིན།
• འགྲེམས་སྟོན་ལ་འདེམས་ཐོན་བྱུང་བའི་བརྩམས་ཆོས་རྣམས་ཉོ་མཁན་བྱུང་ན། ཡིག་མཁན་གྱི་མོས་མཐུན་ལྟར་བཙོང་རྒྱུ་ཡིན་པ་དང་། དེའི་རིན་གོང་ནི་འདི་ག་ནས་ཡིག་མཁན་དང་གྲོས་བསྡུར་གྱིས་གཏན་འབེབས་བྱེད་རྒྱུ་ཡིན། • ཚོང་སྒྱུར་བྱས་པའི་རིན་འབབ་ཀྱི་ 50% ཡིག་མཁན་ལ་འབུལ་རྒྱུ་དང་། 50% འདི་ག་ལས་ཁུངསཀྱིས་འགྲེམས་སྟོན་གྱི་ཁང་གླ་གཙོ་བོར་གྱུར་བའི་འབྲེལ་ཡོད་ཀྱི་འགྲོ་སོང་ལ་གཏོང་རྒྱུ་ཡིན། དེ་ནས་ལྷག་ན་ལ་རྩེ་ཡི་བོད་ཀྱི་སྐད་ཡིག་དང་འབྲེལ་བའི་ལས་གཞི་ལ་གཏོང་རྒྱུ་ཡིན།
• ཚོང་སྒྱུར་བྱེད་མི་འདོད་པ་དང་བྱེད་མ་ཐུབ་ཅིང་། ཡིག་མཁན་གྱི་ཕྱིར་རང་ལ་བསྐུར་འདོད་གནང་ན། ལ་རྩེ་ནས་དེ་ལྟར་ཞུ་རྒྱུ་དང་། སྐུར་ཡོན་གྱི་འགན་ཁུར་ལ་རྩེ་ནས་ལེན་རྒྱུ་ཡིན།
མཇུག་མཐར། འགྲེམས་སྟོན་འདིར་ཞུགས་འདོད་པ་རྣམས་ལ། ལས་འགུལ་འདི་ནི་བོད་ཀྱི་རིག་གནས་དང་སྐད་ཡིག ལྷག་པར་བོད་ཀྱི་ཡིག་གཟུགས་ཀྱི་མཛེས་ཉམས་འདོན་པ་གཙོ་གནད་དུ་གྱུར་བའི་ལས་འགུལ་ཞིག་ཡིན་སྟབས། བྲི་བྱའི་ནང་དོན་ལ་སྲིད་དོན་གྱི་ལྟ་བ་དང་གནས་ཚུལ་སོགས་མི་འགོད་པར་ཐུགས་རྗེ་ཆེ་ཞུ།

robotstxt: allowed

filter: keep


text:
༄།།རི་བོ་དགེ་ལྡན་པས་མདོ་སྔགས་ཀྱི་འོད་གསལ་དོན་དམ་བདེན་པ་
བཞེད་མི་བཞེད་ཀྱི་བཟུང་མཚམས་བཞུགས་སོ། །
རྩོམ་པ་པོ། ལྷ་རམས་པ་ངག་གི་དབང་ཕྱུག །
དེ་ཡང་མདོ་སྔགས་གཉིས་ཀའི་གཞུང་མང་པོར་འོད་གསལ་ལ་སྟོང་ཉིད་དམ་དོན་དམ་པའི་བདེན་པ་ཞེས་ཚིག་ཟུར་ལ་ཡོད་ཀྱང་། སྔ་རབས་པ་རྣམས་ནི་ཡེ་ཤེས་ལ་དོན་དམ་སྤྲོས་བྲལ་དངོས་བཞེད་ཅིང་། རི་བོ་དགེ་ལྡན་པས་ནི་ཡུལ་གྱི་མིང་ཡུལ་ཅན་ལ་བཏགས་པར་བཞེད་དོ། །
དེ་ཡང་ཤེར་མདོ་ལས་སྟོང་གཞི་ཤེས་པ་ཕྲ་རགས་གཅིག་པོ་ལ་མི་འཇོག་པར། གཟུགས་ནས་རྣམ་མཁྱེན་བར་གྱི་ཆོས་ཐམས་ཅད་བདེན་པས་སྟོང་པས་ན་འོད་གསལ་བར་གསུངས། དཔེར་ན། ཡུམ་གྱི་མདོ་ལས། གཟུགས་ལ་གཟུགས་མ་མཆིས་ཏེ། གཟུགས་ཀྱི་རང་བཞིན་འོད་གསལ་བའི་ཕྱིར། ཅེས་པ་ནས་རྣམ་མཁྱེན་གྱི་བར་དུ་དེ་ལྟར་གསུངས་སོ། །
དེས་ན་བདེན་གྲུབ་ཀྱིས་སྟོང་བས་ན་འོད་གསལ་བ་ཡིན་གསུངས་པས་གསལ་རིག་ལ་ནོར་བར་མི་བྱའོ། ། དམ་ཆོས་པདྨ་དཀར་པོ་དང་རྒྱུད་བླ་མ་སོགས་མདོ་དང་བསྟན་བཅོས་འགའ་ཞིག་ལས། སེམས་ཅན་གྱི་སེམས་ཉིད་སྟོང་གཞིར་བཟུང་ནས་སེམས་ཅན་གྱི་དྲི་ཅན་སེམས་ཀྱི་ཆོས་ཉིད་རང་བཞིན་གྱིས་གྲུབ་པ་བཀག་ཙམ་མམ་རྣམ་པར་བཅད་ཙམ་གྱི་མེད་དགག་དེ་རང་བཞིན་གནས་རིགས་གསུངས་པ་ཡིན་གྱི། འདུས་བྱས་སུ་གྱུར་པའི་སེམས་ཕྲ་མོ་ཙམ་ལ་རང་བཞིན་གནས་རིགས་མཚན་ཉིད་པ་བཞག་ན་མུ་སྟེགས་དང་མཚུངས་པ་དགེ་ལྡན་པས་རྒྱུད་བླ་མ་འགྲེལ་ལུགས་སོ། ། དེ་ལྟར་ཡང་། ཉེས་པ་གློ་བུར་དང་ལྡན་དང༌། །ཡོན་ཏན་རང་བཞིན་ཉིད་ལྡན་ཕྱིར། །ཇི་ལྟར་སྔར་བཞིན་ཕྱིས་དེ་བཞིན། །འགྱུར་བ་མེད་པའི་ཆོས་ཉིད་དོ། ། ཞེས་པའི་ཐད་ཀྱི་རྒྱུད་བླ་དར་ཊཱིཀ་ལས།
ཇི་ལྟར་སྔར་སོ་སོ་སྐྱེ་བོའི་སེམས་རང་བཞིན་གྱིས་སྟོང་པ་བཞིན་དུ་ཕྱིས་ཉན་རང་འཕགས་པ་དང་བྱང་ཆུབ་སེམས་དཔའ་འཕགས་པའི་གནས་སྐབས་དང༌། ཤིན་ཏུ་རྣམ་དག་གི་གནས་སྐབས་ན་ཡང་དེ་བཞིན་ཉིད་རང་བཞིན་གྱིས་གྲུབ་པ་རྣམ་པར་བཅད་ཙམ་དེ་བཞིན་དུ་གནས་པ་དང༌། ཐ་མའི་གནས་སྐབས་བཞིན་དུ་དང་པོ་གཉིས་ཀྱི་གནས་སྐབས་ན་ཡང་གནས་པས་འགྱུར་བ་མེད་པའི་ཆོས་ཉིད་དོ། །
གནས་སྐབས་སྔ་མ་གཉིས་ན་ཉེས་པ་དང་བཅས་པ་དང༌། གནས་སྐབས་ཐ་མ་ན་ཉེས་པ་མེད་ཅིང་ཡོན་ཏན་དང་ལྡན་པས་སྔར་ཇི་ལྟ་བ་བཞིན་དུ་ཕྱིས་ཀྱང་གནས་པ་མ་གྲུབ་བོ་ཞེ་ན། སྐྱོན་མེད་དེ། ཉེས་པ་སེམས་ལ་འབྲལ་རུང་གི་གློ་བུར་བ་དང་ལྡན་པ་དང༌། སངས་རྒྱས་ཀྱི་ཡོན་ཏན་མཐའ་དག་སྐྱེ་རུང་དང༌། ཡོན་ཏན་སྐྱེ་བའི་དམིགས་པ་རང་བཞིན་ཉིད་དུ་ལྡན་པའི་ཕྱིར་རང་བཞིན་གྱིས་གྲུབ་པ་རྣམ་པར་བཅད་ཙམ་དེ་ཉིད་ཉེས་པས་རྣམ་པ་གཞན་དུ་བྱ་བར་མི་ནུས་ཤིང༌། ཡོན་ཏན་གྱིས་ཀྱང་རྣམ་པ་གཞན་དུ་བྱ་བར་མི་ནུས་ཏེ། ཆུ་ཐམས་ཅད་རྒྱ་མཚོར་རོ་གཅིག་པ་ལྟར། ཆོས་ཐམས་ཅད་རང་བཞིན་གྱིས་སྟོང་པའི་ངང་དུ་རོ་གཅིག་པའི་དོན་ནོ། །
དེས་ན་དོན་དམ་པའི་བདེན་པ་དེ་རང་བཞིན་གྱིས་གྲུབ་པ་རྣམ་པར་བཅད་ཙམ་ལས་རྣམ་པ་གཞན་དུ་བྱ་བར་མི་ནུས་ཤིང༌། འཕགས་པ་སུའི་མཉམ་གཞག་གིས་གཟིགས་པའི་ཚེ་ན་ཡང་རྣམ་པ་མི་འདྲ་བར་འཆར་རྒྱུ་ཅུང་ཟད་ཀྱང་མེད་པར་གནས་པ་དེ་ཉིད་ལ་འགྱུར་བ་མེད་པ་ཞེས་བྱའི། བསྒྲུབ་པར་རང་དབང་པའི་རྟག་དངོས་ལ་འདོད་པ་ནི་ཆོས་འདི་པ་རྣམས་ཀྱི་ལུགས་མ་ཡིན་པར་ཤེས་པར་བྱའོ། །
ཞེས་རང་བཞིན་གནས་རིགས་ནི་སེམས་ཅན་གྱི་སེམས་རང་བཞིན་གྱིས་གྲུབ་པ་རྣམ་པ་བཅད་ཙམ་གྱི་སྟོང་ཉིད་ལ་བཞག་དགོས་ཀྱི། རང་བཞིན་གྱིས་སྟོང་པའི་མ་ཡིན་དགག་གམ་སྒྲུབ་པ་རང་དབང་བ་སྟེ། འདུས་བྱས་ཡིན་པ་ཞིག་ལ་འཇོག་ན་མུ་སྟེགས་ལྟར་འགྱུར་བ་གསུངས་སོ། ། ཡང་འདི་སྐད་དུ།
རྫོགས་སངས་སྐུ་ནི་འཕྲོ་ཕྱིར་དང༌། །དེ་གཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །སངས་རྒྱས་ཡེ་ཤེས་སེམས་ཅན་ཚོགས་ཞུགས་ཕྱིར། །རང་བཞིན་དྲི་མེད་དེ་ནི་གཉིས་མེད་དེ། །སངས་རྒྱས་རིགས་ལ་དེ་འབྲས་ཉེར་བརྟགས་ཕྱིར། །འགྲོ་ཀུན་སངས་རྒྱས་སྙིང་པོ་ཅན་དུ་གསུངས། །
ཞེས་པའི་ཐད་ཀྱི་རྒྱུད་བླ་མའི་དར་ཊཱིཀ་ལས། ལུས་ཅན་ཏེ་སེམས་ཅན་ཀུན་དེ་བཞིན་གཤེགས་པའི་སྙིང་པོའི་མདོ་ལས། རྟག་ཏུ་སངས་རྒྱས་ཀྱི་སྙིང་པོ་ཅན་ནོ།། ཞེས་གསུངས་པའི་དོན་ནི། རྫོགས་པའི་སངས་རྒྱས་ཀྱི་ཆོས་ཀྱི་སྐུའི་འཕྲིན་ལས་ནི་སེམས་ཅན་ཐམས་ཅད་ལ་འཕྲོ་བའི་ཕྱིར་སེམས་ཅན་ཐམས་ཅད་དེ་བཞིན་གཤེགས་པའི་འཕྲིན་ལས་འཇུག་རུང་དུ་གནས་པ་དང༌། དེ་བཞིན་ཉིད་དེ་བཞིན་གཤེགས་པ་དང་སེམས་ཅན་གཉིས་གའི་རང་བཞིན་དུ་དབྱེར་མེད་པའི་ཕྱིར་དྲི་མ་དང་བཅས་པའི་དེ་བཞིན་ཉིད་སེམས་ཅན་ཐམས་ཅད་ལ་ཡོད་པ་ལ་དགོངས་ནས་སེམས་ཅན་ཐམས་ཅད་དེ་བཞིན་གཤེགས་པའི་སྙིང་པོ་ཅན་དང༌། སེམས་ཅན་ཐམས་ཅད་ལ་ཆོས་སྐུར་གནས་འགྱུར་རུང་གི་རང་བཞིན་དུ་གནས་པའི་རིགས་དང་། གཟུགས་སྐུར་གནས་འགྱུར་རུང་གཟུགས་སྐུར་གནས་འགྱུར་རུང་གི་ཡང་དག་པར་བླངས་པ་ལས་བྱུང་བའི་རིགས་སྙིང་པོར་ཡོད་པའི་ཕྱིར་ན། དེ་ལ་དགོངས་ནས་ཀྱང་སེམས་ཅན་ཐམས་ཅད་དེ་བཞིན་གཤེགས་པའི་སྙིང་པོ་ཅན་དུ་གསུངས་སོ། །
རང་བཞིན་དུ་གནས་པའི་རིགས་དང་སེམས་ཅན་གྱི་རྒྱུད་ལ་ཡོད་པའི་དྲི་མ་དང་བཅས་པའི་དེ་བཞིན་ཉིད་ལ་ཁྱད་པར་ཅི་ཡོད་ཅེ་ན། དོན་ཁྱད་པར་ཅུང་ཟད་མེད་ཀྱང་རྣམ་གཞག་ཐ་དད་པ་ཙམ་དུ་ཟད་དེ། ཆོས་སྐུར་གནས་འགྱུར་རུང་རྒྱུའི་སྐབས་དང༌། དེ་བཞིན་གཤེགས་པའི་རང་བཞིན་དང་རང་བཞིན་ཁྱད་པར་མེད་པར་སྟོན་པའི་ཆ་ནས་སོ་སོར་བཤད་དོ། ། ཞེས་རང་བཞིན་གནས་རིགས་དང་རྒྱས་འགྱུར་གྱི་རིགས་ཁྱད་པར་ཕྱེ་ནས། སྔ་མ་རང་བཞིན་གྱིས་སྟོང་ཙམ་གྱི་སྟོང་ཉིད་དང་དེ་བཞིན་གཤེགས་པའི་སྙིང་པོ་དང་ཁྱད་མེད་དུ་བསྟན་ནས། ཕྱི་མ་ནི་གཟུགས་སྐུའི་རྒྱུ་ཙམ་བསྟན་པའོ། །
དེ་བཞིན་དུ་སྟོང་པ་ཉིད་ཅེས་པའི་ཉིད་ཚིག་ནི་དགག་བྱས་སྟོང་པ་དེ་ཙམ་གྱི་ཆ་ནས་བཞག་དགོས་པར་གོ་དགོས་ཞེས་རྗེ་ཉིད་གསུངས་ལ། དཔལ་ལྡན་ཟླ་བས་ཀྱང་དམ་ཆོས་པད་དཀར་དང་རྒྱུད་བླ་མ་ལས་གསུངས་པ་ལྟར། སེམས་ཅན་གྱི་སེམས་སྟེང་གི་སྟོང་ཉིད་ལ་དགོངས་ནས་བདེ་གཤེགས་སྙིང་པོ་དང་ཀུན་གཞིའི་སྒྲ་འདོགས་ཞེས་སེམས་ཙམ་པས་མདོ་འགྲེལ་དང་མི་མཐུན་པ་མཛད་དོ། །
དེས་ན་ལོ་ཆེན་བློ་ལྡན་ཤེས་རབ་ལྟར་རྗེ་ཡབ་སྲས་ཀྱིས་ཀྱང་གཤེགས་སྙིང་ལ་རང་བཞིན་དང་རྒྱུ་དང་འབྲས་བུའི་སྐབས་གསུམ་དུ་ཕྱེ་སྟེ་བཟུང་མཚམས་བདེ་ཞིང་གོ་བ་ཟབ་པ་གནང་ངོ་། ། འདིར་འདའ་ཀ་ཡེ་ཤེས་ཀྱི་མདོ་ཡི་རྒྱ་འགྲེལ་གཉིས་དང་བོད་འགྲེལ་གྱི་དོན་ཡང་དངོས་བཏགས་ཀྱི་མིང་བཀོལ་བ་དེ་ཁོ་ན་ལྟར་རོ། །
ཡང་མྱང་འདས་ཀྱི་ཆ་ནས་བཤད་ན། དེ་ཡང་རི་བོ་དགེ་ལྡན་པས་མྱང་འདས་ལ་སྒྲས་བརྗོད་རིགས་ཀྱི་སྒོ་ནས་རང་བཞིན་མྱང་འདས་དང་གློ་བུར་དྲི་བྲལ་གཉིས་འཇོག་ཀྱང་སྔ་མ་དེ་མྱང་འདས་མཚན་ཉིད་པར་མི་བཞེད། དེའི་རྒྱུ་མཚན་ནི་སེམས་ཅན་གྱི་སེམས་སྟེང་གི་གནས་ལུགས་སྟོང་སང་ངམ་དབྱིངས་དེའི་རང་བཞིན་ལ་དྲི་མ་དེ་མ་ཞུགས་ཀྱང་། གློ་བུར་བའི་དྲི་མས་དེ་ཉིད་སྒྲིབ་ནས་ཡོད་པས་མྱང་འདས་བཏགས་པ་བར་བཞེད། དེས་ན་སེམས་ཅན་གྱིས་དྲི་མ་གློ་བུར་བ་ཡོངས་སུ་སྦྱངས་ཟིན་པ་དང་སེམས་ཀྱི་རང་བཞིན་སྐྱེ་མེད་གནས་ལུགས་དེ་ཉིད་འགོག་བདེན་ནམ་མི་གནས་པའི་མྱང་འདས་མཚན་ཉིད་པ་གྱུར་སོང་བར་བཞེད། དེས་ན་གསར་དུ་རྙེད་པ་ཡིན་གྱི་རྒྱུ་རྐྱེན་གྱིས་གསར་དུ་བསྐྱེད་པ་མིན་པར་ཤེས་དགོས།
གཞན་ཡང་རྒྱུད་བླ་མའི་སྐབས་སུའང་སེམས་ཅན་གྱི་རྒྱུད་ཀྱི་བདེ་གཤེགས་སྙིང་པོ་ཟེར་བ་ནི་འབྲས་མིང་རྒྱུ་ལ་བཏགས་པའི་བཏགས་མིང་ཙམ་ལས་ཇོ་ནང་ལྟར་སངས་རྒྱས་མཚན་ཉིད་པ་མི་བཞེད། དེས་ན་རྒྱུད་བླ་མ་ལས། སངས་རྒྱས་རིགས་ལ་དེ་འབྲས་ཉེར་བཏགས་ཕྱིར། ། ཞེས་གསུངས་པ་ཡིན་ལ། གལ་ཏེ་སངས་རྒྱས་མཚན་ཉིད་པ་ཡིན་ན་གློ་བུར་གྱི་དྲི་མས་སྒྲིབ་བཞིན་པའི་སངས་རྒྱས་ཤིག་ཁས་མི་ལེན་ཀ་མེད་རིགས་པས་གྲུབ། དེ་ལྟར་འདོད་ན་ནི་སྒྲིབ་གཉིས་སངས་པ་དང་ཤེས་བྱ་ཀུན་ལ་བློ་གྲོས་མ་རྒྱས་པའི་སངས་རྒྱས་ཤིག་འཇོག་ན་ཆེས་མི་མཛེས་པས་རྣམ་གཞག་བྱས་པ་ཡིན་གྱི་སྔ་རབས་པ་ལ་མ་གུས་པ་མིན། དཔེར་ན། རྒྱལ་པོའི་བུ་ཟེར་བའང་དཔེར་བྱ་ལུགས་ལ་རག་ལས།
སྐབས་འདིར་རང་ཅག་རྣམས་སེམས་ཅན་གྱི་རྒྱུད་ལ་སངས་རྒྱས་ཀྱི་ཡོན་ཏན་ཐམས་ཅད་ལྷུན་གྲུབ་ཏུ་ཡོད་མེད་ལ་ཐུག་ཡོད། དེས་ན་རྒྱལ་བུ་གཞོན་ནུ་དེ་ལ་ཡོན་ཏན་བློན་པོ་རྩལ་དྲུག་འཛོམས་པ་ལྟར་མེད་ཀྱང་རྒྱལ་པོའི་རིགས་ཅན་ཡིན་པས། རིགས་ཀྱིས་བློན་པོ་ཐམས་ཅད་ཟིལ་གྱིས་གནོན་ཡང་ཡོན་ཏན་ནམ་བློ་སྟོབས་ཀྱིས་གནོན་མི་ནུས། ནམ་ནར་སོན་པ་ན་ཡོན་ཏན་མངོན་དུ་གྱུར་ཏེ་རྒྱལ་པོར་དབང་བསྐུར་བ་ན། སྐབས་དེར་གཞི་ནས་རྒྱལ་རིགས་ཙམ་མིན་པར་རྒྱལ་པོར་མཚན་ཉིད་པར་ཆགས་པ་ཡིན། གཞན་རྒྱལ་པོ་མཚན་ཉིད་པ་ཡིན་མིན་ལ་རྩོད་ཚེ་རྒྱལ་རིགས་ཙམ་གྱི་ལུང་རིགས་གང་གིས་ཀྱང་ས་མི་ཆོད་པ་དེ་ལྟར་ལགས།
གཞན་ཡང་རིགས་པ་དེས་སྙིང་པོའི་མདོ་དང་རྒྱུད་བླ་རྩ་འགྲེལ་གྱི་དཔེ་དགུ་ཡང་དོན་ལ་སྦྱར་ཚེ་སེམས་ཅན་ཀུན་ལ་སྙིང་པོ་ཡོད་པའི་དཔེར་བཀོད་པ་ཙམ་ལས། སེམས་ཅན་གྱི་རྒྱུད་ལ་སངས་རྒྱས་མཚན་ཉིད་པ་ཡོད་སྙམ་ན་གོང་ཞུས་ཀྱི་རིགས་ལམ་ཟབ་མོས་གནོད་པར་མཐོང་ནས་སྔ་རབས་པ་དང་བཟུང་མཚམས་མི་འདྲ་བ་འདི་གནང་བ་ཡིན་གྱི་མ་གུས་པ་ག་ལ་ཡིན།
གནད་འདི་དག་བཟུང་མཚམས་རིགས་ལམ་དང་ལྡན་པ་གཟིགས་ནས་ཀརྨ་པ་མི་བསྐྱོད་རྡོ་རྗེས་རང་བྱུང་རྡོ་རྗེ་དང་ཆོས་གྲགས་རྒྱ་མཚོའི་དགོངས་པ་སྔ་རབས་ལྟར་མི་བཞེད། དེ་ཡང་ཁོང་གི་རྗེ་བཙུན་ངལ་བསོ་ན་སངས་རྒྱས་ལ་དག་པ་གཉིས་ལྡན་དགོས་པ་གསུངས་ཡོད་ཅིང་། དྭགས་པོའི་ཐར་རྒྱས་ནའང་རྒྱུ་བདེ་གཤེགས་སྙིང་པོ། རྐྱེན་དགེ་བའི་བཤེས་གཉེན། ཞེས་སོགས་ས་བཅད་བཞག་པ་ནའང་རྒྱུ་བདེ་གཤེགས་སྙིང་པོ་ཞེས་ལོ་ཆེན་བློ་ལྡན་ཤེས་རབ་ལྟར། རྒྱུ་འབྲས་ཀྱི་བདེ་གཤེགས་སྙིང་པོ་ཕྱེ་ན་སྔ་མ་དེ་འབྲས་བུའི་མིང་གིས་རྒྱུ་ལ་བཏགས་པ་རིགས་པས་གྲུབ་པ་ཡིན་ནོ། །
རིགས་པའི་བཟུང་མཚམས་ཀྱི་གནད་འདི་ཀུན་མཁྱེན་ཆེན་པོ་ཀློང་ཆེན་རབ་འབྱམས་པའི་ཆོས་དབྱིངས་མཛོད་རང་འགྲེལ་ནའང་། སངས་རྒྱས་སམ་བྱང་ཆུབ་མཚན་ཉིད་པ་ལ་ཡེ་སངས་རྒྱས་པས་མི་འགྲིགས་པར་ཡང་སངས་རྒྱས་པ་ཞིག་དགོས་པར་གསུངས་སོ། །དེ་ཡང་ཆོས་དབྱིངས་མཛོད་ཀྱི་འགྲེལ་པ་ལས།
བྱང་ཆུབ་མཆོག་གི་ངོ་བོ་ནི་དག་པ་གཉིས་ལྡན་གྱི་ཆོས་སྐུ་མཐར་ཐུག་པ་མངོན་དུ་གྱུར་པ་སྟེ། ཆོས་རྣམས་ལྷུན་གྲུབ་བྱང་ཆུབ་སྙིང་པོ་ལ། འབད་རྩོལ་མེད་པའི་གནད་ཀྱིས་གོམས་བྱས་ན། །ཡེ་སངས་རྒྱས་ལ་ཡངས་སངས་རྒྱས་འབྱུང་སྟེ། འདི་ནི་བླ་མེད་རྡོ་རྗེ་སྙིང་པོའི་རྩེ། །རིམ་དགུའི་སྙིང་པོ་བྱང་ཆུབ་ཀློང་ཆེན་ཡིན། ། རིག་པའི་ངོ་བོ་ལ་སྐུ་དང་ཡེ་ཤེས་ཀྱི་ཡོན་ཏན་ལྷུན་གྲུབ་ཏུ་ཡེ་ནས་ཡོད་པ་ཉིད། གློ་བུར་གྱི་སྒྲིབ་པས་མ་མངོན་པ་གང་ཡིན་པ་དེ་ནི། །རང་གཞག་འབད་རྩོལ་མེད་པའི་གནད་ལ་གོམས་པ་མཐར་ཕྱིན་པས་བསལ་བ་ན། ཡེ་སངས་རྒྱས་པ་ནི་རང་བཞིན་རྣམ་དག་གི་ཆོས་སྐུར་གནས་པ་ལ། ཡང་སངས་རྒྱས་པ་གློ་བུར་རྣམ་དག་གིས་མངོན་དུ་བྱས་པ་སྟེ། ཐེག་པ་ཀུན་གྱི་མཐར་ཐུག་གི་དོན་དུ་གཉེར་བྱ་ཡོངས་སུ་རྫོགས་པ་སྟེ། ཆོས་སྐུ་རོ་གཅིག་ཏུ་གྱུར་པ་དེ་འཁྲུལ་སྣང་དུ་འཁྲུལ་རྟོག་དང་བཅས་པ་དབྱིངས་སུ་ཞི་ནས། ཆོས་ཉིད་བསམ་གྱིས་མི་ཁྱབ་པའི་དབྱིངས་དང་དབྱེར་མེད་པས་གཉིས་མེད་མཉམ་པར་ཆེན་པོར་གྱུར་ཏེ། ཞེས་སོགས་གསུངས་སོ། །
མདོར་ན་ཐོག་མ་མེད་པ་ནས་བདེན་འཛིན་ནམ་བདེན་སྣང་དབང་གིས་གཉུག་མའི་ཤེས་པ་ལས་རྣམ་རྟོག་རགས་པ་ཐམས་ཅད་འཐོར་སོང་བ་ཡིན་པས། རྣམ་རྟོག་རགས་པ་རྣམས་རུ་འཛིང་བའི་སྐབས་གང་དུའང་གཉུག་མའི་ཤེས་པ་སངས་རྒྱས་ཡིན་པར་ལྟར་ཞོག་མངོན་དུའང་གྱུར་བའི་ནུས་པ་ཤོར་པ་རེད།
འོན་ཀྱང་རྩ་རྒྱུད་དང་སངས་རྒྱས་རང་གི་རང་འགྲེལ་བཤད་རྒྱུད་གནང་བ་དེ་ལ་ཀླུ་སྒྲུབ་སོགས་གྲུབ་ཐོབ་ཚད་ལྡན་རྣམས་ཀྱི་མན་ངག་ལ་བརྟེན་ནས། ནང་གི་རྐྱེན་རླུང་སྔགས་རྡོ་རྗེ་བཟླས་པ་དང་། ཕྱི་ཡི་རྐྱེན་ལས་དང་ཡེ་ཤེས་ཀྱི་ཕྱག་རྒྱ་གང་རུང་འདུས་པའི་སྟོབས་ཀྱིས་རླུང་སེམས་རགས་པ་ཐམས་ཅད་སྙིང་གའི་མི་ཤིགས་པའི་ཐིག་ལེའི་རླུང་སེམས་ཕྲ་མོ་ལ་བསྡུས་པ་ན། སྐབས་དེར་སྔར་བདེན་འཛིན་གྱིས་གཉུག་མའི་དབྱིངས་ནས་རླུང་སེམས་རགས་པ་གཏོར་པའི་ནུས་པ་རྣམས་སླར་རང་གནས་གཉུག་མའི་དབྱིངས་སུ་ཐིམ་པ་ཡིན་པས། སྐབས་དེར་གཉུག་མའི་ཡེ་ཤེས་སམ་རླུང་སེམས་དབྱེར་མེད་ཀྱི་ཤེས་པ་དེས་ཟབ་མོ་སྟོང་པ་ཉིད་སྒོམ་ན་ནི། ཕར་ཕྱིན་ཐེག་པས་ཤེས་པ་རགས་པ་དེས་བསྐལ་ཆེན་གྲངས་མེད་གཉིས་ལྷག་བསྒོམས་པའི་ནུས་པ་ལས་ལྷག་པའི་ནུས་པ་དེ་ལ་རང་བབ་ཀྱི་ཚུལ་དུ་ཡོད།
དེས་ན་ལྷུན་གྲུབ་ཟེར་བའི་མིང་སྦྱར་ན་འདི་ལ་སྦྱར་ཀྱང་རྣ་བ་ལ་འགྲོ་ཙམ་ཡོད། རྒྱུ་མཚན་དེ་ལ་བརྟེན་ནས་སྔགས་བླ་མེད་ལུགས་ལ་ཚེ་གཅིག་ལ་སངས་རྒྱས་ཀྱི་གོ་འཕངས་བགྲོད་ནུས་གསུངས་པ་དོན་ལྡན་དུ་འཁུམས།
གཞན་རྣམ་རྟོག་རང་ག་བ་ཞིག་ལ་གཉུག་མའི་ཡེ་ཤེས་རློམ་ནས་རྩེ་གཅིག་ཏུ་གོམས་ཀྱང་། མཐར་ཡིད་བྱེད་བཀག་སྟོབས་ཀྱིས་འདུ་ཤེས་མེད་པའི་གནས་ལ་སྐྱེ་ཉེན་ཡོད་གསུངས། ལུས་འོད་ཀྱི་རང་བཞིན་གྱུར་ནས་མི་སྣང་བ་གྱུར་ཙམ་ནི་འཇིག་རྟེན་པའི་ལྷ་དང་ཉན་རང་ལའང་ཡོད་པ་མདོ་ན་ཡོད། དེ་དག་ནི་རི་བོ་དགེ་ལྡན་པའི་གཞུང་ཆེན་གྱི་དགོངས་གནད་རེད།
དེ་ལྟར་མདོ་ལ་དེ་ཙམ་དོགས་པ་མེད་ཀྱང་། གསང་སྔགས་ཀྱི་སྐབས་སུ་གཉུག་མའི་ཤེས་པ་དང་། ཁྱད་པར་དུ་སྟོང་ཉིད་རྟོགས་པའི་བདེ་ཆེན་ཡེ་ཤེས་ཕྲ་མོ་ལ་དོན་དམ་བདེན་པའི་མིང་གིས་བཀོལ་བ་དང་། དབང་བཞི་པའི་ཡེ་ཤེས་ལའང་དོན་དམ་པའི་བདེན་པའི་མིང་བཀོལ་བ་འདི་དངོས་བཏགས་གང་ཡིན་མ་ཤེས་ན་དབུ་འཁོར་བ་ངེས་པས་འདི་བཤད་པར་བྱའོ། །
༡༽ དེ་ཡང་རྗེ་ན་རོ་པའི་ལྟ་བ་མདོར་བསྡུས་པ་ལས། སྟོང་པ་དེ་ཉིད་རིག་པ་ཤེས། །བྱང་ཆུབ་སེམས་ཀྱང་དེ་ཉིད་དོ། །སངས་རྒྱས་རིགས་ཀྱང་དེ་ཉིད་ཡིན། །བདེ་གཤེགས་སྙིང་པོ་དེ་ཉིད་དེ། །དེ་བཞིན་པ་ཡི་རོ་མྱོང་བས། །བདེ་བ་ཆེན་པོའང་དེ་ཉིད་ཡིན། ། ཞེས་དང་། དྲི་མ་དང་བཅས་རང་རིག་དེ། །དེ་ཡང་གཞན་ལ་མི་ལྟོས་ཕྱིར། །རང་བྱུང་ཡེ་ཤེས་དེ་ཉིད་དོ། །འཁོར་བའི་དངོས་གཞི་དེ་ཉིད་དེ། །མྱ་ངན་འདས་པའང་དེ་ཉིད་ཡིན། །དབུ་མ་ཆེན་མོའང་དེ་ཉིད་དོ། ། ཅེས་དང་། རྒྱུ་དང་ཐབས་དང་འབྲས་བུ་ཡི། །རྒྱུད་ནི་རྣམ་གསུམ་གྲགས་པ་དང་། །གཞི་ལམ་འབྲས་བུར་གྲགས་པ་དང་། །དེ་ཉིད་ཀྱི་ནི་གནས་སྐབས་སོ། ། ཞེས་གསུངས་ལ། ཇོ་ནང་པས་ནི་འདི་དག་ཚིག་ཟུར་ཇི་ལྟར་བར་བཞེད་དོ། །
འོན་ཀྱང་འདི་དག་གི་དོན་ནི་ཚིག་ཟུར་ཙམ་ལ་མི་འགྲོ་བ་རྗེའི་ལུགས་སྟེ། ཡུལ་སྟོང་པ་ཉིད་འདུས་མ་བྱས་དེའི་མིང་ཡུལ་ཅན་ལྷན་སྐྱེས་ཀྱི་ཡེ་ཤེས་འདུས་བྱས་ལ་བཏགས་པའོ། །
༢༽ རྗེའི་རིམ་ལྔ་གསལ་སྒྲོན་ལས། དེ་ལ་དོན་དམ་བདེན་པ་དངོས་ནི་ཆོས་རྣམས་ཀྱི་ཆོས་ཉིད་འདུས་མ་བྱས་ཡིན་མོད་ཀྱང་། འདིར་དེ་དང་བདེ་བ་ཆེན་པོ་གཉིས་རོ་གཅིག་ཏུ་ཞུགས་པའི་འོད་གསལ་གྱི་ཡེ་ཤེས་ལ་ཡང་དོན་དམ་བདེན་པ་ཞེས་ཡུལ་དང་ཡུལ་ཅན་སོ་སོར་མ་ཕྱེ་བར་མང་དུ་གསུངས་སོ། །
ཞེས་དོན་དམ་བདེན་པ་དངོས་ལ་འདུས་མ་བྱས་ཡིན་དགོས་པ་གསུངས་ཤིང་། ཡུལ་གྱི་མིང་ཡུལ་ཅན་ལ་བཏགས་པ་ཡིན་ཟེར་དགོས་པ་རི་བོ་དགེ་ལྡན་པའི་ཞིབ་ཆ་ཡིན། ཚུལ་འདི་ནི་རྗེའི་དགོངས་པ་ལྟར་བླ་མ་རྗེ་བཙུན་པས་ཀྱང་གསུང་ལན་ཀླུ་སྒྲུབ་དགོངས་རྒྱན་ན་ཞིབ་ཆ་ཕྱེ་ཡོད། དེ་དག་ལ་ཁུངས་མེད་པ་ཡང་མ་ཡིན་ཏེ།
༣༽ གྲུབ་ཆེན་བྷ་བ་བྷ་དྲའི་རྡོ་རྗེ་མཁའ་འགྲོའི་འགྲེལ་པ་ལེའུ་བཅུ་གསུམ་པ་ལས། དོན་དམ་པར་དབྱེ་བ་མེད་པས་ཉེ་བར་བཏགས་ནས་ཞེས་བྱ་བ་ལ། དོན་དམ་པར་དབྱེ་བ་མེད་པ་ཞེས་བྱ་བ་ལ། ཡུལ་དང་ཡུལ་ཅན་ཙམ་གྱི་འབྲེལ་བ་སྟེ། དབང་པོ་རྣམས་ཀྱི་དོན་རྣམས་ཉེ་བར་ལོངས་སྤྱོད་པས་ཡུལ་གྱི་མིང་ཡུལ་ཅན་ལ་བཏགས་པའོ།། ཞེས་སོགས་དང་།
༤༽ ལས་ཀྱི་རྡོ་རྗེས་མཛད་པ་སྟེ་གྲུབ་ཆེན་ནག་པོ་བའི་སྒྲོན་མ་བཞིའི་ཊཱིཀ་ལས་ཀྱང་། དེ་ལ་དམིགས་པར་བྱེད་པའི་ཡེ་ཤེས་ནི་ཆོས་ཀྱི་དབྱིངས་ཀྱི་ཡེ་ཤེས་ཏེ། ཡུལ་གྱི་མིང་ཡུལ་ཅན་ལ་བཏགས་ཞེས་བྱ་བ་དགོངས་པའོ། ། ཞེས་འཇམ་མགོན་ཙོང་ཁ་པ་ཆེན་པོའི་གསུང་ཟུར་ལྟར་རོ། །
༥༽ རྗེའི་རྣམ་གཞག་རིམ་པའི་རྣམ་བཤད་ལས་ཀྱང་། སྔགས་ནི་ཨོཾ་ནས་ཨ་ཧཾ་ཞེས་བྱ་བའི་བར་རོ། ། འོད་གསལ་མངོན་དུ་བྱས་ཚུལ་ནི་འཛིན་པ་སྟེ་རྣམ་ཤེས་ཉེ་བར་བསྡུས་ནས་བྱེད་དེ་ཡུལ་དོན་དམ་དང་ཡུལ་ཅན་རིག་པ་གཉིས་ཀྱི་གཉིས་སྣང་ཕྲ་མོ་ཡང་དག་ནས་ཆུ་ལ་ཆུ་བཞག་པ་ལྟར་དབྱེར་མི་ཕྱེད་པར་ཞུགས་པའོ། །
ཞེས་ཡུལ་ལ་དོན་དམ་དང་ཡུལ་ཅན་ལ་རིག་པ་ཞེས་ལོགས་སུ་བཀོལ་ནས་གསུངས་སོ། ། དེས་ན་རིགས་པ་དེས་བླ་མེད་ལུགས་ཀྱི་ངོ་བོ་ཉིད་སྐུ་ལ་འདུས་བྱས་ཀྱི་མིང་གིས་བཀོལ་བ་ཡང་ཤེས་པར་བྱའོ། །
༦༽ སློབ་དཔོན་སྤྱན་རས་གཟིགས་བརྟུལ་ཞུགས་ཀྱིས་མཛད་པའི་ཤེས་རབ་སྒྲོན་མེའི་རྒྱ་ཆེར་འགྲེལ་ལས་ཀྱང་ཡུལ་གྱི་མིང་ཡུལ་ཅན་ལ་བཏགས་པ་གསུངས་ཏེ། དེ་ཉིད་ལས། རྣམ་པར་མི་རྟོག་པའི་ཡེ་ཤེས་གང་ལ་ཡུལ་དོན་དམ་པར་ཡོད་པ་དེ་དེའི་ཡུལ་ཅན་ཡིན་པས་དེ་ཡང་དོན་དམ་པའོ་ཞེས་འབྲུ་མང་པོར་བསྡུ་བ་བསྟན་ཏོ། ། ཞེས་དང་། ཤེས་རབ་འདི་ཡང་དོན་དམ་པ་ཞེས་བྱ་བ་ཉེ་བར་གདགས་པར་བསྟན་ཏེ། དེ་དག་གིས་ནི་བརྡར་བཏགས་པའི་དོན་དམ་པའི་བདེན་པའི་མཚན་ཉིད་བསྟན་ཏོ། ། ཞེས་ཡུལ་དོན་དམ་གྱི་མིང་ཡུལ་ཅན་ཡེ་ཤེས་ལ་བཏགས་པས་ན་བརྡར་བཏགས་པའི་དོན་དམ་ཞེས་ཡུལ་ཅན་དེ་ནི་དོན་དམ་བཏགས་པ་བ་ཡིན་ཞེས་གསལ་བར་བསྟན་ཏོ། །
༧ ༽ སློབ་དཔོན་དབྱིག་གཉེན་གྱིས་མཛད་པའི་བློ་གྲོས་མི་ཟད་པས་བསྟན་པ་རྒྱ་ཆེར་འགྲེལ་ལས་ཀྱང་། ཡུལ་དོན་དམ་པ་ཡིན་པས་དེ་ལ་དམིགས་པའི་ཤེས་རབ་ཀྱང་དོན་དམ་པ་ཞེས་བྱའོ། ། ཞེས་དང་།
༨ ༽ གྲུབ་ཆེན་ས་ར་ཧས་མཛད་པར་གྲགས་པའི་དོ་ཧ་མཛོད་ལས་ཀྱང་། ཁ་སྦྱོར་བདེ་ལ་ཡོངས་སུ་ཆགས་ནས་སུ། །འདི་ཉིད་དོན་དམ་ཡིན་ཞེས་རྨོངས་པ་སྨྲ། ། ཞེས་དང་། དེའི་ཐད་ཀྱི་འགྲེལ་པ་རྣལ་འབྱོར་དབང་ཕྱུག་བལ་བོ་སྐྱེ་མེད་བདེ་ཆེན་གྱིས་མཛད་པའི་དོན་གྱི་སྒྲོན་མ་ལས། དོན་དམ་པ་ནི་དུས་གསུམ་འདུ་བྲལ་དུ་མེད་པའི་ཡིད་ལ་མི་བྱེད་པའི་དབྱིངས་ཏེ། ཞེས་གནས་ལུགས་ཁོ་ན་ལ་དོན་དམ་གསུངས་ནས། བདེ་ཆེན་སྦྱོར་པའི་ཡེ་ཤེས་ནི་ཐོག་མཐའ་བར་གསུམ་དུ་མི་འགྱུར་བ་མ་ཡིན་པས་འདུ་བྲལ་ཡོད་ལ། དེས་ན་ཆོས་ཅན་གློ་བུར་བ་ཡིན་པས་དེ་ལ་དོན་དམ་ཞེན་པ་ནི་རྨོངས་པ་རུ་བསྟན་ཏོ། །
༩༽ ལེགས་ལྡན་ཕྱི་མའི་དབུ་མ་རིན་ཆེན་སྒྲོན་མེ་དང་ཇོ་བོ་རྗེའི་བདེན་གཉིས་ལ་འཇུག་པ་ལས་ཀྱང་། ཀུན་རྫོབ་ཇི་ལྟར་སྣང་བ་འདི། །རིགས་པས་བརྟགས་ན་འགར་མི་རྙེད། །མ་རྙེད་པ་ཉིད་དོན་དམ་ཡིན། །ཡེ་ནས་གནས་པའི་ཆོས་ཉིད་དོ། །རྒྱུ་རྐྱེན་དག་གིས་བསྐྱེད་པས་ན། །ཀུན་རྫོབ་ཇི་ལྟར་སྣང་བ་གྲུབ། །གལ་ཏེ་གྲུབ་པར་མི་རུང་ན། །ཆུ་ཟླ་ལ་སོགས་སུ་ཡིས་བསྐྱེད། ། ཅེས་ཡུལ་ཆོས་ཉིད་ནི་དེ་བཞིན་གཤེགས་པ་རྣམས་བྱུང་ཡང་རུང་མ་བྱུང་རུང་གཞི་ལམ་འབྲས་གསུམ་གར་ཁྱད་པར་མེད་ལ། འོན་ཀྱང་རྟེན་གྱི་ཁྱད་པར་ནི་ཆོས་ཉིད་མིན་པས་མི་འདྲའོ། །
དེས་ན་གཉུག་མའི་ཤེས་པ་ཡིན་ན་བདེ་ཆེན་གྱི་ཡེ་ཤེས་ཡིན་པས་མ་ཁྱབ་པས་མདོ་སྔགས་གང་ལའང་མིང་གི་བཀོལ་སྤྱོད་ལ་འཁྲུལ་བར་མི་བྱའོ། །
༡༠༽ ཡུལ་གྱི་མིང་ཡུལ་ཅན་ལ་བཏགས་པ་འདི་སྔགས་གསར་རྙིང་ཐུན་མོང་བ་ཡིན་ཏེ། རྙིང་རྒྱུད་རྫོགས་པ་ཆེན་པོ་ཀུན་བྱེད་ཀྱི་རྒྱལ་པོ་རང་བྱུང་ཡེ་ཤེས་བསྟན་པའི་ལེའུ་སྟེ་ལྔ་བཅུ་པ་ལས་ཀྱང་། ཡུལ་ལ་བརྟེན་ནས་ཡེ་ཤེས་མིང་བཏགས་པ། །རྣམ་པ་གྲངས་ཀྱི་ཡེ་ཤེས་བྱུང་བ་ནི། །རྣམ་བརྟགས་པ་ཡི་ཡེ་ཤེས་གཅིག་གིས་ནི། །ཡུལ་གཅིག་རང་བཞིན་སོ་སོར་སྣང་བ་ན། །ཡུལ་ཅན་ལ་ནི་ཡུལ་གྱི་མིང་བཏགས་པ། །དེ་ནི་ངེས་པ་མ་ཡིན་འཁྲུལ་བས་བཏགས། ། ཞེས་པ་ནས། རང་བྱུང་ཡེ་ཤེས་གཅིག་ལ་མིང་བཅུ་བཞི་ཙམ་བཏགས་པ་གསུངས་སོ། །
༡༡༽ པཎྜིཏ་སྨྲི་ཏི་ཛྙཱ་ན་ཀཱིརྟི་ཡིས་མཛད་པའི་མཚན་བརྗོད་བཤད་འབུམ་ལས་ཀྱང་། ཡུལ་གྱི་མིང་ཡུལ་ཅན་ལ་བཏགས་པས། ཞེས་པ་ནས། མཚན་ཉིད་གསུམ་ལ་གྲུབ་པ་གསུམ་གྱི་མིང་གིས་བཏགས་པའོ། ། ཞེས་གསུངས་ལ། ཡུལ་འགྱུར་མེད་ཡོངས་གྲུབ་དང་། ཡུལ་ཅན་ཕྱིན་ཅི་མ་ལོག་པའི་ཡོངས་གྲུབ་ཅེས་སོ་སོར་ཕྱེ་སྟེ་གསལ་བར་གསུངས་སོ། །
༡༢༽ སློབ་དཔོན་ཉི་མ་གྲུབ་ཀྱིས་མཛད་པའི་ས་བཅུ་པའི་རྣམ་བཤད་ལས་ཀྱང་། ཆོས་ཀྱི་དབྱིངས་བདག་མེད་པ་གཉིས་ཏེ། དེའི་ཡུལ་ཅན་ལ་ཡང་དེ་སྐད་ཅེས་བྱའོ། ། ཞེས་དང་།
༡༣༽ སློབ་དཔོན་ཞི་བ་ལྷའི་འདའ་ཀ་ཡེ་ཤེས་ཀྱི་མདོ་འགྲེལ་ལས། དེས་ན་མདོ་སྡེ་ལས་ཀྱང་། སེམས་ཉིད་ཡེ་ནས་མེད་པ་ལ། །དེ་ལ་རྟོགས་པའི་བློ་མི་འཇུག །མ་ཞུགས་པ་དེ་དེ་ཤེས་ཡིན། །དེ་ཤེས་ཡེ་ཤེས་བླ་ན་མེད། ། ཅེས་གསུངས་པ་ཡང་སྔ་མའི་ཁོངས་སུ་འགྲོའོ། ། དཀོན་བརྩེགས་ལས་ཀྱང་། འོད་སྲུང་སེམས་ནི་ཡོངས་སུ་བཙལ་ན་མི་རྙེད་དོ། ། གང་མི་རྙེད་པ་དེ་ནི་མི་དམིགས་པའོ། ། ཞེས་སོགས་དྲངས་ལ། འདི་དག་ནི་སངས་རྒྱས་ཏེ་རང་བཞིན་མྱང་འདས་གསུངས་པ་ནི། རང་གི་སེམས་རང་བཞིན་གྱིས་མ་གྲུབ་པ་སྟེ་སེམས་དེ་བཙལ་ན་མི་རྙེད་པ་དེ་ག་སྒོམ་ན་སངས་རྒྱས་གཞན་ནས་བཙལ་མི་དགོས་ཞེས་པའི་དོན་གསལ་བར་བསྟན་ཏོ། །
དེས་ན་དབུ་སེམས་མདོ་སྔགས་གང་གི་ལུགས་ལའང་དངོས་བཏགས་ཕྱེ་དགོས་པ་ནི་གཞུང་ལུགས་ཟབ་མོའི་དགོངས་དོན་འཁྲུལ་མེ་དོ། །
གནད་འདི་དག་ལ་དགོངས་ནས་་མཐའ་ཐུན་མོང་མིན་པ་བཞི་ཙམ་བྲི་བ་ལ།
༡༽ འོད་གསལ་གྱིས་ཆོས་ཀུན་ལ་ཁྱབ་ལུགས་ཀྱི་གནད།
༢༽ མདོ་སྔགས་ཀྱི་ལྟ་བ་གཉིས་ཡུལ་ལ་མཆོག་དམན་མི་འཇོག་པའི་གནད།
༣༽ ཡུལ་དོན་དམ་བདེན་པའི་མིང་ཡུལ་ཅན་འོད་གསལ་ལ་བཏགས་པའི་གནད།
༤༽ མཐའ་ཐམས་ཅད་རང་བཞིན་གྱིས་གྲུབ་པ་ལ་གནས་ཚུལ་གྱི་གནད་དོ། །
དང་པོ་འོད་གསལ་གྱིས་ཀུན་ལ་ཁྱབ་ལུགས་ཀྱི་གནད་ནི།
རྗེའི་རྫོགས་རིམ་དངོས་གྲུབ་སྙེ་མ་༡༤༤/༡༤༥/ ལས། )
༼གཞན་ཡང་དོན་གྱི་ལྷན་སྐྱེས་ཀྱི་ཡེ་ཤེས་དང་ཡུལ་གྱི་དེ་ཁོ་ན་ཉིད་གཉིས་ཕན་ཚུན་འདྲ་བར་མཉམ་དུ་ཞུགས་ཤིང་། ཡུལ་དེ་ཡང་བརྟན་གཡོ་ཀུན་ལ་ཁྱབ་པ་ལ་དགོངས་ནས་ཀྱང་དེ་ལྟར་གསུངས་ཏེ། ཧེ་རུ་ཀ་མངོན་འབྱུང་ལས། གང་དེ་ཐམས་ཅད་བདག་ཉིད་གནས། །དཔའ་བོ་འདི་རྣམས་གསང་ཆེན་པོ། །ཕྱི་དང་ནང་དུ་ཡང་དག་གནས། །ཀུན་ལ་ཁྱབ་ཅིང་རྟག་ཏུ་སྟོང་། ། ཞེས་པ་དང་། གཉིས་མེད་ཡེ་ཤེས་ཉིད་དང་ཡང་། །དེ་དང་འདྲ་བར་སྟོང་པར་འགྱུར། ། ཞེས་གསུངས་ཤིང་། དེ་དག་གི་དོན་གསལ་བར་མན་སྙེ་ལས་ཀྱང་། སྟོང་པ་ཉིད་དང་རོ་གཅིག་པ་ཉིད་ཀྱི་ཕྱིར། སྟོང་པ་ཉིད་ཀྱི་ཡེ་ཤེས་ཀྱང་སྟོང་པ་ཉིད་བཞིན་དུ་དེ་ཁོ་ན་ཉིད་དུ་བརྗོད་ཅིང་། དེ་ཁོ་ན་ཡང་བྱང་ཆུབ་ཀྱི་སེམས་ཏེ། དེའི་ཕྱིར་དེ་ཡང་ཁྱབ་པར་བྱེད་པ་ཁོ་ནའོ།། ཞེས་པའོ། ། ཞེས་གསུངས་སོ། ། དེ་ལྟར་ལྷན་སྐྱེས་ཀྱི་བདེ་བའི་སྟེང་ནས་ཆ་སོ་སོར་ཕྱེ་ནས་སྐབས་སུ་གང་བབ་པའི་ཁྱབ་པའི་ཚུལ་རྣམས་ཤེས་པར་བྱའི། ཆོས་འདི་ལས་ཕྱི་རོལ་ཏུ་གྱུར་པ་རྣམས་ཀྱིས་རྟག་པ་དང་ཁྱབ་པ་ཁས་བླངས་པ་ལྟ་བུ་དོན་འདྲ་བ་ལ་མིང་བཟང་པོར་བསྒྱུར་བའི་ཚུལ་ཁས་བླང་བར་མི་བྱའོ། ། ༽
( ཞེས་དེང་སང་གི་བཀའ་རྙིང་ས་ཇོ་བོན་དང་བཅས་པ་ལས་བླ་མེད་ཟབ་ཁྱད་འགྲེལ་ལུགས་ཐུན་མོང་མ་ཡིན་པའོ། ། )
གཉིས་པ་མདོ་སྔགས་ཀྱི་ལྟ་བ་ལ་ཡུལ་ལ་མཆོག་དམན་མི་འཇོག་པའི་གནད་ནི།
བདེ་སྟོང་དབྱེར་མེད་ཀྱི་གོ་དོན་ནི་རྗེའི་གསུང་རྫོགས་རིམ་དངོས་གྲུབ་སྙེ་མ་ལས་༡༦༦/ལས། )
༼བདེ་སྟོང་སྦྱོར་མ་ཤེས་ན་ཐིག་ལེའི་དོན་མི་ཚང་བས་ཨ་ཝཾ་གྱི་དོན་ཐབས་ཤེས་གཉིས་སྦྱོར་བ་དགོས་ཤིང་། དེ་ཉིད་ཆོས་ཀྱི་ཕུང་བརྒྱད་ཁྲི་བཞི་སྟོང་ལ་ཁྱབ་པའི་དོན་གྱི་གཙོ་བོ་མདོར་བསྡུས་པའི་ཆོས་ཀྱི་རྒྱལ་པོ་ཆེན་པོའི་རྒྱས་འདེབས་ཀྱི་ཕྱག་རྒྱར་གསུངས་ཏེ། རྡོ་རྗེ་ཕྲེང་བ་ལས། ཨེ་ནི་སྟོང་པ་ཉིད་དུ་གསུངས། །དེ་བཞིན་ཝ་ནི་ཐུགས་རྗེ་དང་། །ཐིག་ལེ་དེ་གཉིས་སྦྱོར་ལས་བྱུང་། །དེ་སྦྱོར་བ་ཡི་རྨད་མཆོག་གོ །ཆོས་ཕུང་བརྒྱད་ཁྲི་བཞི་སྟོང་ཁྱབ། །མདོར་བསྡུས་ཆོས་ཀྱི་ཕྱག་རྒྱ་འོ། །རྒྱལ་པོ་ཆེན་པོའི་ཕྱག་རྒྱ་ཉིད། །རྒྱུད་རྣམས་སུ་ནི་ཐོག་མར་གསུངས། ། ཞེས་སོ། །
( ཞེས་པ་ནས་བདེ་མཆོག་འབྱུང་བ་ཡང་དྲང་སྟེ་དེའི་འོག་ཏུ་ཡང་། ) སམྦུ་ཊ་ལས། ཆུ་དང་འོ་མ་འདྲེས་པ་བཞིན། །གཉིས་མེད་རྣམ་པའི་སྦྱོར་བ་ཡིས། །གཉིས་པོ་འདུས་པ་གང་ཡིན་པ། །ཤེས་རབ་ཐབས་ཞེས་བྱ་བར་གྲགས། ། ཞེས་ཆུ་དང་འོ་མ་འདྲེས་པ་བཞིན་དུ་སྦྱོར་བར་གསུངས་པ་ལྟར་བྱེད་པའོ། ། དེ་ཡང་བདེ་བ་དང་དེའི་ཆོས་ཉིད་ངོ་བོ་དབྱེར་མེད་ནི། ཆོས་ཅན་གྲུབ་ཙམ་ནས་རང་གི་སྟོང་ཉིད་དང་ངོ་བོ་དབྱེར་མེད་དུ་གྲུབ་ཟིན་པས་དེ་རྣལ་འབྱོར་པས་དབྱེར་མེད་དུ་བྱ་མི་དགོས་ལ། དེ་བཞིན་དུ་སྟོང་ཉིད་རྟོགས་པའི་བློ་གཞན་ཞིག་ལ་བདེ་བས་རྒྱས་འདེབས་པ་དང་། བདེ་བ་བསྐྱེད་པའི་འོག་ཏུ་སྟོང་ཉིད་ཀྱི་ལྟ་བ་གཞན་ཞིག་གིས་རྒྱས་འདེབས་པ་མིན་ཏེ། ( ཞེས་པ་ནས། ) འོ་ན་ཇི་ལྟར་བྱེད་སྙམ་ན། ཡུལ་ཅན་ཤེས་པ་ལྷན་སྐྱེས་ཀྱི་བདེ་བའི་ངོ་བོར་སྐྱེས་པ་དེས་ཡུལ་རྟོགས་ཉིད་ཀྱི་དོན་ཕྱི་ཅི་མ་ལོག་པར་རྟོགས་པའི་ཡུལ་ཡུལ་ཅན་དུ་སྦྱོར་བ་ཉིད་བདེ་སྟོང་དབྱེར་མེད་དུ་སྦྱོར་བའོ། ། ༽
( ཞེས་དང་། ཡང་། )
༼ སྟོང་ཉིད་ཀྱི་གོ་བའི་ཕུ་ཐག་གཅོད་ལུགས་དབུ་མ་ལས་འབྱུང་བ་ལས་ལྷག་པོར་མེད་པས། ཐེག་པ་འདི་དང་ཕར་ཕྱིན་ཐེག་པ་གཉིས་སྟོང་ཉིད་ཀྱི་ལྟ་བ་ལ་མཆོག་དམན་མེད་དོ། །ངེས་རྒྱུའི་དོན་གཅིག་ཡིན་ཀྱང་ངེས་བྱེད་ཀྱི་བློ་ལ་ལྷན་སྐྱེས་ཀྱི་བདེ་བས་སྟོང་ཉིད་ངེས་པའི་སྟོབས་འདྲ་བ་ཡུལ་ཅན་གཞན་གང་གིས་ངེས་པ་ལ་མེད་པས། སྟོང་པ་ལ་ཁྱད་མེད་ཀྱང་ཐབས་བདེ་བས་ཁྱད་པར་དུ་འཕགས་པ་གསུངས་སོ།། བདག་མེད་པའི་སྟོང་ཉིད་ཕུ་ཐག་ཆོད་པ་མ་ངེས་ན་འཁོར་བ་ལས་མི་གྲོལ་ལ། ངེས་བྱེད་ལྷན་སྐྱེས་ཀྱི་བདེ་བ་མ་སྐྱེས་ན་སྔགས་ཀྱི་ལམ་མཆོག་གི་གནད་མེད་པས་རེ་རེས་མི་ཆོག་གི་གཉིས་ཀ་དགོས་པ་གསུངས་ཏེ། ས་ར་ཧས། སྙིང་རྗེ་དང་བྲལ་སྟོང་པ་ཉིད་ཞུགས་པས།།དེས་ནི་ལམ་མཆོག་རྙེད་པ་མ་ཡིན་ནོ།།འོན་ཏེ་སྙིང་རྗེ་འབའ་ཞིག་བསྒོམས་ན་ཡང་། །འཁོར་བ་འདིར་གནས་ཐར་པ་ཐོབ་མི་འགྱུར། །གང་ཡང་གཉིས་པོ་སྦྱོར་བ་ནུས་པ་དེ། །འཁོར་བར་མི་གནས་མྱ་ངན་འདས་མི་གནས། ། ཞེས་གསུངས་ཏེ། ( ཞེས་པ་ནས། ) སྔར་བཤད་པ་ལྟར་གྱི་ལྷན་སྐྱེས་ཀྱི་བདེ་བ་སྐྱེས་པ་ན། རྣམ་རྟོག་རགས་པ་རྣམས་ལོག་ནས་སེམས་གཡོ་མེད་དུ་གནས་པ་ངང་གིས་འབྱུང་བས་བདེ་བ་ཉིད་ཡུལ་གང་ལའང་མི་འཕྲོ་བར་མི་རྟོག་པ་སྒོམ་པ་ཙམ་སྟོང་པ་བསྒོམ་པའི་དོན་ཡིན་ན། བདེ་བ་འབའ་ཞིག་བསྒོམ་ན་འཁོར་བ་ལས་མི་གྲོལ་བར་འཆད་མི་རིགས་པས་བདག་མེད་པའི་དོན་ལེགས་པར་གཏན་ལ་དབབ་པའི་ངེས་ཤེས་སྐྱོང་དགོས་སོ། ། ༽ ( ཞེས་ཤིན་ཏུ་གསལ་བ་གསུངས་སོ། ། )
གསུམ་པ་ཡུལ་དོན་དམ་བདེན་པའི་མིང་ཡུལ་ཅན་འོད་གསལ་ལ་བཏཊ་པའི་གནད་ནི།
དེ་ཡང་རྫོགས་རིམ་དངོས་གྲུབ་སྙེ་མ་༡༦༧/ ལས། )
༼དེ་ལ་དོན་དམ་པའི་བདེན་པ་དངོས་ནི་ཆོས་རྣམས་ཀྱི་ཆོས་ཉིད་འདུས་མ་བྱས་ཡིན་མོད་ཀྱང་། འདིར་དེ་དང་བདེ་བ་ཆེན་པོ་གཉིས་རོ་གཅིག་ཏུ་ཞུགས་པའི་འོད་གསལ་གྱི་ཡེ་ཤེས་ལ་ཡང་དོན་དམ་པའི་བདེན་པ་ཞེས་ཡུལ་ཡུལ་ཅན་སོ་སོར་མ་ཕྱེ་བ་མང་དུ་གསུངས་སོ། ། ༽
(འདིས་ནི་རྗེའི་ལུགས་ལ་དོན་དམ་པའི་བདེན་པ་མདོ་ལུགས་ལ་འདུས་མ་བྱས་ཡིན་དགོས་ཀྱང་། སྔགས་ལུགས་ལ་གཉུག་མའི་ཡེ་ཤེས་ཀྱང་དོན་དམ་བདེན་པ་ཡིན་ཟེར་བ་རྣམས་ཁེགས་སོ། ། གཞན་ཡང་རྗེའི་གསུང་འབུམ་ཅ་༨༥༧/༨༥༨/ ཡེ་ཤེས་རྡོ་རྗེ་ཀུན་ལས་བཏུས་ཀྱི་ཊཱིཀ་ལས། )
༼དེ་ལ་ཚེ་འདིའི་འཆི་སྲིད་ཀྱི་འོད་གསལ་དང་། བར་དོའི་འཆི་སྲིད་ཀྱི་འོད་གསལ་རྣམས་དོན་དམ་བདེན་པར་བཤད་པ་ནི། དེའི་ཚེ་སྤྲོས་པ་ཐམས་ཅད་ཞི་ནས་སྤྲིན་མེད་པའི་ནམ་མཁའ་བཞིན་དུ་ཉམས་སུ་མྱོང་བ་དང་། དོན་དམ་བདེན་པ་མངོན་སུམ་དུ་རྟོགས་པ་གཉིས་རྣམ་པ་འདྲ་བས་ཉེ་བར་བཏགས་པ་ཡིན་གྱི། དོན་དམ་བདེན་པ་མངོན་སུམ་དུ་བྱས་པ་ནི་མིན་ཏེ། ལུས་ཅན་ཐམས་ཅད་འབད་པ་མེད་པར་གྲོལ་བའི་སྐྱོན་དུ་འགྱུར་བའི་ཕྱིར་དང་། དེ་ཁོ་ན་ཉིད་ཀྱི་དོན་ཐོས་བསམ་གྱིས་ལེགས་པར་གཏན་ལ་མ་ཕེབས་པ་ལ་ཡང་འོད་གསལ་དེ་ཉམས་སུ་མྱོང་བ་འབྱུང་བའི་ཕྱིར་རོ། ། བཏགས་པའི་འོད་གསལ་ཉམས་སུ་མྱོང་ཡང་མི་ངེས་པ་སྲིད་ལ། མཚན་ཉིད་པ་དོན་གྱི་འོད་གསལ་མངོན་སུམ་དུ་བྱས་ཀྱང་མ་ངེས་སོ་ཞེས་སྨྲ་བར་མི་ནུས་ཏེ། འཕགས་པ་མ་ཡིན་པ་ཐམས་ཅད་ལ་དེ་ལྐོག་ཏུ་གྱུར་པའི་ཕྱིར་རོ། ། ༽
( ཞེས་མདོ་སྔགས་གང་གི་ལུགས་ལའང་དོན་དམ་བདེན་པ་ལ་ཡུལ་ཅན་ནམ་ཡེ་ཤེས་མེད་པ་གསུངས་སོ། ། འདིར་མཚོན་ཙམ་ལས། རྒྱས་པ་གོང་དུ་བཀོད་ཟིན་ཏོ། །)
བཞི་པ་མཐའ་ཐམས་ཅད་རང་བཞིན་གྱིས་གྲུབ་པ་ལ་གནས་ཚུལ་གྱི་གནད་ནི།
སློབ་དཔོན་འཕགས་པ་ལྷ་ཡི་ཡེ་ཤེས་སྙིང་པོ་ཀུན་ལས་བཏུས་པ་ལས། ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་ཀྱང་མིན་པས། །མཐའ་བཞི་ལས་གྲོལ་དབུ་མ་པ། །མཁས་པ་རྣམས་ཀྱི་དེ་ཁོ་ན། ། ཞེས་གསུངས་པས་ན། དབུ་མ་པས་ཅི་ཡང་ཁས་མི་ལེན་པས། རི་བོ་དགེ་ལྡན་པ་ནི་ཆད་སྟོང་མེད་དགག་ཙམ་གྱི་རྟག་མཐའ་ལ་གནས་པ་མ་ཡིན་ནམ། ཞེ་ན།
འདིའི་སྐབས་སུ་ཅི་ཡང་ཁས་ལེན་མེད་ཅེས་པའི་ཚིག་སྨྲ་ཡུལ་ནི་གྲུབ་མཐའ་འོག་མ་རྣམས་ལྟར་གྱི་ཁས་ལེན་མེད་པ་ཡིན་ལ། དེ་ཡང་རྣལ་འབྱོར་སྤྱོད་པ་བ་ལྟ་བུའི་རྣམ་ཤེས་དམ་པའི་དོན་དུ་ཡོད་པ་མིན་ལ། འཇིག་རྟེན་རྒྱང་ཕན་པ་ལ་སོགས་པ་ལྟར་འཇིག་རྟེན་ཕྱི་མའི་ཡང་སྲིད་ཀྱི་རྣམ་ཤེས་མེད་པ་མིན་ཞིང་། གོང་དུ་བཤད་པའི་གྲུབ་མཐའ་སྐྱོན་ཅན་གཉིས་ཀས་འདོད་པ་ལྟར། ཡོད་མེད་དེ་གཉིས་ཀ་མིན་པའི་བདག་ཉིད་ལེགས་ལྡན་ལྟར་ཡང་སྲིད་ཕྱི་མའི་རྣམ་ཤེས་ཡོད་ཀྱང་བདེན་པས་སྟོང་བཞིན་པའི་རྣམ་ཤེས་རང་གི་མཚན་ཉིད་ཀྱིས་གྲུབ་པ་ཡང་ཡོད་པ་མིན་ནོ། །
འོ་ན་ཕྱོགས་དང་པོ་གཉིས་ལྟར་མིན་པ་ཡང་མིན་ན། དེས་སྟོང་དགོས་པས་དེ་གཉིས་ཀ་ལྡན་པ་མ་ཡིན་པ་ཡིན་དགོས་ཏེ། དགག་པ་གཉིས་ཀྱི་རྣལ་མ་གོ་བའི་ཕྱིར་རོ། ། འདོད་ན་གཉིས་ཀའི་བདག་ཉིད་མིན་པ་མིན་གསུངས་པ་མི་རིགས་སོ། ། ཞེ་ན། འདི་ནི་མཐའ་དེ་བཞི་ཀ་ལས་གྲོལ་བའི་མཁས་པ་དབུ་མ་ཐལ་འགྱུར་བའི་གྲུབ་མཐའ་དེ་ཁོ་ན་ཉིད་འཇོག་མ་ཤེས་ནས། གྲུབ་མཐའ་སྐྱོན་ཅན་དེ་རྣམས་ལྟར་ཁས་ལེན་མེད་གསུངས་པ་དེ་སྤྱིར་ཁས་ལེན་མེད་ཟེར་སྙམ་ནས་འཁྲུལ་བ་ཡིན་ཏེ། གོང་དུ་བཤད་པའི་མཐའ་བཞི་པོ་ལས་གྲོལ་བའམ་འདས་པའི་ཕུང་གསུམ་མམ་ལྔ་བའི་གྲུབ་མཐའ་མཁས་པ་དབུ་མ་ཐལ་འགྱུར་བའི་འཇོག་ཤེས་པའི་གནད་ཡོད་པའི་ཕྱིར་ཏེ། ཡང་སྲིད་ཕྱི་མའི་རྣམ་ཤེས་ཡོད་ཀྱང་། སེམས་ཙམ་པ་དང་རང་རྒྱུད་པ་སོགས་ཕྱོགས་བཞི་པོའི་མཐའ་གང་ལའང་མི་གནས་ཀྱང་། ཡང་སྲིད་ཕྱི་མའི་རྣམ་ཤེས་དེ་ནི་ཡོད་ཀྱང་ཐ་སྙད་དུ་ཡང་རང་གི་མཚན་ཉིད་ཀྱིས་སྟོང་པའི་རྟེན་འབྲེལ་སྒྱུ་མ་ལྟ་བུ་ཡིན་པས་སོ། །
དེས་ན་རང་རྒྱུད་པའི་འདོད་པ་ལྟར་མིན་ན་སེམས་ཙམ་དང་རྒྱང་ཕན་ལྟར་ཡོད་དགོས་པ་མིན་ལ། རྣལ་འབྱོར་སྤྱོད་པ་བ་དང་རྒྱང་ཕན་གྱི་འདོད་པ་ལྟར་མིན་ནའང་རང་རྒྱུད་པའི་འདོད་པ་ལྟར་གྱི་བདེན་གྲུབ་ཀྱིས་སྟོང་པའི་རྣམ་ཤེས་རང་གི་མཚན་ཉིད་ཀྱིས་གྲུབ་པ་ཡིན་མི་དགོས་པས། ཁྱོད་ནི་དགག་པ་གཉིས་ཀྱི་རྣལ་མ་གོ་བའི་གནད་མི་ཤེས་པ་ཡིན་ཏེ། དགག་པ་གཉིས་ཀྱི་རྣལ་མ་གོ་བ་ནི་དངོས་འགལ་གོ་དགོས་ལ། དེ་ལ་ཕུང་གསུམ་མི་སྲིད་པ་ཞིག་དགོས་པས་སོ། །
གནད་དེ་ལ་དགོངས་ནས་མགོན་པོ་ཀླུ་སྒྲུབ་ཀྱི་རྩོད་ཟློག་ལས། རང་བཞིན་མེད་པ་ཉིད་ལོག་ན། །རང་བཞིན་ཉིད་དུ་རབ་གྲུབ་འགྱུར། ། ཞེས་གསུངས་པ་ལྟར། གོང་དུ་བཤད་པ་ལྟར་གྱི་ཡོད་མིན་མེད་མིན་སོགས་ནི་ཉེ་ཚེ་བའི་འགལ་བ་ཙམ་ལས་རང་བཞིན་གྱིས་གྲུབ་པ་ཤ་སྟག་གཞིར་བཞག་པས་ཕུང་གསུམ་སེལ་བའི་དངོས་འགལ་མིན་ཏེ། དེ་དག་གི་དངོས་ཀྱི་ལོག་ཕྱོགས་གང་ཡང་མིན་ཀྱང་ཕུང་གསུམ་ཡོད་པའི་ཕྱིར་ཏེ། དབུ་མ་ཐལ་འགྱུར་བའི་ལུགས་ལྟར་ཡང་སྲིད་ཕྱི་མའི་རྣམ་ཤེས་ནི་དེ་བཞི་ཀ་གང་ཡང་མིན་ཀྱང་། མཐའ་དེ་བཞི་ཀ་མིན་པའི་རང་བཞིན་ནམ་རང་གི་མཚན་ཉིད་ཀྱིས་སྟོང་བའི་རྟེན་འབྲེལ་དུ་ཆེས་འཐད་པས་སོ། །
དེས་ན་དངོས་འགལ་དང་མཐའ་བཞི་སོ་སོར་གནས་པའི་གྲུབ་མཐའ་སྐྱོན་ཅན་སོ་སོར་དང་སྦྱར་དགོས་པ་ནི་སྐབས་ཀྱི་དན་པོ་ཡིན་ནོ། །
འདིར་གཉིས་ཀ་མིན་པའང་མིན་གསུངས་པའི་གནད་འདི་ལྟར་མི་ཤེས་བཞིན་དུ་ཐལ་བ་བཏང་བ་ནི་དགག་པ་གཉིས་ཀྱི་རྣལ་མ་དངོས་འགལ་ལ་མ་སླེབས་པས་མི་འཐད་ལ། གལ་ཏེ་དེ་ལྟར་འཐད་ན་རྣམ་ཤེས་ལྟ་བུ་ལ་ཡང་སྲིད་དོན་དམ་པར་ཡོད་མེད་གཉིས་ཀའི་བཞི་མཐུན་དུ་འགྱུར་བ་གདོན་མི་ཟ་བར་སྨྲ་དགོས་པས་གང་དྲན་དྲན་དུ་འགྱུར་རོ། །
གནད་འདི་ཤེས་ན་མགོན་པོ་ཀླུ་སྒྲུབ་ཡབ་སྲས་རྗེས་འབྲངས་དང་བཅས་པའི་ལུགས་གཙང་མར་བཟུང་ནུས་པར་མ་ཟད། མཐའ་བཞི་པོ་གྲུབ་མཐའ་འོག་མའི་འདོད་པ་ཡིན་པར་ཤེས་ནས། དེ་ལས་འདས་ཏེ་མཐར་ཐུག་གི་མཐའ་བྲལ་རང་བཞིན་གྱིས་སྟོང་པའི་དེ་ཁོ་ན་མཁས་པ་དབུ་མ་ཐལ་འགྱུར་བའི་ལུགས་ལ་ཁས་ལེན་ཐུན་མོང་མིན་པ་ཞིག་ཡོད་པར་འཇོག་ནུས་པས།མགོན་པོ་ཀླུ་སྒྲུབ་ཡབ་སྲས་ཀྱིས། ། ཐ་སྙད་ཁས་ནི་མ་བླངས་པར། །ངེད་ཅག་འཆད་པ་མི་བྱེད་དོ། །
ཞེས་སོགས་ལྟར་རྩ་འཇུག་བཞི་གསུམ་གྱི་ཟླ་འགྲེལ་ན་ཤིན་ཏུ་མང་བའང་ལེགས་པར་དྲངས་ཤིང་། འོད་སྲུང་གིས་ཞུས་པ་སོགས་མཐའ་ལ་མི་གནས་པ་གསུངས་ཚད་ཐལ་འགྱུར་བས་འགྲེལ་ལུགས་བྱ་བརྒྱ་འུར་རྡོས་གཅིག་འདེད་ལྟར་ནུས་པ་ཡིན་ནོ། །
སྐབས་གཞན་འོད་སྲུང་གིས་ཞུས་པ་ལས་ནི་མཐའ་ཐམས་ཅད་མཐའ་གཉིས་ལ་བསྡུས་ཏེ་དབུ་མ་གཏན་ལ་འབེབས་ཤིང་། དེ་ལྟར་ནའང་དབུས་དེ་ལ་རྒྱན་ལས། རྣམ་པར་རྟོག་པས་རྣམ་མི་རྟོག ། ཅེས་པ་ལྟར། བྱང་སེམས་སྦྱོར་ལམ་པས་བདེན་འཛིན་རྟོག་པས་ཞེན་ཡུལ་མེད་པ་ལ་གནས་པས་ཤེར་ཕྱིན་ལ་སྤྱོད་པ་ཡིན་གསུངས་པ་ལྟར། རང་བཞིན་གྱིས་སྟོང་བཞིན་སྒྱུ་མ་ལྟ་བུར་ལྟ་བ་ལ་གནས་དགོས་སོ། ། དེ་ལྟར་མིན་པར་དེ་ཉིད་ལ་བདེན་པར་ཞེན་ན་སྤྲོས་བྲལ་ལ་བདེན་པར་ཞེན་པ་ཡིན་པས་མཐའ་ཕུང་གསུམ་པ་ལ་ཟག་པ་བསྟན་ནོ། ། གནད་འདི་ཤེས་ན་མཐའ་ཇི་ཙམ་མང་ཡང་རང་བཞིན་གྱིས་གྲུབ་པའི་སྦྲུལ་གྱི་ཚང་ལ་གནས་འཆའ་བ་ཤ་སྟག་ཡིན་པས་ན། ཟླ་བ་གྲགས་པས་མཐའ་ཐམས་ཅད་མཐའ་འདི་ལས་ལྷག་པ་མེད་གསུངས་པ་དང་། རང་བཞིན་མེད་པ་རྟོགས་ན་སེམས་སྦྱོང་བྱེད་མཆོག་འདི་ལས་མེད་ཅེས་ཀླུ་སྒྲུབ་ཀྱི་གཞུང་ཡང་ལེགས་པར་དྲངས་པར་འགྱུར་ཏེ། ཟླ་གྲགས་ཀྱི་རིགས་པ་དྲུག་ཅུ་པའི་འགྲེལ་པ་ལས། ཐར་པ་མཆོག་དེ་སྨྲ་བའི་ཁྱུ་མཆོག་དེ་ཡིས་རང་གིས་མཁྱེན་དེ་གསུངས། །
ཚིགས་སུ་བཅད་པ་དེ་འཕགས་པ་ཤཱ་རིའི་བུས་ཐོས་པ་ཙམ་གྱིས་དེ་ཁོ་ན་རྟོགས་ཤིང་འབྱུང་སྟེ། དེ་བས་ན་དེ་ལྟར་སྔོན་གོམས་པའི་མཐུ་ཉིད་ཀྱིས་དེ་དག་གི་བློ་ཡོད་པ་དང་མེད་པར་མཐོང་བ་ལས་འདས་སོ། །
མཐའ་གཉིས་པོ་དེ་ལས་ལྷག་པའི་དབུས་མེད་པའི་ཕྱིར་དེ་ལ་ཡང་གནས་པ་མེད་པས་མི་གནས་སོ། ། སྐྱེ་བོ་བྱིས་པ་རྣམས་ལ་འཇིགས་པར་བྱེད་པ་དང་། དེ་དག་འཇུག་མི་ནུས་པའི་ཕྱིར་ཟབ་པའོ། ། རང་བཞིན་གྱིས་མི་སྐྱེ་བས་ཡོད་པ་དང་མེད་པའི་མཐའ་དང་དབུས་ཡོངས་སུ་བརྟག་པའི་ཡུལ་དུ་དམིགས་པར་མི་ནུས་པའི་ཕྱིར་དམིགས་སུ་མེད་དོ། །
ཞེས་དབུས་ལའང་བརྟགས་ན་མི་གནས་གསུངས་པར་མི་ཤེས་ནས། དབུས་ལ་མི་གནས་གསུངས་སྙམ་པའི་ཚིག་གི་ངོ་གདོང་ཙམ་ལ་འཁྲུལ་བ་བྱུང་བ་སྤོང་ནུས་པར་མ་ཟད། སྐབས་འདིར་རང་བཞིན་མེད་པ་ཙམ་གྱི་རྒྱུ་མཚན་བཀོད་ནས་མཐའ་ཐམས་ཅད་དང་བྲལ་བ་གསུངས་པ་སྒྲ་ཇི་བཞིན་པར་འགྲེལ་ནུས་པས་ན། གངས་ཅན་གྱི་ཞིང་ན་འདི་ལྟ་བུའི་གཏམ་ཡོངས་སུ་མ་གྲགས་པས་རྗེ་ཙོང་ཁ་པ་ལ་གངས་ཅན་ཤིང་རྟའི་སྲོལ་འབྱེད་ཅེས་པ་ནི་དོན་དང་མཐུན་པ་ཡིན་ནོ། །
གནད་འདི་ལ་དགོངས་ནས་མགོན་པོ་ཀླུ་སྒྲུབ་ཀྱིས། མཆོག་ཏུ་སེམས་ནི་སྦྱོང་བྱེད་པའི། །ཆོས་ནི་རང་བཞིན་མེད་པ་ཡིན། ། ཞེས་སོགས་དང་། གཞན་ཡང་དུས་འཁོར་འགྲེལ་ཆེན་དྲི་མེད་འོད་ལས་མཐའ་ཇི་ཙམ་མང་ཡང་རང་བཞིན་གྱིས་གྲུབ་པའི་མཐའ་གཅིག་པོ་ལ་འདུས་པ་གསུངས་ཏེ། རང་བཞིན་མེད་པ་ནི་ཕྱོགས་སམ་མཐའ་མ་ཡིན་པ་གསུངས་པའི་ཕྱིར་རོ། ། དེ་སྐད་དུ་ཡང་འགྲེལ་ཆེན་ལས།
རང་བཞིན་མེད་པའི་ཕྱོགས་ནི་བཅོམ་ལྡན་འདས་ཀྱིས་ཕྱོགས་མེད་པར་གསུངས་སོ། ། ཕྱོགས་ཞེས་བྱ་བ་ནི་དངོས་པོ་དང་། དངོས་པོ་མེད་པ་དང་། ཡོད་པ་དང་མེད་པ་དང་། ཡིན་པ་དང་མ་ཡིན་པ་དང་། གཅིག་དང་གཅིག་མ་ཡིན་པ་དང་། རྟག་པ་དང་ཆད་པ་དང་། སྲིད་པ་དང་མྱ་ངན་ལས་འདས་པ་དང་། གཟུགས་དང་གཟུགས་མ་ཡིན་པ་དང་། སྒྲ་དང་སྒྲ་མ་ཡིན་པ་དང་། སྐད་ཅིག་དང་སྐད་ཅིག་མ་ཡིན་པ་དང་། ཆགས་པ་དང་ཆགས་པ་མ་ཡིན་པ་དང་། ཞེ་སྡང་དང་ཞེ་སྡང་མ་ཡིན་པ་དང་། གཏི་མུག་དང་གཏི་མུག་མ་ཡིན་པ། ཞེས་པ་ལྟ་བུ་ལ་སོགས་པ་རྣམས་ནི་རྣམས་ནི་ཕྱོགས་ཏེ། ཕན་ཚུན་ལྟོས་པ་དང་བཅས་པ་ཉིད་ཀྱི་ཕྱིར་རོ། ། ཕྱོགས་འདི་དང་བྲལ་བ་ནི་སངས་རྒྱས་རྣམས་མི་གནས་པའི་མྱ་ངན་ལས་འདས་པ་རང་བཞིན་མེད་པ་སྟེ། སྐད་ཅིག་གཅིག་དང་དུ་མ་དང་བྲལ་བའི་ཡེ་ཤེས་ནི་རྒྱལ་བ་རྣམས་ཀྱིས་དེ་ཁོ་ན་ཉིད་ཅེས་གསུངས་སོ། །
ཞེས་མཐའ་ཉེར་བཞི་ཙམ་དངོས་སུ་གསུངས་ནས། དེ་ལྟ་བུ་ཞེས་ད་དུང་མཐའ་ཇི་ཙམ་བགྲང་ཡང་རང་བཞིན་གྱིས་ཡོད་པ་ལ་གཞིར་བཅས་པ་ཤ་སྟག་ཡིན་ནོ། ། རྒྱུ་མཚན་དེ་བས་ན་རང་བཞིན་མེད་པའི་ལྟ་བ་འདི་ནི་མཐའ་བྲལ་གྱི་ལྟ་བ་ཡིན་པར་རིགས་ལྡན་པདྨ་དཀར་པོས་ནན་ཏན་མཛད་པ་ཡིན་ནོ། །
ད་དུང་རི་བོ་དགེ་ལྡན་པའི་མདོ་སྔགས་ཀྱི་གཞུང་ཆེན་འགྲེལ་ལུགས་ཐུན་མོང་མིན་པའི་ལུང་རིགས་ཕྱོགས་གཅིག་ཏུ་བཀོད་པ་ནི། ཁོ་བོས་བྱས་པའི་སྐུ་བཞིའི་བརྡ་ཆད་གཏམ་གྱི་རོལ་མོ་དང་། ཡེ་ཤེས་མི་རྟག་པ་དང། རྒྱུན་གྱི་རྟག་པ་དང་། སྟོང་ཉིད་མེད་དགག་གི་ཁུངས་དང་། གསང་སྔགས་རྡོ་རྗེ་ཐེག་པའི་ཆོས་སྐོར་ཞེས་པའི་དེབ་རྣམས་སུ་གསལ་བར་བྱས་ཡོད་པས་དེ་དག་ལ་གཟིགས་པར་ཞུ། །
ཞེས་པ་འདི་ནི་2018/4/24/ རིས་མེད་མདོ་སྔགས་ཟུང་གི་ལྟ་གྲུབ་བགྲོ་གླེང་ཆེན་མོ་ཐེངས་དང་པོའི་གཏམ་བཤད་དགོས་པར་གསུངས་པས་དེའི་ཆེད་དུ་ངག་གི་དབང་ཕྱུག་པས་དོན་གནད་མདོར་བསྡུས་བཀོད་པའོ།
གསལ་བཤད། རྩོམ་ཤོག་བཟོ་བཅོས་འཕྲི་སྣོན་གང་གིས་ཀྱང་མ་ལྷད་ནས་མ་ཕྱི་རང་སོར་བཞག་ཡོད།
2,665 total views, 2 views today


text:
༢༠༡༨ ཟླ་ ༡༠ ཚེས་ ༥ རེས་གཟའ་པ་སངས།
༄༅། །ཧ་ལམ་སྤྱི་ལོ་ ༢༠༡༢ ལོའི་ནང་གི་ཉིན་མོ་ཞིག་ལ། བོད་དོན་རྒྱབ་སྐྱོར་གྱི་“ལག་དེབ་སྔོན་པོ་”ཡི་ཚོགས་མི་སྟེ་ཐེ་ཝན་གྱི་གྲོགས་པོ་ཞིག་གིས་ང་ལ་ཁ་པར་བཏང་སྟེ་དཔེ་དེབ་གཅིག་གི་སྐོར་ལ་སྐད་ཆ་དྲིས་བྱུང་། ཁོང་གིས་བརྗོད་པའི་དཔེ་དེབ་ནི་“གངས་ལྗོངས་སུ་ཆོས་ཞུ་གཏམ་རྒྱུད། རྒྱ་བླ་མ་གཅིག་གི་ངག་རྒྱུན་ལོ་རྒྱུས་”ཞེས་པ་དེ་ཁོ་བོས་ལྟ་ཀློག་བྱ་མྱོང་མེད། ཁོང་གིས་ཁ་པར་བརྒྱུད་དེབ་དེའི་ནང་དོན་སྐོར་ལ་དོགས་འདྲི་དང་གནད་དོན་མང་དག་ཅིག་ལ་རྒྱུ་མཚན་དང་སྦྲགས་ཏེ་དགག་པ་བརྒྱབ་ཅིང་། ཁོ་བོར་དེབ་དེ་བཀླག་ནས་བསམ་ཚུལ་གང་ཡོད་གླེང་དགོས་པའི་རེ་སྐུལ་གནང་བ་དང་། དེབ་དེ་བདག་ཉར་བྱ་འདོད་མེད་ཅེས་བརྗོད་ནས་གུས་པར་བཏང་འདུག དེབ་དེ་ལག་སོན་བྱུང་འཕྲལ་ཀློག་སྐབས། ནང་དོན་མང་པོ་ཞིག་ལ་ཞྭ་སྨྱུག་གིས་རྟགས་འགོད་དང་མཉམ་དུ་ཁོང་གི་ལྟ་ཚུལ་སྐོར་ཟུར་མཆན་ཡང་མང་པོ་བཀོད་པ་མཐོང་།
ང་རང་གིས་དཔེ་དེབ་འདི་ལྟ་ཀློག་བྱས་པའི་ཚོར་སྐྱེན་ནི། དཀའ་ངལ་སྣ་ཚོགས་ལ་གདོང་ལེན་གྱིས་བོད་དུ་ནང་ཆོས་སློབ་གཉེར་ཆེད་བསྐྱོད་པའི་རྩོམ་པ་པོའི་སྙིང་སྟོབས་ལ་སེམས་འགུལ་ཐེབས་བྱུང་ལ། དེབ་ཀྱི་ནང་དོན་ཐད་བོད་མིའི་བསམ་བློའི་འཁྱེར་སོ་དང་དོན་ངོ་མའི་སྤྱི་ཚོགས་ཀྱི་གནས་བབ་ལ་གནམ་སའི་བར་ཁྱད་ཡོད་པ་ཡང་དངོས་བདེན་རེད་འདུག
དཔེར་ན། རྩོམ་པ་པོས་སྤྱི་ཡོངས་བོད་ཀྱི་སྐོར་ངོ་སྤྲོད་བྱེད་སྐབས། བོད་ཀྱི་བདག་དབང་ནི་སྐབས་དེའི་རྒྱ་ནག་རྒྱལ་དམངས་སྲིད་གཞུང་ལ་དབང་ཞིང་། རྗོད་ཚིག་ཐད་“ཀྲུང་དབྱང་སྲིད་གཞུང་”དང་། “བོད་ས་གནས་སྲིད་གཞུང་”ཟེར་བ་བཀོལ་སྤྱོད་བྱས་འདུག འོན་ཀྱང་། རྩོམ་པ་པོར་དངོས་སུ་འཕྲད་པའི་དོན་ངོ་མའི་གནས་ཚུལ་ཁག་ལ་ལྟ་སྐབས། “ཀྲུང་དབྱང་སྲིད་གཞུང་”དང་། “བོད་ས་གནས་སྲིད་གཞུང་”དབར་གྱི་འབྲེལ་བ་ཡིན་པ་ཞིག་རྩ་བ་ནས་ར་སྤྲོད་བྱ་ཐབས་བྲལ། རྒྱལ་ཁབ་གཅིག་གམ་སྲིད་གཞུང་གཅིག་གི་སྒྲོམ་གཞིའི་འོག སྐབས་དེའི་རྒྱ་ནག་རྒྱལ་དམངས་སྲིད་གཞུང་དང་། བོད་གཞུང་གཉིས་ཀྱི་འབྲེལ་བ་ནི་གཞི་རྩའི་ཁྲིམས་ལུགས་དང་དོན་ངོ་མའི་གནས་བབ་གང་གི་ཆ་ནས་ཞིབ་འཇུག་བྱས་ཚེ། བོད་འདི་“ཀྲུང་དབྱང་སྲིད་གཞུང་”ཞིག་གི་མངའ་འོག་ཏུ་“བོད་ས་གནས་སྲིད་གཞུང་”ཞིག་ཡིན་པ་ཁུངས་ལུང་འདྲེན་ཡུལ་རྩ་བ་ནས་མི་འདུག སྐབས་དེའི་རྒྱ་ནག་རྒྱལ་དམངས་སྲིད་གཞུང་གི་རྒྱ་ཡིག་ཡིག་ཆའི་ནང་བོད་གཞུང་གི་སྐོར་གླེང་སྐབས་“བོད་”དང་། “བོད་གཞུང་” ཡང་ན་“བོད་དབང་འཛིན་ལས་ཁུངས་”ལྟ་བུ་འཁོད་ཡོད་པ་ལས། ལྟོས་ས་ལྟོས་འཇོག་སྟེ་“དབུས་”ལ་ལྟོས་པའི་“ས་གནས་”ལྟོས་འཇོག་གི་ངེས་ཚིག་“བོད་ས་གནས་སྲིད་གཞུང་”ཞེས་གསལ་བའི་མིང་ཚིག་ཅིག་མཐོང་རྒྱུ་མེད། མིང་ཚིག་དེ་ནི་སྤྱི་ལོ་ ༡༩༥༡ ལོར། “གྲོས་མཐུན་དོན་ཚན་བཅུ་བདུན་”ཟེར་བའི་ཡིག་ཆ་འཇོག་པའི་སྐབས་སུ་རྒྱ་དམར་སྲིད་གཞུང་གིས་བཙན་དབང་འོག་གཏན་འབེབས་བྱས་པའི་མིང་ཚིག་ཅིག་ཡིན། དེའི་རྒྱུ་མཚན་ནི་བདག་དབང་གི་གནས་བབ་ཡོད་པའི་རྒྱལ་ཁབ་བམ་སྲིད་གཞུང་ཞིག་གི་གནས་བབ་རྦད་དེ་“ས་གནས་ཀྱི་ངོ་བོའི་སྲིད་གཞུང་”ལ་མར་ཕབ་པ་ཡིན་ཅིང་། དུས་དེ་ནས་བཟུང་“བོད་ས་གནས་སྲིད་གཞུང་”ཟེར་བའི་དམིགས་བསལ་མིང་ཚིག་གསར་པ་འདི་ཐོན་པ་ཞིག་རེད།
གོང་བརྗོད་ལྟར་“གངས་ལྗོངས་སུ་ཆོས་ཞུ་གཏམ་རྒྱུད། རྒྱ་བླ་མ་གཅིག་གི་ངག་རྒྱུན་ལོ་རྒྱུས་”ཞེས་པའི་དཔེ་དེབ་འདིའི་ནང་དོན་གཞིར་བཞག་སྟེ། དོ་བདག་རྩོམ་པ་པོ་ཞིང་སུའུ་ཀྲེ་ལགས་བོད་ནང་བསྐྱོད་པའི་སྔ་རྗེས་ཀྱི་དུས་སྐབས་སུ་“རྒྱ་བོད་”གཉིས་ཀྱི་འབྲེལ་བའམ་གནས་བབ་སྐོར་འདིར་གླེང་བར་འདོད། རྩོམ་ཡིག་འདིའི་ནང་གོང་གསལ་དཔེ་དེབ་ཀྱི་ནང་དོན་ལུང་འདྲེན་བྱས་པ་ཁག་སྐབས་མཚམས་ཟུར་འདོན་བྱ་ཡུལ་གྱི་ཤོག་གྲངས་རྟགས་འདིའི་(P)ནང་ཟུར་མཆན་བཀོད་ཡོད།
ཞིང་སུའུ་ཀྲེ་ལགས་ ༡༩༡༦ ལོར་རྒྱ་ནག་ནན་ཅིང་དུ་སྐྱེས། བྱིས་པའི་དུས་ནི་རྒྱ་ནག་ཡོངས་སུ་ས་གནས་དམག་གཤེད་དཔོན་དམག་ཚོས་ཞིང་ཆེན་ཁག་སོ་སོ་དབང་འཛིན་བྱེད་པའི་རྙོག་ཟིང་ཅན་གྱི་དུས་སྐབས་ནང་འཚར་ལོངས་བྱུང་ཞིང་། ཆུང་དུས་ལུས་ལ་ནད་གཞི་ཡང་ཡང་ཕོག་པ་སྨན་པས་ཀྱང་བཅོས་མ་ཐུབ་སྟབས། རྗེས་སོར་མོ་པ་ཞིག་གི་མོ་ཕྱྭའི་ལམ་སྟོན་ལྟར་རང་ལོ་བརྒྱད་ལ་སོན་སྐབས་དགོན་པར་ཆོས་ཞུགས་བྱས་པས་ནད་གཞི་ཡང་རིམ་པས་དྲག་སྐྱེད་བྱུང་། རབ་ཏུ་བྱུང་ནས་ཆོས་མིང་དུ་པི་སུང་ཞེས་ཐོགས། ༡༩༣༣ ཟླ་ ༥ ནང་པཎ་ཆེན་སྐུ་ཕྲེང་དགུ་པ་མཆོག་ནས་ཧང་ཀྲའོ་གྲོང་ཁྱེར་ནང་དུས་འཁོར་དབང་ཆེན་གྱི་བཀའ་དབང་སྩལ་སྐབས་ལས་སྨོན་དང་འབྲེལ་ནས་ཆོས་ཞུགས་བྱུང་བའི་བག་ཆགས་ལ་བརྟེན་ནས་བོད་བརྒྱུད་ནང་བསྟན་ལ་ཤུགས་ཆེའི་དད་མོས་སླེབས་པ་ལྟར། བོད་ཀྱི་སྐད་ཡིག་སྦྱང་འགོ་བཙུགས། ས་སྐྱ་བའི་བླ་མ་སྐལ་བཟང་ཞུ་བ་ཞིག་གིས་ཁོང་ལ་བོད་མིང་བློ་བཟང་བརྩོན་འགྲུས་ཞེས་པ་སྩལ།
༡༩༣༦ ལོར་རྒྱ་བོད་སློབ་གཉེར་ཁང་བོད་ཡིག་ཆེད་ལས་ཚན་པ་ཞིག་ནས་བསླབ་པ་མཐར་སོན་རྗེས་བོད་ནང་བསྐྱོད་རྒྱུའི་གྲབས་གཤོམ་བྱས། སྐབས་དེ་དུས་རྒྱ་ནག་ནས་བོད་ནང་འགྲོ་འོང་བྱེད་པར་འགྲོ་ལམ་ཁག་གསུམ་ཙམ་ཡོད་པ་ལས། གྲན་ཏུའུ་ནས་རྒྱུས་ཡོད་ཅན་ལ་ལམ་སྟོན་ཞུས་ཏེ་མཐར་མཚོ་ལམ་བརྒྱུད་བོད་ནང་འགྲོ་རྒྱུའི་ཐག་བཅད་འདུག
རྒྱ་བླ་མ་པི་སུང་བོད་ནང་བསྐྱོད་རྒྱུའི་འབྲེལ་ཡོད་ཕྱི་སྐྱོད་ལག་ཁྱེར་དང་ཐོངས་མཆན་གསར་ཞུའི་སྙན་ཞུ་ཕུལ་རྗེས་གྲན་ཏུའུ་གྲོང་ཁྱེར་ནང་ལན་སྒུག་བྱེད་པའི་སྐབས་ཤིག་ལ་གྲུང་ཆིང་ནས་བརྡ་ཐོ་འབྱོར་དོན་ལྟར། ༡༩༣༧ ཟླ་ ༤ ཚེས་ ༢༧ ཉིན་གྲན་ཏུའུ་ནས་ཐོན་ཏེ། ཚེས་ ༢༩ ཉིན་གྲུང་ཆིང་དུ་འབྱོར། རྒྱ་བླ་མ་པི་སུང་གིས་ངག་རྒྱུན་ལོ་རྒྱུས་ནང་ངོ་སྤྲོད་བྱས་དོན། “ཉིན་གཉིས་པར་ངེད་ཚོ་མཉམ་དུ་རྒྱལ་དམངས་སྲིད་གཞུང་ཕྱི་འབྲེལ་ལས་ཁུངས་ཟི་ཁྲོན་དུ་བཅའ་སྡོད་ཕྱི་འབྲེལ་ཆེད་བསྐོས་ལས་བྱེད་སྐུ་ཞབས་ཝུའུ་ནན་རུའུ་ལགས་མཇལ་འཕྲད་ཆེད་བསྐྱོད། ཁོང་ལ་རྒྱ་ནག་ཏུ་བཅའ་སྡོད་དབྱིན་ཇི་གཞུང་ཚབ་ཁང་ནས་རྒྱ་གར་བརྒྱུད་བོད་ནང་བསྐྱོད་རྒྱུའི་ཐོངས་མཆན་ཞུ་རྒྱུར་རོགས་རམ་ཡོང་བ་ཞུས་པར། སྐབས་དེའི་གནས་སྟངས་ནི་གལ་སྲིད་རྒྱ་གར་གཅིག་པུའི་ནང་བསྐྱོད་མཁན་ཡིན་ཚེ་ཐོངས་མཆན་ཐོབ་རྒྱུར་དཀའ་ངལ་གང་ཡང་མེད། རྒྱུ་མཚན་ནི་ངོས་རང་གྲྭ་པ་ཞིག་ཡིན་པས། དགེ་འདུན་པར་རྒྱ་གར་ནང་གནས་མཇལ་ཆེད་བསྐྱོད་རྒྱུར་ཐོངས་མཆན་ལས་སླ་པོའི་ངང་ཐོབ་ཀྱི་ཡོད། གལ་སྲིད་རྒྱ་གར་བརྒྱུད་བོད་ནང་འགྲོ་མཁན་ཞེས་གསལ་པོ་བརྗོད་ཚེ། གནད་འགག་ཅིག་འཕྲད་བཞིན་ཡོད་པ་ནི། དབྱིན་གཞུང་གི་ཐོངས་མཆན་སྤྲོད་མཁན་དཔོན་རིགས་ལ་རྒྱ་གར་ཁོ་ནར་བསྐྱོད་ཆོག་པའི་ཐོངས་མཆན་བཀའ་འཁྲོལ་གནང་ཆོག་པ་ལས། རྒྱ་གར་བརྒྱུད་བོད་ནང་འགྲོ་མཁན་ལ་ཁོང་ཚོས་བཏང་འཛིན་བྱེད་ཐུབ་ཀྱི་མེད་པ་རེད།”(P69)
གྲུང་ཆིང་ནས་ཕྱི་སྐྱོད་ལག་ཁྱེར་ཐོབ་རྗེས་སྐུ་ཞབས་ཝུའུ་ནན་རུའུ་ལགས་ལ་ཕྱི་འབྲེལ་ལས་བྱེད་རྙིང་གྲས་ཤིག་ཡིན་པའི་ཆ་ནས་དབྱིན་ཇིའི་གཞུང་ཚབ་ཁང་ནས་ཐོངས་མཆན་ཞུ་རོགས་ཞུས་པར། སྐུ་ཞབས་ཝུའུ་ལགས་ཀྱིས་གང་ཐུབ་རོགས་རམ་ཡོང་བའི་ཁས་ལེན་བྱས་ཤིང་དུས་ཡུན་གང་ཙམ་འགོར་གྱི་རེད་ཅེས་བརྗོད། དེར་བརྟེན་གྲུང་ཆིང་དངུལ་ཁང་ལས་རིགས་ཁྲོད་མིང་གྲགས་ཡོད་པའི་རྩིས་པ་སྐུ་ཞབས་ཡཱང་ཞོལ་ཡུའི་ལགས་ལ་ཐོངས་མཆན་ཞུ་འབུལ་ཡོང་བའི་མངགས་བཅོལ་ཞུས་རྗེས་ཝུའུ་ཧན་གྲོང་ཁྱེར་དུ་ཐོན། རྒྱ་བླ་མ་པི་སུང་ཝུའུ་ཧན་དུ་སྡོད་རིང་ཐོངས་མཆན་དང་འབྲེལ་བའི་གནས་ཚུལ་གང་ཡང་གོ་རྒྱུ་མེད་སྟབས། གྲུང་ཆིང་དུ་ཡོད་པའི་སྐུ་ཞབས་ཡཱང་ལགས་ལ་ཁ་པར་བཏང་རྗེས་གཞི་ནས་ཤེས་རྟོགས་བྱུང་བ་ཞིག་ནི། དབྱིན་ཇིའི་གཞུང་ཚབ་ཁང་ནས་ཆ་རྐྱེན་དོན་ཚན་ཁག་བཞི་བཏོན་ཡོད་ཁོངས། དོན་ཚན་“གཉིས་པ། རྒྱ་གར་དུ་འབྱོར་རྗེས་བོད་ནང་བསྐྱོད་ཐུབ་མིན་ཇི་ལྟར་བྱུང་ཡང་། སྙན་ཞུ་འབུལ་མཁན་རྒྱ་གར་ནང་དུས་རིང་ཞག་སྡོད་མི་ཆོག ཟླ་གྲངས་རེ་གཉིས་རྗེས་ངེས་པར་དུ་ཕྱིར་ཐོན་དགོས།”ཞེས་དང་། དོན་ཚན་“བཞི་པ། ཅི་སྟེ་རྒྱ་གར་བརྒྱུད་བོད་དུ་བསྐྱོད་སྐབས་བོད་གཞུང་གི་ཕྱོགས་ནས་བཀག་འགོག་བྱས་ཚེ། དབྱིན་གཞུང་ཕྱོགས་ནས་འགན་ལེན་བྱ་མི་ཐུབ།”(P71)སོགས་བརྗོད་ཡོད་པར། ཐོངས་མཆན་ཞུ་འབུལ་བྱེད་མཁན་འགན་ལེན་བ་སྐུ་ཞབས་ཡཱང་ལགས་ཀྱིས་ཐོངས་མཆན་ཞུ་དོད་དངུལ་འབབ་རྩིས་རྒྱག་དང་། ཆ་རྐྱེན་བཏོན་པའི་དོན་ཚན་ཁག་འགན་ལེན་བྱས་ཡོད་རུང་། མདོ་དོན་དབྱིན་གཞུང་ཕྱོགས་ནས་ཐོངས་མཆན་བཀའ་འཁྲོལ་གནང་མེད། སྐབས་དེར་རྒྱ་ནག་ཕྱི་འབྲེལ་ལས་ཁུངས་ཀྱིས་ཐད་ཀར་ཆེད་དུ་དབྱིན་ཇི་སྲིད་གཞུང་ལ་རྒོལ་གཏམ་བསྒྲགས་དོན། “བོད་ནི་རྒྱ་ནག་གི་མངའ་ཁོངས་ཁོ་ན་ཡིན་ཞིང་། ནང་སའི་སློབ་ཕྲུག་བོད་ནང་མངག་གཏོང་བྱ་རྒྱུར། དེ་སྔ་ནས་བོད་གཞུང་གིས་མོས་མཐུན་ཡོད་པས། དབྱིན་གཞུང་ཕྱོགས་ནས་རྒྱ་གར་དང་བོད་ཀྱི་ས་མཚམས་སུ་དམག་དོན་གྱི་སྒྲིག་བཀོད་ཡོད་པ་ཕྱི་མི་ནས་ལྐོག་ལྟ་མི་ཆོག་པའི་རྒྱུ་མཚན་ལ་ཁ་གཡར་ཏེ་ཆེད་མངགས་དཀའ་ངལ་བཟོ་བ་དང་། ནང་སའི་སློབ་ཕྲུག་རྒྱ་གར་བརྒྱུད་བོད་དུ་བསྐྱོད་རྒྱུ་བཀག་འགོག་བྱ་མི་རུང་ཞེས་བརྗོད་ཀྱང་། རྒོལ་གཏམ་ནི་རྒོལ་གཏམ་ཙམ་ལས་ཐོངས་མཆན་གྱི་ཆོག་མཆན་ནི་སྤྲད་མེད།”(P71)རྒྱ་ནག་གཞུང་གིས་“བོད་ནི་རྒྱ་ནག་གི་མངའ་ཁོངས་ཁོ་ན་ཡིན་”པར་གྲགས་ཀྱང་། དོན་དངོས་ཐོག་རང་རྒྱལ་གྱི་ཡུལ་མི་གང་ཞིག་“རང་གི་མངའ་ཁོངས་”སུ་འགྲོ་སྐྱོད་བྱེད་པར། ད་དུང་ཆོག་མཆན་ཞུ་དགོས་པ་ནི་གང་འདྲའི་འབྲེལ་བ་ཞིག་ཡིན་ནམ། གལ་སྲིད་དེ་ནི་དབྱིན་ཇི་སྲིད་གཞུང་གིས་འགོག་རྐྱེན་བཟོ་བའམ་ལྐོག་གཡོ་ངན་བྱུས་བཤམས་པའི་རྒྱུ་མཚན་དུ་དྲངས་ཚེ། དོ་བདག་རྩོམ་པ་པོ་རྒྱ་བླ་མ་པི་སུང་གི་ངག་རྒྱུན་ལོ་རྒྱུས་ཡིག་ཆ་གཞིར་བཟུང་སྟེ། མཚོ་ལམ་ནས་ས་ལམ་ཏུ་སྒྱུར་ཏེ་བོད་ནང་བསྐྱོད་རྒྱུའི་འབྲེལ་ཡོད་ཡིག་ཆའི་ཆོག་མཆན་ཞུ་བའི་རྒྱུད་རིམ་ཐོག་ནས་གླེང་རྒྱུ་མ་ཟད། དུས་མཚུངས་སྐབས་དེའི་“རྒྱ་བོད་”དབར་གྱི་འབྲེལ་བའམ་གནས་བབ་སྐོར་གསལ་ཁ་འདོན་རྒྱུ་ཡིན།
རྒྱ་གར་བརྒྱུད་བོད་ནང་བསྐྱོད་རྒྱུའི་འཆར་གཞི་དེ་དོན་སྨིན་མ་བྱུང་སྟབས། ཧ་ལམ་ ༡༩༣༧ ལོའི་སྤྱི་ཟླ་ ༦ པའི་ཚེས་ཤར་ཙམ་ལ། གདམ་ག་གང་ཡང་མེད་པའི་དངོས་ཡོད་གནས་སྟངས་འོག མཐར་ཆེས་དཀའ་ཚེགས་དང་ཉེན་ཁ་ཧ་ཅང་ཆེ་བའི་འགྲོ་ལམ་སྟེ་སྐམ་ལམ་མ་འདེམས་ཀ་མེད་དུ་གྱུར། རྒྱ་བླ་མ་པི་སུང་གྲུང་ཆིང་ནས་རྡོག་ཐོན་ཏེ་ཅཱ་ཏིང་བརྒྱུད་དེ་གཡག་རྔ་རུ་འབྱོར་ཞིང་། གཡག་རྔ་ནས་“ཁོ་བོས་(པི་སུང་)གོ་སྐབས་དང་བསྟུན་ནས་ཤཱིས་ཁང་དུ་བསྐྱོད་རྒྱུར་ཡིག་ཆ་གང་འདྲ་བཟོ་དགོས་སྐོར་སྐད་ཆ་དྲིས་ཤིང་། མ་ཟད་ཁོང་(ཇ་ཚོང་ཁང་གི་སྦྱིན་བདག་སྐུ་ཞབས་ཤཱ་ལགས་)ལ་རོགས་རམ་ཡོང་བ་ཞུས་པར། ཁོ་བོར་སེམས་ཁྲལ་མ་དགོས་པ་དང་། ཁོང་གིས་ཚབ་བྱས་ཏེ་ཚང་མ་བཟོ་རྒྱུ་གནང་།”(P79)སྐབས་དེའི་དུས་སུ། བོད་གཞུང་གི་ཆོག་མཆན་མེད་པའི་ཕྱི་རྒྱལ་བ་སུ་འདྲ་ཞིག་ལུགས་མཐུན་ངང་བོད་ནང་འཛུལ་ཐབས་བྲལ། ལྷག་པར་དུ་རྒྱ་ཡུལ་ནས་ཡོང་བའི་རྒྱ་མི་རིགས་རྣམས་ལ་ཧ་ཅང་གིས་གཟབ་ནན་དང་བཀག་སྡོམ་ནན་པོ་བྱེད་ཀྱི་ཡོད་པ་རེད། དེ་སྐོར་རྩོམ་པ་པོས་དེབ་ནང་ངོ་སྤྲོད་བྱས་དོན། “སྤྱི་ལོ་ ༡༩༢༥ ཟླ་ ༥ ནང་། བླ་ཆེན་ཐའེ་ཤུའེ་ལགས་ཀྱི་སློབ་མ་གཞན་གཅིག་སྟེ་ཆོས་དཔོན་ཏཱ་ཡཱོང་གིས་པེ་ཅིང་ནས་བོད་དུ་ཆོས་ཞུའི་ཚོགས་པ་ཞིག་བསྡུས་ཏེ། ་་་་་་ པེ་ཅིང་ནས་རྔམ་བརྗིད་ལྡན་པའི་ངང་ནུབ་ཕྱོགས་སུ་བསྐྱོད་ཅིང་། ལམ་བར་ས་གནས་དཔོན་རིགས་ཁག་གིས་ཕེབས་བསུ་ཞུས། དེ་འདྲའི་སྐད་གྲགས་ཆེ་བའི་རྒྱུ་མཚན་ལ་བརྟེན་བོད་གཞུང་འདྲོག་སློང་བྱུང་བ་དང་། ཆོས་ཞུ་ཚོགས་པ་དེར་ཆབ་སྲིད་ཀྱི་དམིགས་ཡུལ་ཡོད་པའི་སྐྲག་སྣང་བྱུང་སྟེ། ཁོང་ཚོ་བོད་ནང་འཛུལ་མི་ཆོག་པའི་བཀའ་རྒྱ་ཕབ་པས། ཆོས་ཞུ་ཚོགས་པ་དེ་རང་དབང་མེད་པར་དཀར་མཛེས་ཁུལ་དུ་སྡོད་དགོས་བྱུང་།”(P87)ཆོས་ཞུ་ཚོགས་པ་དེ་པེ་ཅིང་ནས་ཐོན་ཏེ་ལམ་བར་ས་གནས་དཔོན་རིགས་ཚོས་སྣེ་ལེན་བྱེད་སྟངས་ལ་གཞིགས་ཚེ། ཁོང་ཚོར་ངེས་ཅན་གྱི་གོ་གནས་དང་ལས་འགན་ཞིག་ཡོད་སྲིད། རྒྱ་ནག་གཞུང་གིས་གསལ་པོར་ཤེས་རྟོགས་ཐུབ་པ་ཞིག་ནི། ཆོས་ཞུ་བའི་མིང་ཐོག་ནས་བོད་ནང་བསྐྱོད་ཚེ་གོ་སྐབས་ཆེ་བ་ཡོད་པ་མཐོང་བས། དེ་འདྲའི་ཐབས་ལམ་ལ་བརྟེན་ནས་བོད་དུ་བསྐྱོད་རྒྱུའི་དམིགས་ཡུལ་ནི་ཆོས་ཞུ་བའི་ཆེད་དུ་ཡིན་པ་སྟོན་ཆེད་བརྒྱུད་བསྒྲགས་བྱས་པ་ཞིག་ཡིན།
རྒྱ་བླ་མ་པི་སུང་དར་རྩེ་མདོར་འབྱོར་རྗེས། དཀར་མཛེས་བརྒྱུད་དེ་ལྷ་སར་བསྐྱོད་འཆར་གྱི་གྲ་སྒྲིག་བྱེད་པའི་སྐབས་སུ། ཀྲུང་དབྱང་སྲིད་གཞུང་གིས་ཏཱའེ་ཅི་ཐའོ་ཆེད་མངགས་སྐུ་ཚབ་ཏུ་བསྐོས་ནས་དཀར་མཛེས་སུ་པཎ་ཆེན་སྐུ་ཕྲེང་དགུ་པའི་འདས་མཆོད་ཆེད་བཏང་ཡོད་པས། རྒྱ་བླ་མ་པི་སུང་གིས་ཀྲུང་དབྱང་སྲིད་གཞུང་གི་དཔོན་རིགས་ཚོ་དང་མཉམ་དུ་དཀར་མཛེས་སུ་ཐོན་རྒྱུའི་རེ་བར་བཏོན་པར། དཔོན་རིགས་ཚོས་དེ་མ་ཐག་ཏུ་ཞུ་བ་དེ་ངོས་ལེན་བྱས་མེད་ཅིང་། ངོས་ལེན་མ་བྱས་པའི་ཁ་གཡར་ཆེད་ཀྱི་རྒྱུ་མཚན་ཁག་གསུམ་བགྲང་པ་ཕུད། དེ་མིན་གྱི་གལ་ཆེ་བའི་རྒྱུ་མཚན་གཞན་གཅིག་བརྗོད་ཡོད་པ་ནི། “མ་ཟད་ང་ཚོ་(ཀྲུང་དབྱང་སྲིད་གཞུང་དཔོན་རིགས་)དང་མཉམ་དུ་ཡོད་པ་བོད་གཞུང་ནས་ཤེས་རྟོགས་བྱུང་ཚེ། དེ་བས་ཁོང་པ་(པི་སུང་)བོད་ནང་འགྲོ་རྒྱུར་འགལ་རྐྱེན་འཕར་མ་ཡོང་སྲིད།”(P90)ཅེས་པའི་བཀའ་མོལ་དེའི་ཐོག་ནས་དངོས་ཡོད་ཀྱི་བདེན་པ་ར་སྤྲོད་བྱེད་ཐུབ་པ་ཞིག་ནི། ཀྲུང་དབྱང་སྲིད་གཞུང་གི་དཔོན་རིགས་ཚོས་སྔ་ས་ནས་སྐབས་དེའི་“རྒྱ་བོད་”དབར་གྱི་འབྲེལ་བའམ་གནས་བབ་གང་འདྲ་ཞིག་ཡིན་མིན་གསལ་རྟོགས་ཐུབ་ཀྱི་ཡོད་པ་མཚོན་ཐུབ།
གོང་དུ་བརྗོད་པ་ལྟར། སྐབས་དེའི་དུས་རྒྱ་ནག་ནི་དམག་གཤེད་དཔོན་དམག་ཚོས་ས་ཁུལ་ཁག་སོ་སོ་དབང་འཛིན་གྱིས་བྱེད་ཐབས་སྣ་ཚོགས་སྤྱད་དེ་སོ་སོའི་སྟོབས་ཤུགས་རྒྱ་སྐྱེད་བྱེད་པའི་དུས་སྐབས་ཤིག་ཡིན་པ་དང་། དེ་མཚུངས་བོད་ཤར་བརྒྱུད་ཁུལ་གྱི་ས་ཁུལ་ཁག་ཅིག་ཀྱང་ས་གནས་དམག་གཤེད་དཔོན་དམག་ཚོས་འཛིན་སྐྱོང་བྱེད་བཞིན་ཡོད་རུང་། དབང་ཚད་ཆ་ཚང་ས་གནས་དམག་གཤེད་དཔོན་དམག་གི་བཏང་འཛིན་འོག་ཡོད་པ་ཞིག་མིན། རྒྱ་བླ་མ་པི་སུང་བོད་ཀྱི་ཁམས་ཁུལ་རྟའུ་རྫོང་དུ་སླེབས་དུས་སྐབས་དེའི་སྤྱི་ཚོགས་མིག་མཐོང་ལག་ཟིན་བྱུང་བའི་རྣམ་པ་བཀོད་དོན། “རྟའུ་རྫོང་གི་དཔའ་ངར་ཤིན་ཏུ་ཆེ་བའི་པཱ་བྷའོ་ (དཔལ་འབར་མིན་ནམ་སྙམ་) ཡུལ་མི་ཡིས་བོད་དགོན་དང་ཕན་ཚུན་ལག་འབྲེལ་བྱས་ཤིང་། གང་ལྟར་བོད་དགོན་ནམ། ཡང་ན་པཱ་བྷའོ་ཡུལ་མི་ཡི་མོས་མཐུན་མེད་པའི་རྫོང་སྲིད་གཞུང་གི་བཀའ་རྒྱ་གང་ཞིག་ཡིན་རུང་ཁྱབ་སྤེལ་གཏོང་ཐབས་བྲལ་ཡོད། དེའི་ཐོག་ནས་རྟའུ་རྫོང་གི་རྫོང་དཔོན་དེ་ལས་སླ་པོའི་ངང་འགོ་འཁྲིད་ཐུབ་པ་ཞིག་མེད་པ་གསལ་པོར་མཐོང་ཐུབ་”(P98)ཅེས་གསལ།
རྒྱ་བླ་མ་པི་སུང་སྡེ་དགེར་ཞག་སྡོད་ཉིན་ཤས་བྱེད་རིང་། རྫོང་གསར་མཁྱེན་རྩེ་རིན་པོ་ཆེ་སྐུ་ངོ་མས་མཚམས་སྦྱོར་གནང་བ་ལྟར་བོད་བཀའ་ཤག་སྲིད་གཞུང་མདོ་སྤྱི་ཁང་གི་རིམ་བཞི་སྐུ་ཞབས་ཟུར་ཁང་དབང་ཆེན་ངོ་ཤེས་བྱུང་བ་དང་། “ངེད་དང་ཁོང་ཉིད་ཕན་ཚུན་ཁ་བརྡ་བྱུང་རྗེས། ཁོང་ཉིད་ཀྱིས་ང་རང་བོད་དུ་གསང་སྔགས་ཆོས་ལུགས་སློབ་གཉེར་དུ་བསྐྱོད་མཁན་ཤེས་རྟོགས་བྱུང་ཞིང་། དེ་མུར་ཕར་མ་ཞུས་ཀྱང་རང་འགུལ་ངང་ང་རང་གི་ཆེད་དུ་བོད་ཀྱི་ས་མཚམས་འགག་སྒོ་ཁག་ལ་བཀའ་བརྡ་ཞིག་བྲིས་པ་དེའི་ནང་བཀའ་མངག་གནང་ཡོད་པས། ངོས་རང་བོད་དུ་བསྐྱོད་པའི་ལམ་བར་དུ་བཀའ་བརྡ་འདི་གང་དུ་བེད་སྤྱོད་བྱས་ཀྱང་བོད་ཀྱི་ས་མཚམས་སྲུང་དམག་ཚོས་མ་ནོར་བར་གསལ་པོར་ཤེས་རྟོགས་ཐུབ་ནས་ཤར་གཏོང་བྱ་ངེས་ཡིན་པ་རེད།(P119) སྐབས་དེའི་དུས་ཀྱི་བོད་ཀྱི་སྤྱི་ཚོགས་ལམ་ལུགས་ཐོག་ནས་བརྗོད་ན། བཀའ་བརྡ་འདི་བཞིན་ཕྱི་རྒྱལ་མི་རིགས་བོད་ནང་འཛུལ་ཆོག་པའི་བཀའ་འཁྲོལ་ཡིག་ཆ་ཞིག་ཡིན་ཞིང་། དེང་དུས་རྒྱལ་སྤྱིའི་ཐོག་བེད་སྤྱོད་བྱེད་པའི་“ཐོངས་མཆན་”དང་ངོ་བོ་གཅིག་མཚུངས་རེད་ཅེས་བརྗོད་ཆོག
སྡེ་དགེ་ནས་ལྷ་སར་ཐོན་གྲབས་བྱེད་པའི་དུས་ཤིག་ལ། དཀར་མཛེས་ནས་རྒྱ་བླ་མ་པི་སུང་གི་ངོ་ཤེས་གཅིག་གིས་ཁོང་ལ་སྤྲིངས་པའི་ཡི་གེ་ཞིག་འབྱོར་བ་དང་། ནང་དོན་གཙོ་བོ་ལྷ་སར་སྐྱོད་མཁན་ལམ་རོགས་མི་སྣ་གཉིས་མཚམས་སྦྱོར་བྱས་ཡོད་པ་རེད། ལམ་རོགས་དེ་གཉིས་ནི་འགྲིམ་འགྲུལ་པུའུ་ཡི་གཞུང་ཞབས་སྐུད་མེད་གློག་འཕྲིན་ཁང་གི་གློག་འཕྲིན་གཏོང་ལེན་པ་ཐཱན་ཤིང་ཧྥེ་དང་། སྐུད་མེད་གློག་འཕྲིན་འཕྲུལ་ཆས་ལག་རྩལ་བ་ཡཱན་ཅུན་རེད། “ཁོང་གཉིས་ནི་རྒྱ་ནག་རྒྱལ་དམངས་སྲིད་གཞུང་འགྲིམ་འགྲུལ་པུའུ་ཡིས་མངག་གཏོང་བྱས་པའི་བོད་ལྷ་ས་ཁུལ་དུ་རླུང་འཕྲིན་གྱི་ལས་དོན་ཆེད་ཡིན་པ་དང་། འོན་ཀྱང་བོད་ས་གནས་སྲིད་གཞུང་གིས་ཆོག་མཆན་སྤྲད་མེད་པར་བརྟེན། རེ་ཞིག་པཎ་ཆེན་རིན་པོ་ཆེའི་གནས་སྐབས་བཞུགས་ཡུལ་དུ་གནས་སྡོད་ཀྱིས་ཐབས་ལམ་གཞན་བརྒྱུད་བོད་ནང་འཛུལ་རྩིས་བྱེད་བཞིན་ཡོད་པ་རེད།”(P128) བོད་གཞུང་གིས་ཁས་ལེན་མི་བྱེད་པའི་རྒྱུ་མཚན་ནི་རྩོམ་པ་པོས་དེབ་ནང་ངོ་སྤྲོད་བྱས་པའི་ནང་དོན་ལས་གསལ་རྟོགས་ཐུབ་རྒྱུར། “འོན་ཀྱང་སྐབས་དེ་དུས་ཀྱི་རྒྱ་བོད་འབྲེལ་ལམ་གྱི་གནས་བབ་འོག ཁོང་ཚོ་གལ་སྲིད་གཞུང་ཞབས་པའི་མིང་ཐོག་ནས་བོད་ནང་འཛུལ་ཚེ། བོད་ཀྱི་འགག་སྒོ་ནས་ཐར་རྒྱུ་ཧ་ཅང་གིས་དཀའ་ངལ་ཡོད་པ་དེ་བསམ་བློའི་ནང་འཁོར་རྗེས། ངོས་ཀྱིས་ཡིག་ལན་ཞིག་བྲིས་པའི་ནང་ཁམས་བོད་མི་དམངས་ཚོ་ནང་པའི་ཆོས་ལ་གུས་བཀུར་ཤིན་ཏུ་ཆེ་བས། ལྷ་རབ་བྱུང་ན་ཁོང་གཉིས་ངོས་ཀྱི་དགེ་ཕྲུག་གི་མིང་ཐོག་ལུས་ལ་གྲྭ་ཆས་གྱོན་ཏེ་གྲྭ་པ་ཡིན་ཁུལ་གྱིས་བོད་ནང་འཛུལ་ན་ལེགས་”(P128-129)ཞེས་ལམ་སྟོན་བྱས་ཡོད་པ་རེད། སྐབས་དེའི་དུས་སུ་རྒྱལ་དམངས་སྲིད་གཞུང་གིས་ཐབས་བརྒྱ་ཇུས་སྟོང་ངང་བྱེད་ཐབས་དེ་འདྲ་བའི་ཐོག་ནས་རྒྱ་མི་མང་པོ་བོད་ནང་གསང་བའི་གནས་ཚུལ་འཚོལ་བསྡུ་བྱེད་པར་མངགས་བཞིན་ཡོད་པ་རེད།
༡༩༣༥ ཟླ་ ༥ ཚེས་ ༣༠ ཉིན། འགྲིལ་འགྲུལ་པུའུ་ཡི་གཞུང་ཞབས་གཉིས་སྡེ་དགེར་འབྱོར་རྗེས། སྐབས་དེའི་ས་མཚམས་ཅིན་ཧྲ་གཙང་པོའི་འགག་སྒོ་བདེ་བླག་ངང་ཤར་གཏོང་ཐུབ་ཆེད། མི་ཁུངས་ངོ་མ་སྦས་གསང་གིས་དབུལ་པོའི་ཆ་ལུགས་སྤྲས་ཏེ་ཨ་མདོ་བའི་གནས་མཇལ་བའི་མིང་ཐོག་ཁོང་ཚོ་དཀའ་ཚེགས་དང་ངལ་དུབ་ཆེ་བའི་འགྲོ་ལམ་བརྒྱུད་སྔ་རྗེས་སུ་ལྷ་སའི་ཕྱོགས་སུ་བསྐྱོད། རྩོམ་པ་པོས་སྐབས་དེའི་བོད་ཀྱི་ལོ་རྒྱུས་བཀོད་དོན།
“ཏཱ་ལའི་བླ་མས་ལྷ་སའི་རྒྱ་དམག་རྣམས་ཚར་གཅོད་བྱས་རྗེས། མུ་མཐུད་དེ་མུར་མ་བཞག་པར་བསྐྱར་དུ་དམག་དཔུང་ལྔ་སྟོང་ནས་དྲུག་སྟོང་ཙམ་ཞིག་མངགས། དེ་ཡང་སེར་མོ་བ་ཞིག་གིས་འགོ་འཁྲིད་དེ་ཆབ་མདོར་དཔུང་འཇུག་བྱས་ཤིང་། ཆབ་མདོའི་བཅའ་སྲུང་རྒྱ་དམག་དང་ནང་སའི་འབྲེལ་བ་ཆད་པར་བརྟེན་ནས་བོད་དམག་གིས་གཏོར་ཕམ་བཏང་བ་རེད། དེ་འདྲའི་འོག་ཏཱ་ལའི་བླ་མའི་སྲིད་དབང་གི་སྟོབས་ཤུགས་རེ་ཞིག་ཆབ་མདོ་དང་འབྲི་ཆུ་ཤར་བརྒྱུད་ཀྱི་རྫོང་གཞིས་ཁག་གཅིག་གི་ས་ཁོངས་སུ་སླེབས་པ་དང་། བོད་དམག་གིས་ས་གནས་དེ་དག་ནང་སོ་ལྟ་ཁང་བཙུགས་ཏེ་རྒྱ་མི་བོད་ནང་འཛུལ་རྒྱུར་བཀག་འགོག་བྱས་པ་དང་། ཀྲུང་དབྱང་སྲིད་གཞུང་དང་འགྲོ་འོང་གི་འབྲེལ་བ་བཅད་པ་རེད།”(P134)
ཅིན་ཧྲ་གཙང་པོ་སྒྲོལ་རྗེས། ས་གནས་སུ་ཞིབ་བཤེར་འགག་སྒོའི་བརྒྱ་དཔོན་སྐུ་ཞབས་དགྲ་འདུལ་ལགས་ཀྱིས་ལམ་ཡིག་གནང་བ་ལྟར། འཇོ་མདའ་ལ་འབྱོར་ནས་མདའ་དཔོན་སྐུ་ཞབས་སྟོབས་ལྡན་ལགས་མཇལ་འཕྲད་དུ་བཅར་ཏེ། ཟུར་ཁང་དབང་ཆེན་མཆོག་གིས་གནང་བའི་བོད་ཀྱི་ས་མཚམས་འགག་སྒོ་ཁག་ལ་ཕབ་པའི་བཀའ་བརྡ་དང་དེ་མིན་ངོ་སྤྲོད་ཡིག་ཆ་ཁག་སྤྱན་འབུལ་ཞུས་འདུག་པར། གཤམ་འཁོད་རྩོམ་པ་པོ་དང་མདའ་དཔོན་དབར་བཀའ་མོལ་བྱུང་བའི་ནང་དོན་ལས་སྐབས་དེའི་“རྒྱ་བོད་”འབྲེལ་བ་གང་འདྲ་ཡིན་མིན་རོབ་ཙམ་རྟོགས་ཐུབ།
“མདའ་དཔོན་གྱིས་ཕྱག་བྲིས་ལ་བལྟས་རྗེས་ཐེ་ཚོམ་དང་བཅས་མགོ་བོ་ཡར་བཏེགས་ཏེ་དལ་པོའི་ངང་གསུང་དོན། ཟུར་ཁང་དབང་ཆེན་སྲས་སྐུ་ཞབས་ཀྱི་བཀའ་བརྡ་སྔ་ལོ་ཕྱི་ཟླ་དགུ་པའི་ནང་ཕབ་པ་ཞིག་རེད་འདུག ཁྱེད་ཚོ་སྔ་ལོ་བོད་ནང་མ་ཡོང་བའི་རྒྱུ་མཚན་གང་ཡིན་དང་། ད་ལྟ་བར་འགྱངས་དགོས་དོན་གང་ཡིན་ནམ་ཞེས་དྲིས་པའི་ལན་དུ། ང་རང་གིས་སྔ་ལོ་གནམ་གྲང་ཞིང་ས་ལ་འཁྱག་པ་ཆགས་པ་མ་ཟད་ལམ་རོགས་ཤིག་མ་རྙེད་སྟབས། ད་ལོ་དབྱར་དུས་བར་འགྱངས་ཏེ་གཞི་ནས་ཐོན་དགོས་བྱུང་། དེ་ལྷག་གཞན་གྱི་དམིགས་བསལ་རྒྱུ་རྐྱེན་གཞན་མེད་ཅེས་ལན་འདེབས་ཞུས་པར། མདའ་དཔོན་གྱིས་གསུང་དོན། དེ་འདྲ་རང་ཡིན་ནམ། ཉེ་ཆར་ཆབ་མདོ་ནས་གུས་པར་བཀའ་ཡིག་བཀའ་མངག་ཕེབས་དོན་ལ། ཇག་པ་འགོག་ཐབས་ལ་སྔར་ལྷག་ཤུགས་སྣོན་རྒྱག་དགོས་པ་དང་། ལྷག་པར་དུ་རྒྱ་རིགས་བོད་ནང་གསང་འཛུལ་བྱེད་མཁན་ལ་བཀག་འགོག་ནན་པོ་བྱ་དགོས་པས། དེར་བརྟེན་ངོས་ནས་ཁྱེད་ཚོ་གཏོང་ཐབས་མེད། ཁྱེད་ཚོ་ཟུར་ཁང་དབང་ཆེན་སྲས་སྐུ་ཞབས་ཀྱི་གྲོགས་པོ་དངོས་གནས་ཡིན་ན། ངོས་ནས་མདོ་སྤྱིར་བཀའ་འདྲི་ཞུ་རྒྱུ་ཡིན། བཀའ་ལན་ཕེབས་མཚམས་ཁྱེད་ཚོ་གཏོང་འཐུས། གང་འདྲ་འདུག་གམ་”(P137-138)ཞེས་གསུང་ནས་བཀག་འགོག་གནང་འདུག
ཁོང་ཚོ་འཇོ་མདའ་རུ་ཉིན་གྲངས་ ༡༣ ཙམ་ངང་སྒུག་རྗེས་མཐར་མདོ་སྤྱིའི་བཀའ་ལན་འབྱོར་ཞིང་། མདའ་དཔོན་གྱིས་རྒྱ་བླ་མ་པི་སུང་བཀའ་འགུག་གནང་བ་དང་སྦྲགས། མདོ་སྤྱི་ལས་ཁུངས་ནས་བྲིས་པའི་བཀའ་ཡིག་སྒྲོག་སྦྱང་གནང་། བཀའ་ཡིག་གི་ནང་དོན་ལྟར་རྒྱ་མི་རིགས་ཀྱི་དགེ་འདུན་པ་ཡིན་ཕྱིན། མགོ་བོའི་ཐོག་སྡོམ་པ་ཞུས་པའི་སྤོས་ཚགས་རྗེས་ཤུལ་ཡོད་པས། མདའ་དཔོན་གྱིས་དེ་མ་ཉིད་རྒྱ་བླ་མ་པི་སུང་གི་མགོ་བོར་ཞིབ་བཤེར་བྱས་པར། པི་སུང་བླ་མས་དེ་སྔ་མགོ་བོའི་ཐོག་མེ་བཙའ་རྨ་ཤུལ་འགའ་ཤས་ཡོད་པ་དེ་དག་སྡོམ་པ་ཞུས་པའི་སྤོས་ཚགས་ཀྱི་རྗེས་ཤུལ་ཡིན་ཁུལ་བྱས་ཏེ་མདའ་དཔོན་མགོ་སྐོར་བཏང་ཐུབ་པ་བྱུང་འདུག་པ་མ་ཟད། ལྷ་སར་བདེ་བླག་ངང་འགྲོ་ཐུབ་པའི་ཆེད་དུ། པི་སུང་བླ་མ་དེ་མ་ཉིད་སྡོད་ཡུལ་དུ་བསྐྱོད་ནས་དགེ་ཕྲུག་གི་མིང་ཐོག་ལྷ་སར་བསྐྱོད་མཁན་གཞུང་ཞབས་པ་ཡཱན་ཅུན་དང་གྲོས་བསྡུར་བྱས་མཐར། “ཡཱན་ཅུན་གྱིས་ཁོ་བོའི་བསམ་ཚུལ་ལ་མོས་མཐུན་བྱུང་བ་ལྟར། ངོས་ཀྱིས་ཁོ་པའི་མགོ་སྟེང་གི་སྐྲ་ཕྲན་བུ་བཏུབ་ནས་སྤོས་ཚགས་རྗེས་ཤུལ་གསུམ་བརྒྱབ་རྗེས་མདའ་དཔོན་མདུན་ཞིབ་བཤེར་བྱེད་པར་བསྐྱོད།”(P141)
ཟླ་ ༦ ཚེས་ ༢༤ ཉིན་ཞོགས་པ། འཇོ་མདའ་ནས་ཐོན་ཏེ་ཆབ་མདོ་བརྒྱུད་ལྷ་སའི་ཕྱོགས་སུ་བསྐྱོད་རྒྱུར། བོད་ཀྱི་ས་གནས་ཁག་གི་དཔོན་རིགས་ཚོས་གནང་བའི་ལམ་ཡིག་ཁག་འཁྱེར་བ་དང་། བོད་ཀྱི་དཔོན་རིགས་ཚོས་ཕེབས་རྫོང་གནང་། རྒྱ་བླ་མ་པི་སུང་གིས་ངོ་སྤྲོད་གནང་དོན།
“རྡོག་ཐོན་བྱེད་པའི་སྐབས། གློ་བུར་དུ་སྐུ་ཞབས་ཐང་ལེ་ཡིས་བྲིས་པའི་འཕྲིན་ཡིག་ཅིག་འབྱོར། འཕྲིན་ཡིག་ནང་འགྲེལ་བཤད་གནང་དོན། ཕེབས་སྐྱེལ་བྱེད་པར་ཡོང་མ་ཐུབ་པའི་རྒྱུ་མཚན་ནི། བོད་མིས་དོགས་པ་རྣམ་རྟོག་བྱེད་ཀྱི་རེད་སྙམ་པས། དགོས་མེད་ཀྱི་རྙོག་དྲ་མི་ཡོང་ཆེད་དུ་ཡིན་ཟེར། ཁོ་བོས་སྐབས་དེའི་གནས་སྟངས་ཧ་ཅང་གིས་གསལ་པོ་ཤེས་རྟོགས་ཡོད། རྒྱུ་མཚན་ནི་ཐང་ལེ་ནི་ཆབ་མདོ་ནས་ཡོང་བ་ཞིག་དང་། སྒེར་དོན་ཁོ་ནའི་ངོས་ནས་འཛུལ་བ་ཞིག་ཡིན་པས། གཙོ་བོ་བོད་ས་གནས་སྲིད་གཞུང་གི་བཀའ་འཁྲོལ་ཐོབ་མེད་ཐོག ཆབ་མདོར་འབྱོར་རྗེས་ཁྲིམས་འགལ་ངང་གནས་སྡོད་བྱེད་མཁན་ཁོངས་ཡིན་པས། དེར་བརྟེན་བོད་མི་ཚོས་གཞུང་གི་དཔོན་རིགས་ཡིན་པའི་ལྟ་སྟངས་འཛིན་གྱི་མེད་ལ། བུད་ཤིང་མཁོ་སྤྲོད་མེད་པ་མ་ཟད། རིན་མེད་ཀྱི་ཁང་པ་ཡང་མཁོ་སྤྲོད་བྱས་མེད། དེ་བཞིན་(བོད་གཞུང་ནས་)ཁོང་ཡག་ཤོས་ལ་གང་མགྱོགས་ཕྱིར་ལོག་བྱ་རྒྱུའི་རེ་བ་བྱེད་ཀྱི་ཡོད་པ་རེད།”(P157)
ཐང་ལེ་ནི་བོད་སོག་ཨུ་ཡོན་ལྷན་ཁང་ནས་མངག་པའི་ཆབ་མདོར་བཅའ་སྡོད་རྟོག་ཞིབ་པ་ཞིག་ཡིན་ཞིང་། པི་སུང་བླ་མས་“ཐང་ལེ་ལ་ཡིག་ལན་བཏང་བའི་ནང་གཟབ་གཟབ་དང་བཟོད་བསྲན་དགོས་པའི་ཁ་ཏ་སྐུལ་ལྕག་དང་། ཆུང་རྩག་ལ་བཟོད་བསྲན་མ་ཐུབ་པའི་རྐྱེན་གྱིས་དོན་ཆེན་འཆར་གཞི་འཁྲུག་རྒྱུ་མི་ཡོང་བ་དགོས་རྒྱུ་”ཞེས་འཁོད།(P158)
དོ་བདག་ཞིང་སུའུ་ཀྲེ་ལགས་ཏེ་ཆོས་མིང་དུ་པི་སུང་དང་། བོད་མིང་བློ་བཟང་བརྩོན་འགྲུས་འབོད་པ་ ༡༩༣༧ ལོར་ནང་ཆོས་སློབ་གཉེར་གྱི་མིང་ཐོག་བོད་ནང་བསྐྱོད་རྒྱུའི་ཡིག་ཆ་བཟོ་འགོ་བརྩམས། གཞན་ཡང་རྒྱ་ནག་རྒྱལ་དམངས་སྲིད་གཞུང་འགྲིམ་འགྲུལ་པུའུ་ཆེད་གཏོང་སྐུད་མེད་གློག་འཕྲིན་ཁང་གི་ལས་བྱེད་ཐཱན་ཤིང་ཧྥེ་དང་ཡཱན་ཅུན་སོགས་མཚོ་ལམ་བརྒྱུད་བོད་ནང་བསྐྱོད་རྒྱུའི་འཆར་གཞི་ཕམ་ཉེས་སོང་རྗེས། གནམ་གཤིས་ཤིན་ཏུ་སྡུག་ཅིང་འགྲིམ་འགྲུལ་ལམ་ཁ་མེད་པ། རང་གི་རྐང་པ་གཉིས་ལ་བརྟེན་ནས་དཀའ་སྡུག་ཚད་མེད་ངང་། ལ་བརྒྱབ་ཆུ་བརྒལ་གྱི་འགྲོ་ལམ་མ་འདེམས་ཀ་མེད་བྱུང་སྟེ་མཐར་ ༡༩༣༩ ལོའི་ཟླ་ ༨ པའི་ཟླ་དཀྱིལ་ཙམ་ལ་རིམ་པས་ཐོག་མའི་དམིགས་ཡུལ་གྱི་ས་གནས་ལྷ་སར་འབྱོར་ཐུབ་ཙམ་བྱུང་ཡོད་པ་རེད།
སྐབས་དེའི་དུས་སུ་རྒྱ་ནག་ནས་བོད་ནང་ཤར་གཏོང་ཐུབ་པའི་འགྲིམ་འགྲུལ་གཞུང་ལམ་གཅིག་ཀྱང་མེད་པ་དངོས་བདེན་རེད། རྒྱ་བླ་མ་པི་སུང་གིས་ངོ་སྤྲོད་གནང་དོན་“བོད་སྲིད་གཞུང་གིས་སྤྱི་པའི་གཞུང་ལམ་འཛུགས་སྐྲུན་ཐོག་དོ་སྣང་རྩ་བ་ནས་མེད་ལ། རྗེས་ལུས་ཀྱི་འགྲིམ་འགྲུལ་མཁོ་ཆས་ཡར་རྒྱས་ཀྱང་གཏོང་འདོད་མེད་པ་རེད། འགྲོ་ལམ་ཤར་གཏོང་ཐུབ་པ་ཡིན་ན་ཕྱི་མི་འབོར་ཆེན་ནང་དུ་འཛུལ་ཡོང་སྟེ་དུས་དེ་ནས་བཟུང་མུ་མཐུད་སྒོ་རྒྱག་རང་སྲུང་བྱེད་མི་ཐུབ་པར་ཞེད་སྣང་བྱེད་ཀྱི་ཡོད་པ་རེད།”(P160)
“ཀྲུང་དབྱང་སྲིད་གཞུང་”གི་ཕྱིའི་རྣམ་པའི་མིང་ཐོག་“བོད་ས་གནས་སྲིད་གཞུང་”ནང་རླུང་འཕྲིན་ཁང་འཛུགས་རྒྱུ་དང་ལས་བྱེད་ཆེད་གཏོང་བརྗོད་ཀྱང་། རྒྱ་བླ་མ་པི་སུང་གིས་ངོ་སྤྲོད་བྱས་པའི་ནང་དོན་ནས་ཟུར་བལྟས་ལེབ་མཐོང་ཐུབ་པ་ནི། དུས་སྐབས་དེའི་རིང་རྒྱ་ནག་གཞུང་གིས་མགོ་རུལ་སྣ་བས་མ་ཚོར་བའི་སྲིད་བྱུས་ལག་བསྟར་བྱེད་བཞིན་ཡོད་པ་གསལ་པོར་མཐོང་ཐུབ་སྟེ།
“ལྷ་ས་རླུང་འཕྲིན་ནི་ཐོག་མར་རྒྱལ་དམངས་སྲིད་གཞུང་ཆེད་གཏོང་ཕོ་ཉ་ཧོང་མུའུ་སུང་གིས་ཀྲུང་དབྱང་གི་སྐུ་ཚབ་ཐོག་སྤྱི་ལོ་ ༡༩༣༤ ལོར་བོད་ནང་ཕེབས་ཏེ་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་མྱ་ངན་མཆོད་འབུལ་སྐབས། ལྷ་སར་གནས་སྐབས་སྡོད་ཡུལ་དུ་སྤྱོད་པའི་རླུང་འཕྲིན་ཞིག་ཡིན་པ་དང་། ཧོང་མུའུ་སུང་གི་ལས་འགན་སྒྲུབ་རྗེས་ལྷ་སར་རླུང་འཕྲིན་ཁང་གཅིག་གི་དགོས་མཁོ་མཐོང་ནས་ཀྲུང་དབྱང་དང་བོད་ས་གནས་དབར་འབྲེལ་བ་བྱེད་པར་སྟབས་བདེ་ཡོང་ཆེད་གསར་འཛུགས་བྱས་པ་ཞིག་ཡིན་ཞིང་། བོད་ས་གནས་སྲིད་གཞུང་གིས་ཁོང་པའི་རེ་བ་ལ་མོས་མཐུན་དང་། རླུང་འཕྲིན་ཁང་ལ་ཁང་པ་དང་ཉིན་མཁོའི་དངོས་རྫས་མཁོ་སྤྲོད་བྱས་པ་མ་ཟད། ཆུ་ལེན་གད་གཙང་བྱེད་མཁན་གྱི་ཡུལ་མི་ཡང་མངགས། གཞན་ཡང་བོད་ས་གནས་སྲིད་གཞུང་གིས་འབྲེལ་བ་བྱེད་མི་གཅིག་ཆེད་བསྐོས་ཀྱིས་རྒྱུན་དུ་མཉམ་སྡོད་ལྟ་སྐྱོང་བྱེད་མཁན་ཡིན་ཟེར་ཡང་། དོན་དངོས་སུ་རླུང་འཕྲིན་ཁང་གི་ལས་བྱེད་ཚོའི་བྱ་སྤྱོད་ལ་སོ་ལྟ་བྱེད་མཁན་ཞིག་ཡིན་པ་རེད།”(P180)
དགེ་འདུན་པ་ཞིག་གི་མིང་ཐོག་བོད་ནང་བོད་བརྒྱུད་ནང་བསྟན་སློབ་གཉེར་ཆེད་ཕེབས་པའི་ཕྱིར་དྲན་ཟིན་ཐོའི་དཔེ་དེབ་གཅིག་ཡིན་ཡང་། དེའི་ནང་རྩོམ་པ་པོའི་དངོས་མཐོང་མྱོང་ཚོར་གྱི་དངོས་ཡོད་བརྒྱུད་རིམ་ནས་སྐབས་དེའི་རྒྱ་ནག་སྲིད་གཞུང་དང་བོད་གཞུང་དབར་གྱི་རྙོག་རྫིང་ཆེ་བའི་ལོ་རྒྱུས་ཀྱི་འབྲེལ་བ་དང་གནས་བབ་གསལ་སྟོན་ར་སྤྲོད་བྱེད་ཐུབ།
“གངས་ལྗོངས་སུ་ཆོས་ཞུ་གཏམ་རྒྱུད། རྒྱ་བླ་མ་གཅིག་གི་ངག་རྒྱུན་ལོ་རྒྱུས་”བཀླགས་རྗེས་ཀྱི་ཚོར་སྣང་བཀོད་པའི་རྩོམ་ཐུང་འདིའི་ནང་། གཙོ་བོ་རྩོམ་པ་པོའི་ངག་རྒྱུན་གྱི་ནང་དོན་ལུང་འདྲེན་ཟུར་འདོན་ཞུས་ཡོད་པ་དང་། དེའི་ཐོག་གུས་པའི་ཚོར་སྣང་ཉུང་བསྡུས་དཀྱུས་སུ་བཀོད་དེ། སྐབས་དེའི་རྒྱ་ནག་རྒྱལ་དམངས་སྲིད་གཞུང་དང་། བོད་གཞུང་དབར་གྱི་ཆབ་སྲིད་དང་། ལོ་རྒྱུས། གནས་བབ་སོགས་ཀྱི་འབྲེལ་ལམ་སྐོར་འགྲེལ་བཤད་རོབ་བསྡུས་ཙམ་ཞུས་པ་ཞིག་ཡིན། དཔེ་ཀློག་གི་མྱོང་ཚོར་བཀོད་པ་འདིའི་ནང་རྒྱ་བླ་མ་པི་སུང་ཞུ་བ་ཐོག་མར་རྒྱ་ནག་ནས་ཐོན་ཏེ་ལྷ་སར་འབྱོར་བའི་ལམ་བར་གྱི་མཐོང་ཐོས་གནས་ཚུལ་དེ་དག་ལས། དེ་མིན་པི་སུང་བླ་མ་བོད་ནང་ཐེངས་གཉིས་སླེབས་འབྱོར་དང་། བོད་ནང་སྡོད་རིང་གི་ཞིབ་ཕྲའི་ལས་དོན། ལྷག་པར་དུ་དོ་བདག་སྒེར་གྱི་མི་ཁུངས་གནས་བབ་གང་འདྲ་ཡིན་མིན། མཐའ་མ་དོ་བདག་ཚུད་པའི་རྒྱ་བུད་དོན་རྐྱེན་ཏེ། ༡༩༤༩ ལོ་ཟླ་ ༧ ཚེས་ ༡༤ ཉིན་རིམ་པ་དང་པོ་དང་། ཟླ་ ༧ ཚེས་ ༡༧ ཉིན་རིམ་པ་གཉིས་པ། ཟླ་ ༧ ཚེས་ ༢༠ ཉིན་རིམ་པ་གསུམ་བཅས་ལྷ་སྡོད་རྒྱ་མི་རྣམས་བོད་ནས་མཐར་བསྐྲད་དེ་ཕྱིར་སློག་བྱས་པའི་བརྒྱུད་རིམ་ཁག་རྩོམ་ཐུང་འདིའི་ནང་བཀོད་མེད།།
ཕྱི་དྲིལ་རྒྱ་ཡིག་ཚན་པའི་དྲུང་འཕར་བསོད་ནམས་རྡོ་རྗེས། ༢༠༡༨ ཟླ་ ༡༠ ཚེས་ ༥ ཉིན་བཞུགས་སྒར་རྡ་རམ་ས་ལ་ནས།


text:
ཕྱི་ཟླ ༣ ཚེས ༢༩འི་ཉིན། ༼རྒྱ་ནག་ན་གཞོན་ཚགས་པར༽གྱིས་དངོས་བྱུང་གནས་ཚུལ་ཞིག་སྤེལ་ཡོད། གནས་ཚུལ་དེ་ལྟར་ན། ལོ་ན ༣༨ ཅན་གྱི་ཡུ་གུར་བ་མེ་མེ་ཏི་མེང་གིས་ཁ་སྤུ་ཆེན་པོ་བཞག་པར་བསྙད་ནས་ལོ ༦ གི་བཙོན་འཇུག་ཁྲིམས་ཐག་བཅད་པ་དང་། ཁོང་གི་གཟའ་ཟླར་གཡོག་ལྭ་རིང་པོ་གོན་པར་བསྙད་ནས་ལོ ༢ ཀྱི་བཙོན་འཇུག་ཁྲིམས་ཐག་བཅད་འདུག ༼རྒྱ་ནག་ན་གཞོན་ཚགས་པར༽གྱིས་མེ་མེ་ཏི་མེང་གི་གཟའ་ཟླར་ལོ ༢ ཀྱི་ཁྲིམས་ཐག“མ་གཏོགས”བཅད་མེད་པ་ནི་ཁོང་མོའི “རྣམ་འགྱུར་དྲང་མོ”ཡིན་ལུགས་དམིགས་བསལ་གསལ་བཤད་བྱས་འདུག འདི་ནི་རྒྱ་ནག་གཞུང་གིས་ཡུ་གུར་མི་རིགས་ཀྱི་སྲོལ་རྒྱུན་འཚོ་བར་གཉའ་གནོན་བྱེད་ཀྱིན་པའི་དཔེ་མཚོན་དམིགས་བསལ་བ་ཞིག་ཡིན། གནས་ཚུལ་འདིའི་རིགས་རྒྱ་ནག་མ་གཏོགས་པའི་རྒྱལ་ཁབ་དང་ས་གནས་གཞན་དུ་བྱུང་མི་སྲིད་ལ། གལ་ཏེ་རྒྱ་རིགས་ཤིག་གིས་ཁ་སྤུ་ཆེན་པོ་བཞག་ན་དེ་ནི་མི་སྒེར་གྱི་དགའ་ཕྱོགས་དང་ཆ་བྱད་ཅིག་ལས་ཆབ་སྲིད་དང་འབྲེལ་མི་སྲིད། ཡིན་ན་ཡང་། ཡུ་གུར་བ་ཞིག་གིས་ཁ་སྤུ་བཞག་ཚེ། དེ་ལས་ལྡོག་དེ“ཆོས་ལུགས་ཐལ་དྲགས་པར”གྱུར་ཡོད། ཁ་སྤུ་ལ་ཁྲིམས་ཐག་བཅད་པའི་གྱོན་དོན་དེ་ལས་རྒྱ་ནག་གཞུང་གིས་ཁྲིམས་འཛིན་ལ་ཁ་གཡར་ནས་ཡུ་གུར་བའི་སྲོལ་རྒྱུན་འཚོ་བ་དམ་དྲག་དང་མི་རིགས་མཚུངས་བསྒྱུར་གྱི་དམིགས་ཡུལ་འགྲུབ་ཐབས་བྱེད་ཀྱིན་པ་ཤེས་ཐུབ། གལ་སྲིད་ཁ་སྤུ་ཅན་ཚང་མ་ཆོས་ལུགས་ཐལ་དྲགས་པར་ངོས་བཟུང་ནས་ ཁྲིམས་ཐག་གཅོད་དགོས་ན། འོ་ན། རྒྱ་ནག་དམར་ཤོག་ཚོགས་པའི་མེས་པོ་མཱར་ཁེ་སི་དང་ཨིན་ཀི་སི་གཉིས་ལ་ཁ་སྤུ་རབ་ཏུ་ཆེན་པོ་ཡོད་པས། མེས་པོ་དེ་གཉིས་ལ་ཁྲིམས་ཐག་ག་ཚོད་ཅིག་གཅོད་དགོས་སམ། ད་ལྟ༼རྒྱ་ནག་ན་གཞོན་ཚགས་པར༽གྱིས་སྤེལ་བའི་གནས་ཚུལ་དེ་སྔོག་དགོས་ན་ཕལ་ཆེར་རེག་ཁག་པོ་རེད། ཁ་སྤུའི་རྐྱེན་གྱི་ཡུ་གུར་བར་ཁྲིམས་ཐག་བཅད་པའི་གནས་ཚུལ་དེ་རྒྱ་ནག་གི་སྨྱན་བྱད་ཁག་ཏུ་ནག་གསུབ་བྱས་ཟིན་པ་དང་། དེ་ནི་བློ་ཡུལ་ལས་འདས་པ་ཞིག་མ་རེད་དམ། ཡིན་ན་ཡང་། དེ་ལ་རྒྱུ་མཚན་གཅིག་ཁོ་ན་ཡོད། དེ་ནི་རྒྱ་ནག་གཞུང་གིས་གྲངས་ཉུང་མི་རིགས་ས་ཁུལ་ཁག་ཏུ་གསར་འགྱུར་རང་དབང་ལ་དམ་དྲག་ནན་མོ་བྱས་དང་བྱེད་ཀྱིན་པའི་རྒྱུ་མཚན་གྱིས་ཡིན། རྒྱ་ནག་གཞུང་གིས་རྒྱ་ནག་གི་སྨྱན་བྱད་ཡོད་དོ་ཅོག་ལ་དམ་དྲག་ནན་མོ་བྱས་དང་བྱེད་ཀྱིན་ཡོད་ལ། གྲངས་ཉུང་མི་རིགས་ས་ཁུལ་གྱི་གསར་འགྱུར་ལ་དེ་བས་ཀྱང་དོ་དམ་ནན་མོ་བྱེད་ཀྱིན་ཡོད། བོད་དང་། ཞིན་ཅིང་ངམ་ཤར་ཏིར་ཀི་སི་ཐན། ནང་སོག་སོགས་གྲངས་ཉུང་མི་རིགས་ས་ཁུལ་ཁག་ཏུ་བྱུང་བའི་གནས་ཚུལ་ག་འདྲ་ཆེན་པོ་ཡིན་ན་རྒྱ་ནག་གི་སྨྱན་བྱད་མིས་ནེ་ཙོས་མི་སྐད་ཟློ་བ་བཞིན་གཞུང་དང་སྐད་གདངས་གཅིག་གྱུར་བཟུང་ནས་དེ་འདྲའི་གཟབ་ནན་བྱེད་དགོས། གཅིག་མཚུངས་ཀྱི་རང་ལུས་མེ་སྲེག་གི་ངོ་རྒོལ་ལས་འགུལ་ཏེ། ཕྱི་ལོ ༢༠༠༩ ལོར་རྒྱ་ནག་ཁྲིན་ཏུའུ་ཁཱང་ཧྥི་ཀྲིན་གྱི་རང་ལུས་མེ་སྲེག་དོན་རྐྱེན་དང་། དེ་བཞིན་ཕྱི་ལོ ༢༠༡༠ ལོའི་རྒྱ་ནག་ཅང་ཞིས་ཡེ་ཧོང་གི་རང་ལུས་མེ་སྲེག་དོན་རྐྱེན་གཉིས་ལ་མཚོན་ན། རྒྱ་རིགས་སྨྱན་བྱད་པས་བཀག་རྒྱ་གཏོར་ནས་གནས་ཚུལ་སྤེལ་ཡོད་པ་མ་ཟད། ལས་འགུལ་ནང་ཞུགས་ནས་ངོ་རྒོལ་བ་རྒྱ་ནག་གཞུང་གི་གནོན་འཚེ་ལས་ཐར་ཐབས་སུ་འབད་བརྩོན་གནང་ཡོད་པ་ནང་བཞིན་རེད། ཡིན་ན་ཡང་། ཕྱི་ལོ ༢༠༠༩ ལོ་ནས་ད་བར་དུ། བོད་མི ༡༣༧ གྱིས་རང་ལས་མེར་བསྲེགས་ནས་རྒྱ་གཞུང་གིས་བོད་ཁུལ་ཏུ་གཏན་འབེབས་དང་ལག་ལེན་དུ་བསྟར་གྱིན་པའི་ཆབ་སྲིད་གཉའ་གནོན་སྲིད་ཇུས་ལ་ངོ་རྒོལ་བྱས་པ་རེད། ཡ་མཚར་དགོས་པ་ཞིག་དང་། ཡིད་སྐྱོ་དགོས་པ་ཞིག་ནི། རྒྱ་ནག་གི་སྨྱན་བྱད་ཁག་གཅིག་གིས་ཀྱང་བོད་མིའི་རང་ལུས་མེ་སྲེག་སྐོར་གྱི་གནས་ཚུལ་སྤེལ་མྱོང་མེད་ལ། རྒྱ་རིགས་སྨྱན་བྱད་པ་གཅིག་གིས་ཀྱང་དེའི་སྐོར་གྱི་གནས་ཚུལ་འཚོལ་བསྡུ་སྤེལ་གཏོང་སོགས་བྱས་མེད། གནས་སྟངས་དེ་འདྲའི་འོག གྲངས་ཉུང་མི་རིགས་ཚོས་སོ་སོའི་སྐད་གདངས་ཕྱིར་བཏོན་རྒྱུན་དེ་ཤིན་ཏུ་གལ་ཆེན་པོར་གྱུར་ཡོད། ཡིན་ན་ཡང་། གྲངས་ཉུང་མི་རིགས་ཀྱི་སྨྱན་བྱད་མི་སྣར་རྒྱ་རིགས་སྨྱན་བྱད་མི་སྣ་ལས་ཀྱང་ཉེན་ཁ་དང་གནོན་ཤུགས་ཆེན་པོ་ཡོད། ཁོང་ཚོའི་གནས་ཚུལ་ལ་ཆབ་སྲིད་གྱི་ཞིབ་བཤེར་ལྡབ་འགྱུར་གྱི་ནན་མོ་བྱེད་ཀྱིན་ཡོད། ཚད་ལས་ཅུང་ཞིག་འགལ་ན་ཡང་ན་ལས་ཀ་ཤོར་རྒྱུ་དང་ལྕི་ན་ཁ་བྲལ་རིང་ལུགས་པའི་ཞྭ་མོ་བསྐོན་ནས་བཙོན་ལ་འཇུག་རྒྱུའི་ཉེན་ཁའང་ཡོད། བོད་དང་ཡུ་གུར་མི་རིགས་ས་ཁུལ་གྱི་ཁ་པར་དང་དྲྭ་རྒྱར་རྒྱ་གཞུང་གི་སྟངས་འཛིན་ནན་མོ་བྱེད་མུས་སུ་ཡོད་པ་དང་། ཕྱི་ལོ ༢༠༠༩ ནས ༢༠༡༠ ལོར་ཡུ་གུར་ས་ཁུལ་སུ་ལོ་ཕྱེད་ཀའི་རིང་དྲྭ་རྒྱ་ཡོངས་སུ་བཅད་པ་རེད། དེ་བཞིན་བོད་ཁུལ་དུའང་སྲོལ་རྒྱུན་དང་ཡང་ན་ཆོས་ཕྱོགས་ཀྱི་དུས་ཆེན་སྐབས་སུ་ཁ་པར་དང་དྲྭ་རྒྱ་གཅོད་རྒྱུ་ནི་རྒྱུན་རྣམ་གསར་བ་ཞིག་ཏུ་གྱུར་ཡོད་ལ། དཔེར་ན་ད་ལོའི་རྒྱལ་ལོའི་སྨོན་ལམ་སྐབས་རྗེ་སྐུ་འབུམ་དགོན་དུ་མཆོད་མཇལ་བ་ལས་དམག་མིས་མང་བའི་གནས་སྟངས་ལྟ་བུ་རེད། བོད་དང་ཡུ་གུར་ས་ཁུལ་དུ་བྱུང་བའི་སྤྱི་ཚོགས་ཀྱི་གནད་དོན་ཞིག་སྐད་འཕྲིན་སོགས་སྤྱི་ཚོགས་འབྲེལ་གཏུག་དྲྭ་ཚུགས་སུ་བཏོན་རྒྱུ་དང་ཡང་ན་ལབ་ཚེ། རྒྱ་ནག་གཞུང་གིས་དེའི་རིགས་ལ“རྒྱལ་ཁབ་ཀྱི་གསང་བ་ཕྱིར་བཏོན་པའི”ནག་ཉེས་བཀལ་ནས་འཛིན་བཟུང་དང་བཙོན་འཇུག་བྱེད་ཀྱིན་ཡོད་པ་རེད། བོད་དང་ཡུ་གུར་མི་རིགས་ས་ཁུལ་དུ་ད་བར་དུ་དོན་ངོ་མའི་གནས་ཚུལ་ཅི་ཞིག་བྱུང་ཡོད་པ་རྒྱལ་སྤྱིའི་སྤྱི་ཚོགས་ཀྱིས་མང་པོ་ཤེས་ཐུབ་མེད་པ་མ་ཟད། ཐ་ན་རྒྱ་ནག་ནང་ལོགས་ཀྱི་རྒྱ་རིགས་ཚོས་ཀྱང་ཤེས་མེད། དཔེར་ན། གོང་ནས་ཞུས་པའི་ཡུ་གུར་བར་ཁ་སྤུ་བཞག་པར་བསྙད་ནས་བཙོན་འཇུག་ཁྲིམས་ཐག་བཅད་པ་དེ་དངོས་སུ་བྱུང་བའི་གནས་ཚུལ་ཞིག་ཡིན་ཡང་། ད་ལྟ་འཛམ་བུ་གླིང་གིས་གནས་ཚུལ་དེ་མི་བརྙེད་པ་ལྟ་བུ་རེད། སྤྱིར་ན་གསར་འགྱུར་རང་དབང་དང་སྨྲ་བརྗོད་རང་དབང་ནི་འགྲོ་བ་མིའི་ལྷན་སྐྱེས་གྱི་རང་དབང་ཞིག་དང་རང་བྱུང་གི་རང་དབང་ཞིག་ཡིན། ༼འཛམ་གླིང་མི་ཐོབ་བསྒྲགས་གཏམ༽ནང་འགྲོ་བ་མི་ཚང་མར་བསམ་འཆར་གཏོན་རྒྱུ་དང་བཞེད་དགོངས་ཀྱི་དབང་ཆ་ཡོད་ཅེས་བཀོད་ཡོད། གསར་འགྱུར་རང་དབང་དང་། སྨྲ་བརྗོད་རང་དབང་། བསམ་བློའི་རང་དབང་སོགས་བཙན་འཕྲོག་བྱས་ཚེ། མི་རིགས་ཤིག་གི་འཕེལ་རྒྱས་ཀྱི་གཞི་རྟེན་གཏོར་བ་དང་གཉིས་སུ་མ་མཆིས། སྔོན་འགྲོའི་ཆ་རྐྱེན་དེའི་མདུན་དུ། རྒྱ་རིགས་མི་རིགས་རང་ལུགས་པས་དྲིན་ལན་ལོག་འཇལ་དུ་བསམ་པའི་དྲིན་ཏེ“དམིགས་བསལ་གཟིགས་སྐྱོང་སྲིད་ཇུས”ཟེར་བར་གླེང་རིན་ཙམ་ཡང་མེད། གཞི་རྩའི་འགྲོ་བ་མིའི་ཐོབ་ཐང་དེ་དག་ཁག་ཐེག་བྱས་རྗེས། ད་གཟོད་གུན་གསབ་རང་བཞིན་གྱི་སྲིད་ཇུས་དེ་དག་ཨ་རིའི༼ཁག་ཐེག་ཁྲིམས་སྲོལ Affirmative Action༽ཇི་བཞིན་གླེང་རིན་ཡོད། མདོར་ན། གསར་འགྱུར་བཀག་སྡོམ་བྱས་པའི་ལས་དེ་མི་རིགས་གཉའ་གནོན་ཞིག་ཡིན་པའི་མ་ཚད། མི་ཐོབ་ཀྱི་དོན་རྐྱེན་ཚབས་ཆེ་ཤོས་ཀྱི་གྲས་ཀྱང་ཡིན། མཆན། མི་ཐོབ་ཅེས་པ་ནི་འགྲོ་བ་མིའི་ཐོབ་ཐང་ཞེས་པའི་མིང་ཚིག་གི་བསྡུས་མིང་ཡིན།
ཁ་སྤུ་ལ་བཙོན་འཇུག་ཁྲིམས་ཐག་བཅད་པ།
Advertisements


text:
ཚེས་10ཉིན་མི་དམངས་ཚོགས་ཁང་ཆེ་མོར་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཡོ་རོབ་བྱང་མ་དང་པོ་ལུའོ་ཏི་རྒྱ་མཚོའི་རྒྱུད་ཀྱི་རྒྱལ་ཁབ་ཁག་གི་དབྱི་ཧུའེ་གྲོས་ཚོགས་ཀྱི་འགོ་ཁྲིད་མི་སྣ་མཉམ་སྡེབ་དང་མཇལ་འཛོམས་གནང་བ་རེད། ཧྥིན་ལན་གྱི་གྲོས་དཔོན་ལུའོ་ཧོ་ལ་དང་། ནོར་ཝེ་ཡི་གྲོས་དཔོན་ཐུའོ་མ་སེན། འཁྱགས་གླིང་གི་གྲོས་དཔོན་ཤིས་ཀེ་ཕུའུ་སུང་། ཨེ་སོ་ནི་ཡའི་གྲོས་དཔོན་ནེ་སི་ཐུའར། ལ་ཐེ་ཝེ་ཡའི་གྲོས་དཔོན་མུའར་ནེ་ཚེ། ལི་ཐུ་ཝན་གྱི་གྲོས་དཔོན་ཕུའུ་ལན་ཚི་ཁའེ་ཏི་སི། སུའེ་ཏེན་གྱི་གྲོས་དཔོན་གཞོན་པ་ཨང་དང་པོ་ཧྥིན་ནེ་སོགས་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ད་ཐེངས་རྒྱལ་ཁབ་ཁག་གི་དབྱི་ཧུའེ་གྲོས་ཚོགས་ཀྱི་འགོ་ཁྲིད་མི་སྣས་མཉམ་འབྲེལ་ཐོག་ཀྲུང་གོར་འཚམས་འདྲི་གནང་བ་དེ་ནི་ཡོ་རོབ་བྱང་མ་དང་པོ་ལུའོ་ཏི་རྒྱ་མཚོའི་རྒྱུད་ཀྱི་རྒྱལ་ཁབ་ཀྱིས་མཉམ་སྡེབ་ཐོག་ཀྲུང་གོ་དང་མཐོ་རིམ་འགྲོ་འོང་བྱེད་པའི་རྣམ་པ་གསར་པ་ཞིག་ཡིན་པ་དེ་ཐོག་ནས་ཕྱོགས་གཉིས་པོའི་ཆབ་སྲིད་ཐད་ཕན་ཚུན་ཡིད་ཆེས་དང་ཁྱབ་ཁོངས་ཁག་གི་སྤེལ་རེས་མཉམ་ལས་མགྱོགས་མྱུར་འཕེལ་རྒྱས་འགྲོ་བའི་དུས་རབས་གསར་པར་སླེབས་པ་མཚོན་པས་ངས་དགའ་བསུ་ཞུ་རྒྱུ་ཡིན་ཞེས་གསུངས་པ་རེད།
ཞི་ཅིན་ཕིང་གིས་མིག་སྔར་ཀྲུང་གོས་ཡོ་རོབ་བྱང་མ་དང་པོ་ལུའོ་ཏི་རྒྱ་མཚོའི་རྒྱུད་ཀྱི་རྒྱལ་ཁབ་དང་འབྲེལ་བ་འཕེལ་རྒྱས་འགྲོ་ཚུལ་བཟང་པོ་རྒྱུན་འཁྱོངས་བྱུང་ནས་ཕྱོགས་གཉིས་པོའི་ཆབ་སྲིད་ཐད་ཕན་ཚུན་ཡིད་ཆེས་བྱེད་ཚད་ཆེ་རུ་ཕྱིན་པ་མ་ཟད། དངོས་སྒྲུབ་མཉམ་ལས་ལ་གྲུབ་འབྲས་གཡུར་དུ་ཟ་བ་ཐོབ་པ་དང་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་ཀྱི་སྤེལ་རེས་ཉིན་བཞིན་གཏིང་ཟབ་ཏུ་ཕྱིན་ནས་དམངས་འདོད་ཀྱི་རྨང་གཞི་དེ་བས་བརྟན་དུ་ཕྱིན་ཡོད། ཀྲུང་གོས་ཡོ་རོབ་བྱང་མ་དང་པོ་ལུའོ་ཏི་རྒྱ་མཚོའི་རྒྱུད་ཀྱི་རྒྱལ་ཁབ་དང་སྐྱོན་བྲལ་དང་། བརྟན་པོ། རྒྱུན་མཐུད་བཅས་ཀྱི་ཕྱོགས་གཉིས་པོའི་འབྲེལ་བ་གོང་འཕེལ་ཡོང་བ་བྱས་ནས་གཉིས་ཁེ་གཉིས་ཕན་གྱི་ཕྱོགས་གཉིས་དང་ས་ཁོངས་ཀྱི་མཉམ་ལས་ལ་སྐུལ་མ་བཏང་བ་དེ་ང་ཚོ་རང་སོ་སོའི་རྒྱལ་ཁབ་ཀྱི་ཁེ་ཕན་དང་འཚམ་པ་མ་ཟད། ཀྲུང་གོ་དང་ཡོ་རོབ་དབར་གྱི་ཕྱོགས་ཡོངས་ཀྱི་འཐབ་ཇུས་རོགས་ཟླའི་འབྲེལ་བ་མདུན་ཕྱོགས་སུ་གོང་འཕེལ་ཡོང་བར་སྐུལ་མ་གཏོང་རྒྱུར་ཕན་ཐོགས་ཡོད་པས་ཞི་བདེ་དང་། འཕེལ་རྒྱས། མཉམ་ལས། གཉིས་ཁེ་བཅས་ཀྱི་དུས་རབས་ཀྱི་རླབས་རྒྱུན་དང་ཡང་མཐུན་ཡོད། ཕྱོགས་གཉིས་པོས་ཐོག་མཐའ་བར་གསུམ་དུ་ཕན་ཚུན་བརྩི་འཇོག་དང་། འདྲ་མཉམ་གྱི་ལྟ་སྟངས་འཛིན་པ། བསྟུན་མཁས་དང་ཕན་ཚུན་དཔྱད་གཞིར་འཛིན་པ་བཅས་ཀྱི་རྩ་དོན་གཞིར་བཟུང་ཕན་ཚུན་གྱི་སྲོག་ཤིང་ཁེ་ཕན་དང་དོ་ཁུར་ཆེན་པོ་བྱེད་པའི་གནད་དོན་ལ་བརྩི་མཐོང་བྱས་ཏེ་འཐབ་ཇུས་ཀྱི་མཐོ་ཚད་དང་ཕུགས་ཀྱི་ཟུར་ཚད་ཐོག་ནས་ཕྱོགས་གཉིས་པོའི་འབྲེལ་བ་འཕེལ་རྒྱས་ཀྱི་ཁ་ཕྱོགས་ཡང་དག་སྟངས་འཛིན་ནན་པོ་བྱེད་དགོས། མཐོ་རིམ་འགྲོ་འོང་མུ་མཐུད་རྒྱུན་འཁྱོངས་བྱས་ནས་སྤེལ་རེས་ལ་ཤུགས་སྣོན་རྒྱག་པ་དང་། ཤེས་རྟོགས་བྱེད་ཚད་ཟབ་ཏུ་གཏོང་བ། མཐུན་འགྲིག་ཡོང་ཐབས་བྱེད་པ། ཐུན་མོང་གི་ངོས་འཛིན་རྒྱ་ཆེར་གཏོང་བ་བཅས་བྱེད་དགོས། རང་ངོས་ཀྱི་འཕེལ་རྒྱས་འཐབ་ཇུས་དང་སྦྲེལ་མཐུད་དང་དངོས་སྒྲུབ་མཉམ་ལས་ཀྱི་ཁྱབ་ཁོངས་དང་ཐབས་ལམ་རྒྱ་སྐྱེད་གཏོང་བ་དང་ལྷག་པར་དུ“རྒྱུད་གཅིག་ལམ་གཅིག”གི་གྲོས་འགོ་བཏོན་པའི་སྒྲོམ་གཞིའི་འོག་གི་མཉམ་ལས་ལ་ཤུགས་སྣོན་བརྒྱབ་ནས་ཨེ་ཤེ་ཡ་དང་ཡོ་རོབ་སྐམ་ས་ཆེ་མོ་ཕན་ཚུན་སྦྲེལ་མཐུད་བྱས་ནས་བྱུང་བའི་འཕེལ་རྒྱས་ཀྱི་ཕན་པ་མཉམ་སྤྱོད་ཐུབ་པ་བྱེད་དགོས་ཞེས་གསུངས་པ་རེད།
ཞི་ཅིན་ཕིང་གིས་ཀྲུང་གོའི་དཔལ་འབྱོར་དང་སྤྱི་ཚོགས་འཕེལ་རྒྱས་འགྲོ་ཚུལ་དང་ཞི་བའི་ཕྱི་འབྲེལ་གྱི་སྲིད་ཇུས་ངོ་སྤྲོད་གནང་ཞིང་། ཁོང་གིས་ཀྲུང་གུང་ཚོགས་ཆེན་བཅུ་དགུ་པའི་ཐོག་ཀྲུང་གོས་རྒྱལ་སྤྱིའི་འབྲེལ་བ་གསར་པ་འཛུགས་རྒྱུར་སྐུལ་མ་གཏོང་བ་དང་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་མ་གཏོང་རྒྱུའི་སྐོར་བཏོན་ཡོད། དེ་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འདུ་ཤེས་ལ་ལྡན་དགོས་ངེས་ཀྱི་ནང་དོན་ཞིག་དང་དུས་རབས་གསར་པར་ཀྲུང་གོའི་ཕྱི་འབྲེལ་གྱིས་དོན་གཉེར་བྱེད་པའི་དམིགས་ཚད་ཅིག་ཡིན་ལ་འཛམ་གླིང་རྒྱལ་ཁབ་ཁག་གིས་ཐུན་མོང་ཐོག་འབད་འཐབ་བྱེད་པའི་ཁ་ཕྱོགས་ཤིག་ཀྱང་རེད། ཀྲུང་གོས་འགན་འཁྲི་ཁུར་མཁན་རྒྱལ་ཁབ་ཆེན་པོ་ཞིག་ཡིན་པའི་ནུས་པ་མུ་མཐུད་བཏོན་ནས་གོ་ལ་ཧྲིལ་པོའི་བཅོས་སྒྲིག་མ་ལག་སྒྱུར་བཅོས་དང་འཛུགས་སྐྲུན་ནང་ཧུར་ཐག་ཞུགས་ཏེ་གོ་ལ་ཧྲིལ་པོའི་བཅོས་སྒྲིག་མ་ལག་དེ་སྔར་བས་གཞུང་དྲང་དང་ལུགས་མཐུན་གྱི་ཕྱོགས་སུ་གོང་འཕེལ་ཡོང་བར་སྐུལ་མ་བཏང་སྟེ་ཀྲུང་གོའི་བློ་གྲོས་དང་སྟོབས་ཤུགས་རྒྱུན་ཆད་མེད་པར་ལེགས་སྐྱེས་སུ་འབུལ་རྒྱུ་ཡིན་ཞེས་གསུངས་པ་རེད།


text:
by སྐྱེ་ཁམས་ཚོགས་པ། | Sep 29, 2017 | སྐྱེ་ཁམས་ཤེས་བྱ།, སྐྱེ་དངོས།ལོ་མ་ནི་རྩ་ཤིང་གི་བཅུད་རྫས་བཟོ་ས་དང་སྲོག་ཆགས་ལ་དགོས་པའི་མཁའ་དབུགས་གཙང་སེལ་བྱེད་ས་ཞིག་དང་། རྩི་ཤིང་གི་དབང་བོ་གལ་ཆེན་ཞིག་ཡིན། ལོ་མའི་རིགས་ལ་ཀོ་བ་ཇི་བཞིན་མཉེན་ཆ་ཡོད་པའི་ལོ་མ་ལ་ཀོ་རྒྱུའི་ལོ་མ་ཟེར་ཤིང་། ལོ་མ་སྲབ་ལ་མཉེན་པ་ཤོག་གུ་ལྟ་བུ་ལ་ཤོག་རྒྱུའི་ལོ་མ་ཟེར།...
by སྐྱེ་ཁམས་ཚོགས་པ། | Sep 27, 2017 | སྐྱེ་དངོས།...
by སྐྱེ་ཁམས་ཚོགས་པ། | Sep 26, 2017 | སྐྱེ་དངོས།ཤིང་མངར་ནི། ལོ་མང་སྐྱེ་བའི་ལྡུམ་བུའི་རིགས་ཀྱི་སྐྱེ་དངོས་ཤིག་ཡིན། རྩ་བ་སེར་སྐྱ་ཤིང་ལྟར་གྱོང་བ་ནང་དུ་རྩ་རིས་ཡོད་པར་རྩྭ་ཕྲན་གྱེས་ཤིང་སྐྱེ་གནས་དབང་གིས་སྦོམ་ཕྲ་དང་སྲ་སྙིང་སྣ་ཚོགས་ཡོད། སྡོང་པོ་ཕྲ་ལ་གྱོང་བ་མདོག་ལྗང་སེར་ལ་ཡལ་ག་འདྲོང་པོར་གྱེས་པ།...


text:
འདི་ནི་ཝུའུ་དབྱིང་ཅེས་དགོན་སྡོད་ལས་བྱེད་པ་དང་དགོན་སྡོད་མི་དམངས་ཉེན་རྟོག་པ་རེ་རེ་བཞིན་ལ་ཕྱག་བཏང་སྟེ་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ནས་ཁོང་ཚོར་ཐུགས་རྗེ་ཆེ་ཞུ་བའི་གནས་ཚུལ་ཡིན་པ།
ཉེ་ཆར། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ལྷ་སར་ཆོས་ལུགས་ལས་དོན་ལ་རྟོག་ཞིབ་གནང་སྐབས། ཏང་གི་ཆོས་ལུགས་ལས་དོན་གྱི་གཞི་རྩའི་བྱེད་ཕྱོགས་དང《ཆོས་ལུགས་ལས་དོན་གྱི་སྲོལ་ཡིག》ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པ་དང་། ཐོག་མཐའ་བར་གསུམ་དུ་ཆོས་ལུགས་ཀྲུང་གོ་ཅན་དུ་སྒྱུར་བའི་ཁ་ཕྱོགས་མཐའ་འཁྱོངས་བྱེད་པ། “ཁྲིད་སྟོན”ཐད་ཤུགས་རྒྱག་པ། ཆོས་ལུགས་ལས་དོན་ལ་ཁྲིམས་ལྟར་དོ་དམ་བྱེད་པ། དགོན་སྡེའི་དོ་དམ་ལ་རྒྱུན་ཆད་མེད་པར་ཤུགས་སྣོན་དང་གསར་གཏོད་བྱེད་པ་བཅས་བྱས་ནས་ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་ཁྲིད་སྟོན་ཧུར་ཐག་བྱེད་དགོས་ཞེས་ནན་བཤད་གནང་བ་རེད།
རང་སྐྱོང་ལྗོངས་ཀྱི་འགོ་ཁྲིད་ཅང་ཅེ་དང་། པད་མ་དབང་འདུས། ལྕགས་རྭ་བློ་བཟང་བསྟན་འཛིན་བཅས་མཉམ་དུ་རྟོག་ཞིབ་གནང་བར་ཕེབས་ཡོད་པ་རེད།
ས་བབ་མཐོ་ཚད་སྨི་4300ལྷག་ཙམ་ཡོད་པ་དང་སྤྱི་ལོ་1181ལོར་ཕྱག་བཏབ་པའི་ཤུག་གསེབ་དགོན་པ་ནི་བོད་བརྒྱུད་ནང་བསྟན་གྱི་རྙིང་མའི་དགོན་སྡེ་ཞིག་རེད། ཝུའུ་དབྱིང་ཅེས་རླངས་འཁོར་ལ་བཞུགས་ཏེ་དེ་གའི་གྲྭ་བཙུན་དང་དགོན་སྡོད་ལས་བྱེད་པར་གཟིགས་པ་དང་འཚམས་འདྲི་གནང་བ་དང་སྦྲགས། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན། རྒྱལ་ཡོངས་ཚོགས་འདུ་གཉིས་ཀྱི་དགོངས་དོན་བཅས་སྒྲོག་འགྲེལ་ཡང་གནང་བ་རེད།
ཝུའུ་དབྱིང་ཅེས་ཕེབས་ཀྱིན་གཟིགས་ཀྱིན་དུ་དགོན་སྡེའི་ལོ་རྒྱུས་དང་དགོན་སྡེ་དོ་དམ་ལས་དོན་གྱི་གནས་ཚུལ་ཤེས་རྟོགས་ཞིབ་ཕྲ་གནང་བ་མ་ཟད། དགོན་སྡེའི་གྲྭ་བཙུན་དང་། དགོན་སྡོད་ལས་བྱེད་པ། དགོན་སྡོད་མི་དམངས་ཉེན་རྟོག་པ་བཅས་དང་བྱམས་བརྩེའི་ངང་བཀའ་མོལ་ཡང་གནང་བ་རེད། ཝུའུ་དབྱིང་ཅེས་རྩ་ཁྲིམས་ནི་རྒྱལ་ཁབ་ཀྱི་རྩ་བའི་ཁྲིམས་ཆེན་རེད། གྲོལ་མ་ཐག་པའི་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་ཐོག་བརྡས་ཐག་བཅད་དེ་གྲོས་འཆམ་བྱུང་བའི་རྩ་ཁྲིམས་ཀྱི་བཟོ་བཅོས་འཆར་ཟིན་ནི་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་རིང་རྩ་ཁྲིམས་ཀྱི་ནུས་པ་གལ་ཆེན་དེ་བས་ལེགས་པའི་སྒོ་ནས་འདོན་སྤེལ་བྱ་རྒྱུ་དང་། “ལོ་བརྒྱ་གཉིས་ཀྱི་འབད་འཐབ་དམིགས་ཚད”དང“ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན”མངོན་འགྱུར་ཡོང་ཆེད་རྩ་ཁྲིམས་ཀྱི་འགན་ལེན་ནུས་ལྡན་མཁོ་འདོན་བྱེད་པར་དོན་དངོས་ཀྱི་དོན་སྙིང་གལ་ཆེན་དང་ལོ་རྒྱུས་ཀྱི་དོན་སྙིང་གཏིང་ཟབ་ལྡན་པ་ཡོད། ཏང་དང་སྲིད་གཞུང་གིས་ཆོས་ལུགས་ལས་དོན་ལ་ཁྲིམས་བཞིན་དོ་དམ་བྱས་ཏེ་སྤྱི་དམངས་ཀྱི་ཆོས་ལུགས་དད་མོས་ཀྱི་རང་དབང་འགན་སྲུང་བྱེད་ཀྱི་ཡོད། སྤྱི་དམངས་ཚང་མས་རྩ་ཁྲིམས་ཀྱི་འདུ་ཤེས་བརྟན་པོར་བཙུགས་ཏེ་རྩ་ཁྲིམས་ལ་བརྩི་འཇོག་དང་། རྩ་ཁྲིམས་སློབ་སྦྱོང་། རྩ་ཁྲིམས་ལ་སྲུང་བརྩི། རྩ་ཁྲིམས་སྲུང་སྐྱོང་། རྩ་ཁྲིམས་སྤྱོད་པ་བཅས་བྱས་ནས་བཅའ་ཁྲིམས་དང་སྒྲིག་ཁྲིམས་ལྟར་ཆོས་ལུགས་ཀྱི་བྱེད་སྒོ་སྤེལ་དགོས་ཞེས་བསྟན་གནང་བ་རེད།
ད་ཕན་ལོ་ཤས་རིང་གྲྭ་བཙུན་ཚོའི་སྒོམ་སྒྲུབ་དང་འཚོ་བའི་ཆ་རྐྱེན་ལེགས་སུ་ནུས་ལྡན་ཕྱིན་པ་མཁྱེན་རྗེས། ཝུའུ་དབྱིང་ཅེས་རྒྱལ་ཁབ་དར་རྒྱས་འབྱོར་ཕྱུག་དང་སྤྱི་ཚོགས་ཞི་མཐུན་བརྟན་ལྷིང་བྱུང་ཚེ་གཞི་ནས་ཆོས་ལུགས་ཀྱང་སྐྱོན་བྲལ་ངང་འཕེལ་རྒྱས་འགྲོ་ཐུབ་པ་ལོ་རྒྱུས་དང་དོན་དངོས་ལས་ར་འཕྲོད་ཡང་ཡང་བྱུང་ཡོད། ལོ་འདི་དག་རིང་དགོན་ཕན་གྲྭ་ཕན་གྱི་སྲིད་ཇུས་རབ་དང་རིམ་པ་ལག་བསྟར་བྱུང་བ་དང་དེ་བཞིན་འཕེལ་རྒྱས་གསར་པ་བྱུང་བ་དང་། འགྱུར་ལྡོག་གསར་པ་བྱུང་བ། འཚོ་བ་གསར་པ་སྐྱེལ་རྒྱུ་བྱུང་བ་བཅས་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ། ལྷག་པར་དུ་སྤྱི་ཁྱབ་ཧྲུའུ་ཅིའི་མཐའ་སྐྱོང་བོད་བརྟན་གྱི་འཐབ་ཇུས་གལ་ཆེན་གྱི་དགོངས་པ་བཅས་ཀྱིས་ཚན་རིག་དང་མཐུན་པའི་ཁྲིད་སྟོན་བྱས་པ་ལས་བྱུང་བ་ཞིག་ཡིན་པ་ཁྱེད་ཚོས་གསལ་པོར་ཤེས་པའི་རེ་བ་ཡོད། སླད་ཕྱིན་ཁྱེད་ཚོས་བློ་བརྟན་འགྱུར་མེད་ཀྱི་སྒོ་ནས་ཀྲུང་གོ་གུང་ཁྲན་ཏང་གི་འགོ་ཁྲིད་དང་སྤྱི་ཚོགས་རིང་ལུགས་ཀྱི་ལམ་ལུགས་ལ་སྲུང་བརྩི་ཞུ་བ་དང་། རང་རྟོགས་ངང་ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ། བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་མུ་མཐུད་དར་སྤེལ་གཏོང་བ། ཐོས་བསམ་སྒོམ་གསུམ་ལ་གཞོལ་བ། རྒྱལ་སྐྱོང་དམངས་ཕན། ཏཱ་ལ་སྐྱེ་ཕྲེང་བཅུ་བཞི་དང་ཏཱ་ལའི་རུ་ཚོགས་དང་དབྱེ་མཚམས་གསལ་པོ་མཐའ་གཅིག་ཏུ་འབྱེད་པ། བློ་བརྟན་འགྱུར་མེད་ཀྱི་སྒོ་ནས་མེས་རྒྱལ་གཅིག་གྱུར་དང་སྤྱི་ཚོགས་བརྟན་ལྷིང་ལ་སྲུང་སྐྱོང་། མི་རིགས་མཐུན་སྒྲིལ་ལ་ཤུགས་སྣོན་དང་སྤྱི་ཚོགས་ཡར་ཐོན་ལ་སྐུལ་འདེད་གཏོང་བ་བཅས་བྱས་ཏེ་ཆབ་སྲིད་ཐད་བློས་འགེལ་ཆོག་པ་དང་། ཆོས་ལུགས་ཐད་ཤེས་རྒྱ་ཡངས་པ། ཀུན་སྤྱོད་ཐད་གཞན་གྱིས་གོང་དུ་བཀུར་བ། འགག་རྩའི་སྐབས་ནུས་པ་ཐོན་པ་བཅས་ཏན་ཏིག་ཡོང་བར་བྱེད་དགོས་ཞེས་གསུངས།
ཝུའུ་དབྱིང་ཅེས་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་རེ་འདོད་ནི་ང་ཚོའི་འབད་འཐབ་དམིགས་ཚད་ཡིན་ལ་བོད་བརྒྱུད་ནང་བསྟན་གྱི་སེམས་ཅན་ཐམས་ཅད་བདེ་བར་འཁོད་པར་ལྡན་དགོས་ངེས་ཀྱི་ནང་དོན་ཞིག་ཀྱང་རེད། ཁྱེད་ཚོས་ཆོས་ལུགས་ཀྲུང་གོ་ཅན་གྱི་ཁ་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་ཀྱིས་ཆོས་ལུགས་ཀྱི་སྙིང་དོན་དང་འདུལ་ཁྲིམས་དག་ལ་སྤྱི་ཚོགས་འཕེལ་རྒྱས་དང་དུས་རབས་ཡར་ཐོན་གྱི་བླང་བྱ་དང་མཐུན་པའི་འགྲེལ་བཤད་རྒྱག་པ་དང་། དད་ལྡན་མང་ཚོགས་ཀྱི་བློ་གྲོས་དང་སྟོབས་ཤུགས་ཐོན་སྐྱེད་འཕེལ་རྒྱས་དང་། ཕྱུག་འགྱུར་ལ་བརྩོན་པ། འཚོ་བ་ལེགས་གཏོང་བཅས་ཀྱི་ཐད་འདོན་སྤེལ་བྱ་རྒྱུའི་ཁྲིད་སྟོན་བྱེད་པ། ཁོང་ཚོར་རྗེས་དཔག་གི་བསམ་བློར་བརྟེན་ནས་ཆོས་ལུགས་ལ་ངོས་འཛིན་དང་། བདེ་སྐྱིད་ཤེས་དཔལ་གྱི་འཚོ་བ་སྐྱེལ་རྒྱུར་བརྩོན་ལེན། ཚེ་འདིའི་བདེ་སྐྱིད་འཚོ་བ་ཡག་པོ་སྐྱེལ་བ་བཅས་ཀྱི་སློབ་གསོ་གཏོང་བ་དང་ཁྲིད་སྟོན་བྱེད་པ་བཅས་ཀྱིས་བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་བར་སྐུལ་འདེད་གཏོང་ཆེད་ལེགས་སྐྱེས་ཧུར་ཐག་འབུལ་དགོས་ཞེས་གསུངས།
ཝུའུ་དབྱིང་ཅེས་ད་དུང་དགོན་སྡོད་ལས་བྱེད་པ་དང་དགོན་སྡོད་མི་དམངས་ཉེན་རྟོག་པར་བྱམས་བརྩེའི་ངང་གཟིགས་པ་དང་ཆབས་ཅིག་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ནས་ཁོང་ཚོར་ཐུགས་རྗེ་ཆེ་ཡང་ཞུས་པ་རེད། ཝུའུ་དབྱིང་ཅེས་དགོན་སྡེ་དོ་དམ་ཨུ་ལྷན་དང་དགོན་སྡོད་ལས་བྱེད་པར་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོ་དང་། གཉིས་པ། གསུམ་པ་བཅས་ཀྱི་དགོངས་དོན། དེ་བཞིན་རྒྱལ་ཡོངས་ཀྱི་ཚོགས་འདུ་གཉིས་ཀྱི་དགོངས་དོན་བཅས་སློབ་སྦྱོང་དང་། དྲིལ་བསྒྲགས། ལག་བསྟར་བཅས་ཏན་ཏིག་བྱེད་པ་དང་། “འདུ་ཤེས་བཞི”བརྟན་པོར་འཛུགས་པ། “གདེང་ཚོད་བཞི”བརྟན་དུ་གཏོང་བ། སྲོག་ཤིང་ལ་གོང་བཀུར་དང་། ཡིད་ཆེས། ལྷག་བསམ་རྣམ་དག སྲུང་སྐྱོང་བཅས་མཐའ་གཅིག་ཏུ་ཞུ་བ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་ཞུ་བ་བཅས་བྱེད་དགོས། ཆུ་མ་ཤོར་གོང་གི་རགས་དང་རྐྱེན་མ་བྱུང་གོང་གི་བཟློག་པ་རྩ་དོན་དུ་བརྩིས་ནས་ལས་ཀ་བྱེད་པ་དང་། གནས་ཚུལ་ཆེན་པོ་མ་ཐོན་པའི་རྨང་གཞི་འདིང་བར་གྲ་སྒྲིག་བྱེད་པ། འགན་འཁྲི་འཁུར་ཕོད་ཀྱིས་འགན་འཁྲི་དོན་ཐོག་ཏུ་འཁྱོལ་རྒྱུ་ཚད་གཞིར་བྱས་ཏེ་ལས་བྱེད་པར་ལྟ་སྟངས་འཛིན་པ། འགན་འཁྲི་འཁུར་ཕོད་པ་དང་རང་འགུལ་ངང་བྱ་སྤྱོད་སྤེལ་བ་བཅས་བྱས་ནས་གནད་དོན་འཕྲད་སྐབས་མགོ་མི་རྨོངས་པ་དང་འགག་རྩའི་སྐབས་ནུས་པ་ཐོན་པ་ཏན་ཏིག་བྱེད་དགོས། སློབ་གསོ་དོ་དམ་ཞབས་ཞུའི་འགན་ནུས་ལེགས་པར་སྒྲུབ་པ་དང་གྲྭ་བཙུན་ལ་དཀའ་ངལ་དངོས་སེལ་རོགས་བྱས་ནས་ཏང་དང་སྲིད་གཞུང་གི་ཐུགས་ཁུར་གནང་ལུགས་དང་དྲོ་སྐྱིད་སྦྱིན་ལུགས་རྒྱ་ཆེའི་གྲྭ་བཙུན་ཚོར་སེམས་གཏིང་ནས་གསལ་པོ་ཤེས་སུ་འཇུག་པ་དང་། ཁོང་ཚོ་ཏང་དང་སྲིད་གཞུང་གི་མཐའ་འཁོར་དུ་མཐུན་སྒྲིལ་དམ་ཟབ་ཐུབ་པ་བྱེད་དགོས། “ལོ་ལྔ་ཚན་བདུན་པའི”བཅའ་ཁྲིམས་ཁྱབ་གདལ་ལས་དོན་གཏིང་ཟབ་སྤེལ་བ་དང་བཅའ་ཁྲིམས་ཁྱབ་གདལ་ལས་དོན་སྤེལ་ཤུགས་ཆེ་རུ་བཏང་ནས་གྲྭ་བཙུན་གྱི་ཁྲིམས་བཀུར་ཁྲིམས་སྲུང་གི་འདུ་ཤེས་ཟབ་ཏུ་གཏོང་དགོས། འགན་འཁྲི་རིམ་པ་བཞིན་དོན་འཁྱོལ་བྱས་ཏེ་ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་བར་ཁྲིད་སྟོན་བྱེད་པའི་ཁྲོད་ཀྱི་རྒྱལ་གཅེས་ཆོས་གཅེས་ཀྱི་བླ་མ་སྐྱེས་ཆེན་དང་གྲྭ་བཙུན་གྱི་དགེ་མཚན་ལྡན་པའི་ནུས་པ་འདོན་སྤེལ་གང་ལེགས་བྱས་ནས་སྤྱི་ཚོགས་ཞི་མཐུན་ལ་སྐུལ་འདེད་གཏོང་བའི་མཉམ་ཤུགས་ཆེན་པོ་ཞིག་ཆགས་པར་བྱེད་དགོས་ཞེས་བསྟན་གནང་བ་རེད།
ཝུའུ་དབྱིང་ཅེས་འབྲེལ་ཡོད་སྡེ་ཚན་ཁག་ལ་ལྗོངས་ཏང་ཨུད་ཀྱི་བཀོད་སྒྲིག་ལག་བསྟར་མཐའ་གཅིག་ཏུ་བྱས་ཏེ། དགོན་སྡོད་ལས་བྱེད་པ་དང་དགོན་སྡོད་ཉེན་རྟོག་པར་སེམས་ཁུར་དང་གཅེས་སྐྱོང་བྱེད་པ་དང་། དགོན་སྡེ་དོ་དམ་ཨུ་ལྷན་གྱི་འགོ་ཁྲིད་ཚན་ཁག་དང་ལས་བྱེད་པའི་དཔུང་ཁག་ལེགས་འདེམས་ཧྲག་འགོད་བྱེད་པ། ཐོབ་ཐང་སྲིད་ཇུས་སྣ་ཚོགས་དོན་འཁྱོལ་ནན་ཏན་བྱེད་པ་བཅས་ཀྱིས་རྒྱ་ཆེའི་དགོན་སྡོད་ལས་བྱེད་པ་དང་དགོན་སྡོད་ཉེན་རྟོག་པའི་ཧུར་བརྩོན་རང་བཞིན་སྔར་བས་འཕེལ་བར་བྱེད་དགོས་པའི་བླང་བྱ་བཏོན་གནང་བ་རེད།


text:
——ཨ་རྒྱའི་ཚོང་དམག་ལེའུ་བདུན་པ།
ཁྲོ་རྒན་དང་ཁེམ་རིལ་གྱི་མཇལ་མོལ་ནས་ཚིག་མགོ་བརྩམས་ན་བསམ་བྱུང་། ཁེམ་རིལ་གྱིས་གང་གི་བློ་གྲོས་དང་རྣམ་དཔྱོད་ཀྱི་རྩལ་ལ་བརྟེན་ནས་སིངྒ་ཕོའི་མཇལ་མོལ་བརྒྱུད་རྒྱལ་ཁབ་གྱི་ཉེན་ཁ་སེལ་ཞིང་། མཇལ་མོལ་ཐེངས་གཅིག་གིས་ལོ་མང་རིང་བསགས་ཀྱང་ལྷག་པའི་ཨ་རི་དང་བྱང་ཀོ་རེ་ཡའི་འགལ་ཟླ་སེལ་བ་དང་ཆབས་ཅིག རྒྱ་ནག་དང་ཨོ་རུ་སུ། ཉི་ཧོང་། ལྷོ་ཀོ་རེ་ཡ་བཅས་ཀྱི་འབྲེལ་བའང་ཇེ་བཟང་དུ་བཏང་། དེ་ནི་ཁེམ་རིལ་གྱི་སྤྱང་ཞིང་གྲུང་པོའི་བློ་རིག་གི་ཁར་འཛམ་གླིང་ཁྱོན་ཡོངས་ཀྱི་ཆབ་སྲིད་གནས་བབ་ལ་མཐིལ་མཐོང་གི་རྟོགས་པ་བསྣན་ནས་བྱུང་བའི་གྲོལ་དེ་ཡིན་ཞིང་། ཞི་བདེའི་གྲོས་མོལ་གྱི་ལམ་ནས་ཕྱིའི་ཉེན་ཁ་མཐའ་དག་བདེ་བླག་ངང་སེལ་བའི་མ་ཚད་ལོ་བཅུ་ཕྲག་འགར་རྒྱལ་ཁབ་དང་མི་དམངས་མུ་གེས་བསྡམས་ནས་བསྐྲུན་པའི་རྡུལ་ཕྲན་མཚོན་ཆ་ལ་བློ་ཡུལ་ནས་འདས་པའི་རིན་གུང་ཆེན་པོ་རེག་ཡོད་ལ། ཁེམ་རིལ་གྱིས་བསྟུད་མར་རྡུལ་ཕྲན་མཚོན་ཆ་ཚོད་ལྟ་བྱེད་དོན་ཡང་རིན་གུང་ཡག་པོ་ཞི་རེག་རྒྱུའི་སླད་དུ་ཡིན་པར་ངོས་འཛིན་བྱ་རུང་། མུ་མཐུད་ཀློག